text:
༄༅།།ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོའི་བྱུང་རིམ་དང་སློབ་གཉེར་མཛད་སྟངས་ཁུངས་ལྡན་གཏམ་གྱི་བདུད་རྩི་ཞེས་བྱ་བ།
བསམ་སྦྱོར་ཕུན་ཚོགས་བསྐལ་བ་བརྒྱར། །གོམས་པས་སྤངས་རྟོགས་བདེ་གཤེགས་མཆོག ། བརྙེས་པའི་སྐྱོབ་པ་མཐར་ཐུག་པ། །ཐུབ་དབང་ཚད་མའི་སྐྱེས་བུར་འདུད། ། ཆོས་ཕུང་བརྒྱད་ཁྲི་བཞི་སྟོང་གི། །དགོངས་དོན་རྣལ་མའི་རང་བཞིན་ཀུན། །ཇི་ལྟར་འབྱེད་པའི་ལུགས་བཟང་རྣམས། ། གསལ་མཛད་རྒྱན་དྲུག་མཆོག་གཉིས་རྒྱལ། །སྟོན་དང་བསྟན་པ་ཀེ་ལ་ཤའི། །བསླུ་མེད་རང་མདངས་དངོས་སྟོབས་ཀྱི། །གཟི་འོད་འབུམ་གྱིས་གསལ་མཛད་པ། རིགས་པའི་ཉི་ཟླ་རྣམ་གཉིས་རྒྱལ། །བློ་གྲོས་ཀུན་བཟང་ཐུབ་པ་ཡི། །རྨད་བྱུང་རྣམ་ཐར་དུས་ཀྱི་མཐར། །ཇི་བཞིན་མཛད་པའི་གྲགས་པ་ཅན། ། གངས་ལྗོངས་ཚད་མའི་སྟོན་པར་འདུད། །འཆད་རྩོད་རྩོམ་པའི་གཟི་བྱིན་འབུམ། །འཛམ་གླིང་རྒྱན་དུ་འབར་དྲག་པས། ། རིས་མེད་སྨྲ་བའི་དབང་ཕྱུག་གི། །གཙུག་ནོར་སྲས་མཆོག་རྣམ་གཉིས་རྒྱལ། །འཇམ་མགོན་རྒྱལ་བ་ཡབ་སྲས་ཀྱི། ། ལེགས་བཤད་ཟབ་མོའི་སྙིང་བཅུད་དག །འཁྲུལ་མེད་རྙེད་པའི་དགེ་ལྡན་པའི། །ཡིག་ཆའི་མངའ་བདག་རྣམས་ལ་འདུད། ། བསིལ་ལྡན་ལྗོངས་ཀྱི་ལུགས་ཟུང་གི། །གསེར་གྱི་བ་དན་ཟླ་མེད་པ། ། གོ་ལའི་ཁྱོན་ལ་སྒྲེང་པའི་རྗེ། །༧ གོང་ས་རྒྱལ་བའི་དབང་བོར་འདུད། ། བློ་བཟང་བསྟན་པའི་རྒྱལ་མཚན་མཆོག ། འཛིན་ལ་འཇིགས་བྲལ་མཚུངས་མེད་པ། ། ཡེ་ཤེས་རྒྱ་མཚོའི་གཏེར་གཅིག་པུ། ། རོང་ཆེན་བསྟན་པའི་སྒྲོན་མེར་འདུད། །ཟབ་རྒྱས་ལེགས་བཤད་སྨན་ཐུར་གྱིས། ། བློ་གྲོས་མིག་ཡངས་འབྱེད་པའི་མགོན། ། མཁས་དང་གྲུབ་པའི་མཐར་སོན་པ། །དགེ་བའི་བཤེས་རྣམས་གཙུག་གིས་མཆོད། །ཨེ་མ་བདེ་གཤེགས་སྟོང་དག་ལས། །སྙིགས་དུས་འགྲོ་ལ་ཐུགས་བརྩེ་མཆོག །ནམ་མཁའི་མཐའ་ལས་རབ་ཡངས་པ། །བསྟན་པའི་བདག་པོ་ཐུབ་དབང་ཉིད། །གང་གིས་ཐེག་གསུམ་གདུལ་བྱའི་ཚོགས། །རྣམ་འདྲེན་རྒྱལ་པའི་གོ་འཕང་དུ། །བགྲོད་པའི་ཐབས་ཚུལ་ཟླ་མེད་པ། །ཟབ་རྒྱས་ཆོས་ཀྱི་འཁོར་ལོ་བསྐོར། །འཛམ་གླིང་རྒྱན་དྲུག་མཆོག་གཉིས་ཀྱིས། །འཁོར་ལོ་གསུམ་གྱི་དགོངས་པའི་བཅུད། ། གྲུབ་མཐའ་རྣམ་བཞིའི་བཀྲལ་བའི་སྲོལ། །འབྱེད་དང་འཛིན་པའི་བཀའ་དྲིན་བསྐྱངས། །དངོས་སྟོབས་རིགས་པའི་འཕྲུལ་ཤུགས་ཀྱིས། །སྟོན་པ་བསྟན་པ་ཐར་ལམ་ཀུན། ། འཁྲུལ་མེད་སྒྲུབ་པའི་ལུགས་སྲོལ་མཆོག །རིགས་པའི་དབང་ཕྱུག་གཉིས་ཀྱིས་བསྐྲུན། །
ཉི་ཟླའི་བགྲོད་པ་ཡངས་པའི་ནོར་འཛིན་འདིར། ། བདེན་གཉིས་ཤེས་བྱའི་རང་མདངས་མ་འདྲེས་པར། །ཡང་དག་རིགས་ཚུལ་འབུམ་གྱིས་གསལ་མཛད་པ། །མདོ་དང་སྡེ་བདུན་བཅས་པའི་སྙན་པ་འཕུར། །རིགས་སྨྲའི་གཙུག་རྒྱན་ལྷ་ཤྱཀ་ཆོས་མཆོག་གིས། །སྡེ་བདུན་དགོངས་དོན་ཟབ་མོའི་དགའ་སྟོན་འབུམ། །སྐལ་ལྡན་ཐར་འདོད་དགྱེས་པའི་མཆོད་སྦྱིན་དུ། །སྤེལ་པའི་གྲགས་སྙན་དུས་འདིར་རང་སྒྲ་རྒོད། ། ལྗོངས་འདིའི་སྐྱེ་དགུ་ཡོངས་ཀྱི་བསོད་ནམས་ཀུན། །གཅིག་ཏུ་བཟླུམས་པའི་རིན་ཐང་གཞལ་མེད་པས། །ཐུབ་བསྟན་གསེར་གྱི་རྒྱལ་མཚན་ཕྱོགས་ཀུན་ཏུ། །བསྒྲེངས་པའི་སྐལ་བཟང་གངས་ཅན་བོད་ཀྱིས་རྙེད། ། འཁྲུལ་བྲལ་ཐུབ་བསྟན་པད་མོའི་དགའ་ཚལ་གྱིས། ། རིས་མེད་ཕྱོགས་ཀུན་འགེངས་པའི་ངོ་མཚར་དཔྱིད། ། ལྷུན་གྱིས་གྲུབ་པའི་རྫོགས་ལྡན་དཔལ་ཡོན་ཀུན། ། སྔོན་བྱོན་མེས་པོ་དག་གི་དུས་སུ་བྱུང་། །
འཕགས་ཡུལ་མགྲིན་སྔོན་རལ་བའི་དཀྱིལ་འཁོར་ལས། ། ཚད་མའི་གཞུང་ལུགས་ལྷ་ཡི་གང་གཱ་མ། ། གངས་ལྗོངས་ཀེ་ལ་ཤ་འདིར་འདྲེན་པ་ལ། ། རྔོག་ལོ་སྐལ་ལྡན་ཤིང་རྟ་ཟླ་བྲལ་ཉིད། །
སྡེ་བདུན་མདོ་དང་བཅས་པ་ཡི། ། དགོངས་དོན་ས་འཛིན་དཀར་པོའི་སྤོར། ། ལུང་རིགས་གད་རྒྱངས་བསྒྲགས་པའི་དཔལ། ། རིགས་པའི་སེང་ཆེན་བརྒྱད་སོགས་བྱོན། ། མཁྱེན་པའི་གཏེར་ཆེན་འཇམ་པའི་དབྱངས་ཀྱིས་མ་འོངས་འགྲོ་བའི་མིག་ཉིད་དུ། ། ལུང་དུ་བསྟན་པ་ཚད་མ་ཀུན་བཏུས་ངེས་དོན་སྐྱེས་དགུའི་སྤྱན་ཡངས་སུ། ། བསྐྲུན་པའི་ཐུགས་བསྐྱེད་ཡོངས་སུ་སྨིན་པ་འཇམ་མགོན་ཆོས་ཀྱི་རྒྱལ་བོ་ཡིས། ། ངེས་དོན་དགོངས་པའི་ཡང་སྙིང་མཐའ་དག་འཆད་རྩོད་རྩོམ་པས་མཁའ་ཁྱབ་མཛད། ། གང་དེའི་གསེར་ཞལ་ཉིན་བྱེད་ལས། ། འཕྲོ་བའི་ལེགས་བཤད་འོད་སྟོང་གིས། ། བསྐྲུན་པའི་མཁས་དབང་ཆུ་སྐྱེས་ཚལ། ། ལུང་རིགས་དྲི་བསུང་ལྡང་བ་ཡིས། ། ནོར་འཛིན་ཡངས་པའི་དཀྱིལ་འཁོར་ཀུན། ། བར་མཚམས་མེད་པར་དཀྲིགས་པ་ན། ། གྲངས་མེད་སྐལ་ལྡན་རྐང་དྲུག་ཚོགས། ། ཟབ་རྒྱས་སྦྲང་རྩིས་ཅི་ཡང་ངོམས། ། དེ་ཚེ་དཔལ་ལྡན་ནཱ་ལེནྡྲཱའི། ། བཤད་དང་སྒྲུབ་པའི་རང་མདངས་ཀུན། ། བསིལ་ལྡན་ར་བའི་ཁོར་ཡུག་ན། ། འཁྲུལ་མེད་མངོན་སུམ་ཉིད་དུ་གྱུར། ། ལུང་རིགས་གཡས་འཁྱིལ་དུང་གི་སྒྲས། ། ཕྱོགས་ཀུན་འགེངས་པའི་ངོ་མཚར་ཅན། ། ཆོས་ཀྱི་སྡེ་ཆེན་གྲངས་མེད་ཀྱིས། ། མཐའ་དབུས་ཀུན་ཏུ་ཁྱབ་པར་བྱས། ། ལྗོངས་འདིའི་རིགས་པའི་སེང་ཆེན་འབུམ། ། ཕྱོགས་གཅིག་འདུས་ཏེ་ལུང་རིགས་ཀྱིས། ། གད་རྒྱངས་སྟོང་གསུམ་སྒྲོག་པའི་གཞི། ། འཇང་དགུན་ཚད་མའི་དགུན་ཆོས་ཉིད། ། དེ་ན་ལུང་རིགས་སྒྲོ་ལྡན་འབུམ། ། ཐལ་ངག་གཞི་མཆོག་ལ་སྦྱར་ཏེ། ། ལོག་རྟོག་སྲོག་རྩ་དྲུངས་འབྱིན་པའི།།མཁས་དབང་གྲངས་ཀྱིས་ཟིན་ཡོད་མིན། ། བཀའ་པོད་གཞུང་བརྒྱའི་རྔ་བོ་ཆེ། ། ལུང་རིགས་དབྱིག་གུས་རྟག་སྣུན་པས། ། འཁྲུལ་མེད་ལེགས་བཤད་དབྱངས་སྙན་གྱིས། ། གོ་ལའི་ཁྱོན་ཀུན་ཁྱབ་པར་བྱས། ། དེ་ལྟའི་རྣམ་པར་ཐར་བའི་རིས། ། ཡིད་ཀྱི་མེ་ལོང་དྭངས་མ་ལ། ། ལན་གཅིག་འཕོ་ན་དགའ་དད་ཀྱིས། ། མིག་ཆུའི་དོ་གལ་གདོང་ལ་སྦྲེང་། ། དེང་ཡང་འཕགས་མཆོག་ཕྱག་ན་པད་མོ་མཆོག ། ༧གོང་ས་རྒྱལ་བའི་དབང་པོ་ཡབ་སྲས་ཀྱིས། ། རིས་མེད་རྒྱལ་བསྟན་ཡོངས་ཀྱི་དགེ་མཚར་དཔལ། ། གོ་ལའི་ཁྱོན་ལ་ཁྱབ་པའི་མཛད་བཟང་བསྐྲུན། ། རིས་མེད་རྒྱལ་བསྟན་ཡོངས་ཀྱི་འཁུར་ཆེན་ཀུན། ། ཞུམ་མེད་ཕྲག་ཏུ་བཞེས་པའི་ཆོས་ཀྱི་རྗེ། ། ཟླ་མེད་རོང་ཆེན་བསྟན་པའི་སྒྲོན་མེ་ཡི། ། མཚུངས་མེད་མཛད་འཕྲིན་ཉི་ཟླའི་འོད་དུ་འབར། ། མགོན་དེས་དུས་འདིར་རྒྱལ་བའི་བསྟན། ། མི་ཉམས་འཕེལ་པའི་ཐབས་ཚུལ་དུ། ། འཁྲུལ་མེད་ལམ་སྟོན་ཚངས་ཐིག་ཀུན། ། བསྟན་འགྲོའི་ཕན་བདེ་གསོས་སུ་སྨིན། ། དེས་ན་མདོ་སྨད་ལྷོ་རྒྱུད་དུ། ། གནའ་བོའི་འཇང་དགུན་ཆེན་མོ་ཡི། ། སྲོལ་བཟང་གསེར་གྱི་བ་དན་མཆོག ། དགུང་དུ་སྒྲེང་པའི་དགེ་ལེགས་ཤར། ། ཀིརྟི་ཚང་གི་གདན་ས་གོང་འོག་གི། ། གཙོར་བྱས་ཆོས་བརྒྱུད་གྲུབ་མཐའ་རིས་མེད་ཀྱི། །ཚད་མའི་དགུན་ཆོས་ཆེན་མོ་ཞེས་གྲགས་པའི། ། སྙན་པ་སྐྱེ་དགུའི་རྣ་བའི་དཔྱིད་དུ་སྨིན། ། གང་དེའི་བྱུང་རིམ་གསེར་གྱི་མེ་ཏོག་འབུམ། ། ཁུངས་ལྡན་ངེས་དོན་གསུང་གི་ཉིན་བྱེད་ཀྱིས། ། འབྱེད་པའི་ཡང་སྙིང་གཏམ་གྱི་བདུད་རྩིའི་བཅུད། ། དཔྱོད་ལྡན་རྐང་དྲུག་དགྱེས་པའི་གསོས་སུ་བསྐྲུན། །
དེ་ལ་འདིར་གླེང་བར་བྱ་བ་ནི། དུས་གསུམ་རྒྱལ་བ་ཀུན་གྱི་དམིགས་མེད་བརྩེ་བ་ཆེན་པོའི་གསང་བ་མི་ཟད་རྒྱན་གྱི་འཁོར་ལོའི་བདག་པོར་གྱུར་བ་གྲུ་འཛིན་ཞིང་གི་མགོན་པོ་འཕགས་མཆོག་ཕྱག་ན་པད་མོ་དེ་ཉིད། འཇམ་མགོན་བློ་བཟང་རྒྱལ་བའི་རིང་ལུགས་འཁོར་ལོ་བཅུ་བའི་ཤིང་རྟ་ཆེན་པོ་མཐའ་འཁོབ་ཀྱི་རྒྱན་དུ་འདྲེན་པ་ལ་བསྙེངས་པ་མེད་པའི་ཐུགས་བསྐྱེད་ཀྱི་མཛད་བཟང་ཡོངས་སུ་སྨིན་པའི་ཤིང་རྟ་བ་ཆེན་པོ༧རོང་ཆེན་བསྟན་པའི་སྒྲོན་མེ་སྐུ་ཕྲེང་བཅུ་གཅིག་པ་ཆེན་པོ། བཀའ་དྲིན་མཚུངས་ཟླ་མ་མཆིས་པ་དོན་གྱི་སླད་དུ་མཚན་ནས་སྨོས་ན་༧རྗེ་བཙུན་བློ་བཟང་བསྟན་འཛིན་འཇིགས་མེད་ཡེ་ཤེས་རྒྱ་མཚོ་དཔལ་བཟང་པོ་གང་གིས་གསར་འཛུགས་གནང་བའི་མདོ་སྨད་ལྷོ་བརྒྱུད་འདིར་སྔོན་བྱུང་མ་མྱོང་བའི་ལོ་རྒྱས་ཀྱི་རྡོ་རིང་ཆེན་མོ། ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཞེས་གྲགས་པ་འདིའི་ཐོག་མར་བྱུང་རིམ་དང་ད་ལྟའི་ཕྱག་ལེན་རྣམས་འུར་བརྗོད་སྤངས་ཏེ་ཁུངས་ལྡན་གྱི་གསུང་དང་སྦྱར་ནས་རགས་ཙམ་གླེང་ན། དེ་ཡང་བསྟན་པ་ཡང་དར་གྱི་དུས་འདིར་ཀིརྟི་ཚང་གི་བཤད་གྲྭ་ཡོད་པའི་གདན་ས་བཞི་ནས་ཚད་མའི་ཐད་ལ་བསྡུས་གྲྭ་དང་བློ་རྟགས་ཙམ་ལས་སྔོན་སྲོལ་གྱི་ཚད་མའི་སློབ་གཉེར་བྱེད་སྟངས་གཏིང་ཟབ་དེ་སླར་གསོ་བྱེད་མ་ཐུབ་པར་ལོ་དུ་མར་སོང་བ་ན། འཛམ་གླིང་ཞི་བདེ་དེད་དཔོན་༧གོང་ས་རྒྱལ་བའི་དབང་བོའི་འཕྲིན་ལས་ཀྱི་ཤིང་རྟ་པ་ཆེན་པོ་ཆོས་ཀྱི་མདུན་ན་འདོན་དམ་པ༧རོང་ཆེན་བསྟན་པའི་སྒྲོན་མེ༧སྐྱབས་མགོན་ཐམས་ཅད་མཁྱེན་པ་ཉིད་ནས། ཕྱི་ལོ༡༩༩༣ལོར་སྤྱི་སྩོལ་གནང་བའི་སྙན་སྒྲོན་དོན་ཚན་བཅུ་གསུམ་མ་གཉིས་པ་ལས༣༤། ལོ་ན་ཆུང་སྐབས་བསྡུས་གྲྭ་དང་བློ་རྟགས་ནང་རྒྱུན་རིང་མི་བཞུགས་པ་དང་། ལྷག་པར་བླ་སྤྲུལ་དང་རིག་སྟོབས་ཅན་རྣམས་གཞུང་གསར་བར་ཐོད་བརྒལ་གྱིས་ཕེབས་ཆོག་པའི་གནང་བ་ཞུ་སྲོལ་ཡོད་པས་དགུན་ཆོས་ཆེན་མོའི་སྐབས་ཚོགས་ཆེན་རྡོ་གཅལ་ཐོག་ནས་རྣམ་འགྲེལ་གྱི་ཆོས་ཐོག་བཙུགས་ནས་རྣམ་འགྲེལ་གྱི་འཛིན་གྲྭ་མཐོ་དམའ་གྲངས་ཇི་དགོས་གཏན་འབེབས་ཀྱིས་དགུན་ཆོས་རིང་རྣམ་འགྲེལ་རྐྱང་བ་གཟིགས་པས་རྣམ་འགྲེལ་ལ་མཁས་པར་མ་ཟད་གཞུང་འགྱོགས་པར་འཛུགས་ཐུབ་པའི་དགེ་མཚན་ཆེ་བ་དང་ཞེས་བཀའ་ཕེབས་པའི་དགོངས་དོན་གཅེས་ནོར་དུ་བཟུང་ནས། ཕྱི་ལོ༡༩༩༥ལོར་མདོ་སྨད་ལྷོ་རྒྱུད་ཀྱི་ཆོས་སྡེ་ཆེན་པོ་རྔ་ཡུལ་ཀིརྟི་དགོན་དགེ་ལྡན་ལེགས་བཤད་གླིང་དུ་ཚད་མའི་དམ་བཅའ་ཆེན་མོ་གསར་འཛུགས་མཛད་ཚུལ་ནི། རྔ་ཡུལ་ཀིརྟི་དགོན་དགེ་ལྡན་ལེགས་བཤད་གླིང་གི་ཁྲི་ཐོག་སོ་ལྔ་བ་རབ་འབྱམས་སྨྲ་བའི་དབང་ཕྱུག་རྗེ་བཙུན་ཨ་རིག་བློ་བཟང་བསྟན་པ་རྒྱ་མཚོ་དཔལ་བཟང་བོའི་རྣམ་ཐར་ལས། ༡༩༩༥ལོར་རྟགས་རིགས་འཛིན་གྲྭའི་ལོ་ཐ་མ་ལ་ཚད་མའི་དགེ་རྒན་བསྐོ་བཞག་བྱས་ནས་ལོ་གཅིག་ལ་དཔེ་ཁྲིད་ཆག་མེད་མཛད་ནས་ལོ་མཇུག་ཟླ་བ་བཅུ་བའི་ཚེས་བཅོ་ལྔའི་ནུབ་མཚན་ཕུད་དམ་བཅའ་དང་། ལོ་རེ་རེ་བཞིན་སྟོན་ཀའི་ཆོས་མཚམས་ཟླ་བ་གཅིག་གི་རིང་ལ་ཚད་མའི་དམ་བཅའ་རྣམ་འགྲེལ་དམ་བཅའ་ཆེན་མོ་ཞེས་ཡོངས་སུ་གྲགས་པ་འདི་ཉིད་གསར་ཚུགས་མཛད། ཅེས་གསལ་བ་ལྟར་ལགས་ལ། ལོ་དེ་ནས་བཟུང་ཕྱི་ལོ༢༠༠༧བར་དུ་འཛིན་གྲྭ་བདུན་ནས་ཚད་མའི་དམ་བཅའ་ཆེན་མོ་བཞག་པ་དང་། དེ་བཞིན་དུ་མདོ་སྨད་ལྷོ་རྒྱུད་ཀྱི་བསྟན་པའི་འབྱུང་གནས་ཆེན་པོ་ཨ་མདོ་སྟག་ཚང་དཔལ་གྱི་ལྷ་མོ་ཀིརྟི་དགོན་བློ་གླིང་དགེ་ལྡན་བཀྲ་ཤིས་འཁྱིལ་དུ་ཕྱི་ལོ༡༩༩༦ལོའི་རྟགས་རིགས་འཛིན་གྲྭ་དེས་ལོ་གསུམ་ལ་ཚད་མ་སྦྱང་ནས་ཕྱི་ལོ༡༩༩༨ལོར་འཛིན་གྲྭ་དེས་ཧོར་ཟླ༡༢་ཚེས༢༢དགོང་མོའི་ས་རུབ་ཙམ་ནས་སང་གི་ཉིན་ཤར་གྱི་བར་ཚད་མའི་དམ་བཅའ་ཆེན་མོ་ཐེངས་དང་པོ་དེ་བཞག དམ་བཅའ་ཆེན་མོ་འདིའི་སྔོན་འགྲོར་རྟགས་རིགས་འཛིན་གྲྭའི་སློབ་གཉེར་བ་ཡོངས་ནས་དངོས་གཞིའི་ལོར་ཧྲིལ་བོ་ཚད་མའི་གཞུང་ལ་ཐོས་བསམ་དང་། ལྷག་པར་ཧོར་ཟླ་བརྒྱད་པའི་སྟོན་ཁའི་གུང་སེང་ངམ་ཆོས་མཚམས་ཆེན་མོ་ཟླ་གཅིག་རིང་ལ་ཉིན་རེ་ཆག་མེད་ཀྱིས་དུས་ཡུན་ཆུ་ཚོད་བཞི་ལྷག་གི་རིང་ལ་དམིགས་བསལ་ཐད་བསྐོས་ཀྱི་ཚད་མའི་དགེ་རྒན་ལགས་ཀྱི་མདུན་དུ་འཛིན་གྲྭའི་སློབ་གཉེར་བ་ཡོངས་རྫོགས་མ་ཆད་པར་ཕེབས་ཏེ་ཚད་མ་ལ་ཆེད་སྦྱང་ཟབ་མོར་མཛད་ནས་ལོ་གསུམ་པའི་ཧོར་ཟླ༡༢་ཚེས༢༢་དགོང་མོའི་ས་རུབ་ཙམ་ནས་སང་གི་ཉིན་ཤར་བར་ཚད་མའི་དམ་བཅའ་ཆེན་མོ་འཇོག་དགོས་པ་ཡིན། དེ་ལྟར་ཕྱི་ལོ༢༠༠༦ལོའི་བར་དུ་འཛིན་གྲྭ་གསུམ་གྱིས་ཚད་མའི་དམ་བཅའ་ཆེན་མོ་བཞག་པ་ཡིན། དེ་བཞིན་དུ་ཧོར་གཙང་ཀིརྟི་དགོན་དགེ་ལྡན་བསྟན་འཕེལ་གླིང་དུ་ཚད་མའི་སློབ་སྦྱང་བྱེད་ཚུལ་མ་དགོན་སྟག་ཚང་ལྷ་མོ་ཀིརྟི་དགོན་པ་ཇི་བཞིན་བྱས་ནས་ཕྱི་ལོ༢༠༠༡ལོར་ཚད་མའི་དམ་བཅའ་ཆེན་མོ་ཐེངས་དང་པོ་བཞག་པ་དང་། དེའི་རྗེས་སུ་ཐེངས་གཉིས་པ་ཡང་བཞག་པ་ཡིན། ཚོ་བདུན་ཀིརྟི་དགོན་དགེ་ལྡན་བཀྲ་ཤིས་ཆོས་གླིང་དུའང་ཕྱི་ལོ༢༠༠༥ལོར་ལོ་དེའི་ཚད་མའི་འཛིན་གྲྭ་ཡོངས་ཀྱིས་ལོ་གཅིག་གི་རིང་ལ་ཚད་མའི་དཔེ་ཁྲིད་དང་ཚད་མ་ལ་དམིགས་གསལ་སློབ་གཉེར་གཏིང་ཟབ་བྱས་ནས་ཟླ༡༠་པའི་ཚེས༢༠་ལ་ཚད་མའི་དམ་བཅའ་ཆེན་མོ་ཐེངས་དང་པོ་བཞག་པ་ཡིན། འདི་དག་ནི་ཚད་མའི་དགུན་ཆོས་ཆེན་མོ་དངོས་སུ་མ་ཚུགས་པའི་སྔོན་གྱི་ཚད་མའི་དམ་བཅའ་ཆེན་མོའི་བྱུང་རིམ་དང་སློབ་གཉེར་གྱི་སྐོར་རགས་བསྡུས་ཙམ་མོ། །
དེ་ཡང་གདན་ས་གོང་འོག་གང་ཡིན་ཡང་ཚད་མའི་སློབ་གཉེར་ཐད་ལ་རྟགས་རིགས་འཛིན་གྲྭས་ཚད་མའི་དམ་བཅའ་ཆེན་མོ་རེ་བཞག་པ་ཙམ་གྱིས་ཚད་མའི་སློབ་གཉེར་གཏིང་ཟབ་དང་མཐར་ཕྱིན་པ་ཞིག་ཡོང་དཀའ་བས་དགུན་ཆོས་ཆེན་མོའི་ཆོས་ཐོག་དེ་ཚད་མ་ཆེད་སྦྱོང་གི་དུས་ཚེས་སུ་གཏན་ཁེལ་ནས་སློབ་གཉེར་བ་ཡོངས་ཀྱིས་ཚད་མ་སྦྱང་གལ་ཆེ་པར་མཐོང་སྟེ། ཕྱི་ལོ༢༠༠༦ལོར༧རོང་ཆེན་བསྟན་པའི་སྒྲོན་མེ་སྐུ་ཕྲེང་རིམ་བྱོན་གྱི་གདན་སའི་གཙོ་བོ་སྟག་ཚང་དཔལ་གྱི་ལྷ་མོ་བློ་གླིང་དགེ་ལྡན་བཀྲ་ཤིས་འཁྱིལ་ནས། ༧སྐྱབས་མགོན་རྡོ་རྗེ་འཆང་ཆེན་མཆོག་གིས། དགུན་ཆོས་ཆེན་མོའི་སྐབས་ཚོགས་ཆེན་རྡོ་གཅལ་ཐོག་ནས་རྣམ་འགྲེལ་གྱི་ཆོས་ཐོག་བཙུགས་ནས་རྣམ་འགྲེལ་གྱི་འཛིན་གྲྭ་མཐོ་དམའ་གྲངས་ཇི་དགོས་གཏན་འབེབས་ཀྱིས་དགུན་ཆོས་རིང་རྣམ་འགྲེལ་རྐྱང་བ་གཟིགས་པས་རྣམ་འགྲེལ་ལ་མཁས་པར་མ་ཟད་གཞུང་འགྱོགས་པར་འཛུགས་ཐུབ་པའི་དགེ་མཚན་ཆེ་ཞེས་བཀའ་ཕེབས་པའི་དགོངས་དོན་དང་ཐུགས་དགོངས་རྣལ་མ་ལྟར་དུ་ཚད་མའི་དགུན་ཆོས་གསར་འཛུགས་བྱ་རྒྱུ་གཏན་འབེབས་བྱས་ནས་དེའི་ཐད་ལ་བཀའ་སློབ་ལམ་སྟོན་ཞུས་པ་ན། དེའི་བཀའ་ལན་དུ༩༣། མདོ་སྨད་ལྷོ་རྒྱུད་ཀྱི་གདན་ས་ཆེན་པོ་སྟག་ཚང་དཔལ་གྱི་ལྷ་མོ་བློ་གླིང་དགེ་ལྡན་བཀྲ་ཤིས་འཁྱིལ་གྱི་ཁྲི་གདན་ཟུར། བཀའ་རབ་འབྱམས་སྨྲ་བའི་དགེ་བའི་བཤེས་གཉེན། བླ་སྤྲུལ། དགེ་འདུན་འདུས་མང་དང་བཅས་པས༧རྒྱལ་བསྟན་སྤྱི་དང་བྱེ་བྲག༧རོང་ཆེན་བསྟན་པའི་སྒྲོན་མེའི་བསྟན་ལ་གཅིག་ཏུ་སྨན་པའི་ལྷག་བསམ་ཟོལ་མེད་ཀྱིས་ལོ་མང་རིང་དཀའ་སྤྱད་སྡུག་རུས་ཀྱིས༧རྒྱལ་བསྟན་སླར་གསོ་གནང་བའི་མཛད་པར་བཀའ་དྲིན་རྗེས་དྲན་ཞུ་བ་དང་འབྲེལ་ངོས་ནས་སྔ་ཕྱིར་ཞུས་པའི་ལྷག་བསམ་ལ་བུང་བ་གསེར་གཟིགས་ཀྱིས་ཕྱག་ལེན་དུ་བསྟར་གང་ཐུབ་མཛད་པའི་ནང་གསེས་ཚད་མའི་དགུན་ཆོས་གསར་འཛུགས་གནང་ཕྱོགས་ཐད་བཀའ་འདྲི་ཕེབས་པའི་ལན་མདོ་ཙམ་ཞུ་ན། དེང་སྐབས་བོད་ཕྱི་ནང་གི་གྲྭ་བཙུན་གྱི་ཚོགས་སྡེ་ཁག་ལ་འཇང་དགུན་ཆོས་ཞེས་པའི་མཚན་དང་འབྲེལ་ནས་ཚད་མའི་དགུན་ཆོས་ཚོགས་པའི་ལམ་སྲོལ་དར་བཞིན་ཡོད་པས་འཇང་དགུན་ཆོས་ཞེས་པ་འདིའི་ལོ་རྒྱུས་མདོ་ཙམ་མཁྱེན་རྟོགས་ཆེད་ཞུ་ན། ལྷ་སའི་ལྷོ་ནུབ་ཀྱི་གཙང་ཆུའི་བྱང་རྒྱུད་དུ་འཇང་སྟོད་དང་འཇང་སྨད་ཅེས་པའི་ཡུལ་ཚོ་ཆུང་ངུ་ཞིག་ཡོད། འཇང་སྨད་ཀྱི་བྱང་ངོས་ལ་སྟག་ཚང་རྭ་བ་སྟོད་པའམ་རྭ་སྟོད་སྡེ་བ་ཅན་ཞེས་པ་ར་སྟོད་བསྡུས་གྲྭ་འདི་འབྱུང་སའི་དགོན་རྙིང་རབ་བྱུང་བཅུ་གསུམ་པའི་ནང་ཕྱག་བཏབ་པ་ཞིག་ཡོད། བཤད་སྲོལ་ལ་ས་གནས་འདིར་རྭ་སྟོད་དང་རྭ་སྨད་གཉིས་ལས་རྭ་སྨད་ནི་བཙུན་མའི་དགོན་པར་དྲུག་སྒྲ་དང་བར་ཤུན་གྱི་རིག་པའི་འཕྲུལ་གྱིས་བརྩད་ནས་བཙུན་མ་ཚོ་རྩོད་པ་ཕམ་སྟེ་ཁ་ཆད་ལྟར་རྭ་སྨད་ནས་སྤྲད་པ་རེད་ཅེས་ཟེར། རྭ་སྟོད་གྲྭ་ཚང་འདི་དབུས་གཙང་གི་སྔ་མོའི་གདན་ས་ཆེན་པོ་དྲུག་ཅེས་གྲགས་པའི་ནང་ཚན་ཡིན་པར་བཤད། གདན་ས་འདིར་བཀའ་པོད་ལྔའི་འཆད་ཉན་དང་ལྷག་པར་དགུན་དུས་ཀྱི་ཚད་མའི་འཆད་ཉན་དར་རྒྱས་ཆེ་བས་འཇང་སྨད་རྭ་སྟོད་དགོན་པའི་ཚད་མའི་དགུན་ཆོས་ལ་འཇང་དགུན་ཆོས་ཞེས་པའི་གྲགས་པ་ཕྱོགས་ཀུན་ཁྱབ། དུས་ཕྱིས་ས་ཐག་རིང་མདོ་སྟོད་སྨད་དང་ཆེན་པོ་ཧོར་གྱི་ཡུལ་གྲུ་སོགས་ནས་གྲྭ་རྒྱུན་ལོ་ན་སོན་པ་བརྒྱ་ཕྲག་མང་པོ་ལོ་ལྟར་གདན་ས་ཆེན་པོ་སེ་འབྲས་དགེ་གསུམ་ལ་སློབ་གཉེར་གནང་བར་ཕེབས་དུས། འཛིན་གྲྭ་འོག་མ་རྣམས་སུ་ཚད་མ་སྦྱངས་ནས་རྒྱུན་རིང་བཞུགས་མ་ཐུབ་པར་ལམ་སེང་གཞུང་གསར་འཛིན་གྲྭ་གནས་སྤར་ནས་ཐོད་རྒལ་གྱིས་ཕར་ཕྱིན་གཟིགས་སྲོལ་དར་བར་བརྟེན། ཚད་མའི་རྩོད་པ་སྔོན་དུ་མ་སོང་པའི་སློབ་གཉེར་བ་རྣམས་ཀྱིས་གྲྭ་ས་སོ་སོ་ནས་དགོངས་ཞུས་ཀྱིས་དགུན་གྱི་དུས་སུ་རང་མོས་ཆོས་གྲོགས་མཉམ་སྡེབ་ཀྱིས་འཇང་སྨད་རྭ་སྟོད་དགོན་པར་ཟུར་ཞུགས་ཀྱིས་ཚད་མའི་དགུན་ཆོས་ལ་ཕེབས་མཁན་ལོ་རེ་བཞིན་ཇེ་མང་དང་དེར་རྩོད་པ་ཤིན་ཏུ་བྱང་ཆེ་བྱུང་བས་སློབ་གཉེར་ལ་ཉིན་བསྐྱེད་ཞག་བསྐྱེད་བྱུང་བའི་སྙན་གྲགས་འཕེལ་བ་བརྟེན། གདན་ས་གསུམ་ནས་འཇང་དགུན་ཆོས་ལ་ཕེབས་མཁན་རྣམས་མཉམ་རུབ་ཀྱིས་ཚད་མའི་དགེ་རྒན་རེ་གདན་ཞུས་ཀྱིས་ལོ་ཤས་རིང་གི་དགུན་དུས་ཚད་མ་གཟིགས་པར་འཇང་དགུན་ཆོས་ལ་ཕེབས་སྲོལ་ལོ་རེ་བཞིན་འཕེལ་བས། དུས་ཕྱིས་མཚན་ཉིད་ཀྱི་གཞུང་ལ་སྦྱང་པ་མཛད་མཁན་ཞིག་ཡིན་ན་འཇང་དགུན་ཆོས་ལ་དཀའ་སྤྱད་སྡུག་རུས་གནང་བར་མ་ཕེབས་ཐབས་མེད་ལྟ་བུར་གྱུར་པས་དུས་འགྱུར་སྐབས་འཇང་དགུན་ཆོས་འདི་དར་རྒྱས་ཤིན་ཏུ་ཆེ་བའི་སྐབས་ཡིན། དགུན་ཆོས་འདིའི་སྐབས་རྭ་སྟོད་གྲྭ་ཚང་གི་འགྲིག་ལ་གནས་དགོས་པ་མ་ཟད་འཛིན་གྲྭའང་རྭ་སྟོད་གྲྭ་ཚང་གི་ཚད་མའི་འཛིན་གྲྭ་སོ་སོའི་ཐད་དཀར་ཞུགས་ཏེ་རྩོད་པ་གནང་དགོས། དེ་ཡང་ཞོགས་ཆོས། ཉིན་ཆོས། དགོང་མོའི་ཆོས་ར། ལྷག་པར་གདན་ས་ཁག་གི་ཆོས་ཐོག་པ་ཟུར་ཞུགས་རྣམས་ཀྱིས་ས་མ་རུབ་ཙམ་ནས་བཟུང་ཁང་ཚན་སོ་སོ་དང་གྲྭ་ཚང་སོ་སོར་བྱས་ཏེ་དམ་བཅའ་ཆེ་ཆུང་སྣ་ཚོགས་དང་མཚན་ཕུད་དམ་བཅའ་ཚུགས་པ། བླ་སྤྲུལ་སོགས་དམ་བཅའ་བསྐོར་བར་ཕེབས་པ། ཉིན་དང་མཚན་གྱི་དུས་ཚོད་སྟོང་བ་ནམ་བྱུང་ལ་ཚད་མའི་འཛིན་གྲྭ་སྣ་ཚོགས་པའི་དཔེ་ཁྲིད་ཆེ་ཆུང་སྣ་ཚོགས་ལ་ཕེབས་པ་དང་ཚད་མའི་གཞུང་བློ་འཛིན་སྐྱོར་སྦྱང་སོགས་ཀྱིས་ཉིན་མཚན་དུས་འདའ་བ་ཞིག་ཡོད། ས་གནས་དེར་མཐུན་རྐྱེན་ཆེས་ཞན་པ་དང་གྲང་ངར་ལྷག་པར་ཆེ་བས་ཆོས་རའི་ནང་ཐལ་མོ་ཡུན་རིང་བརྡབ་དྲགས་པས་མཛུབ་མོའི་བར་གྱི་པགས་པ་གས་པའི་གསེང་ནས་ཁྲག་ཐིགས་འཛག་པ་དམ་བཅའ་བའི་གདོང་ལ་ཐོར་བ་དང་ཞབས་ལ་ལྷམ་མེད་པར་ས་ལ་བརྡབ་པའི་ཕྱི་རྟིང་གས་པའི་ཁྲག་གིས་རྐང་རྗེས་རྒྱབ་པ་སོགས་ཀྱི་དཀའ་སྤྱད་སྡུག་རུས་མཛད་པའི་རྣམ་ཐར་ཤིན་ཏུ་མང་བ་བཅས་སྤྱིའི་བྱུང་བ་མདོ་ཙམ།
སྐབས་སུ་བབས་པའི་ཞུ་བྱ་ནི། སྔ་མོ་ཡིན་ན་གདན་ས་སྟག་ཚང་ལྷ་མོའི་ཆོས་སྒོར་དང་པོར་ཞུགས་དུས་ལོ་ན་ཆུང་ཤོས་བྱིས་པ་ལོ་དྲུག་བདུན་ནས་བཟུང་ལོ་བཅུ་གྲངས་ཀྱི་བར་ཙམ་ཡིན། དེང་སྐབས་ཡིག་རྨོངས་མེད་པར་བཟོ་དགོས་པ་ནི་འཛམ་གླིང་སྤྱིའི་སྲོལ་ལ་བརྟེན་གཞི་རིམ་འཛིན་གྲྭ་ཞིག་མ་ཐོན་ན་གྲྭ་སར་འཛུལ་ཞུགས་མི་ཐུབ་པ་ལྟ་བུར་འགྱུར་བཞིན་ཡོད་པས་སློབ་གཉེར་པ་ན་ཆུང་ཤོས་ལོ་བཅུ་གྲངས་ནས་ཉི་ཤུ་རྩ་གྲངས་བར་ཡིན། གྲྭ་སར་དང་པོར་འཛུལ་པའི་ལོ་ན་ཆེ་རུ་འགྲོ་བཞིན་ཡོད་དུས་སྔ་སྲོལ་ལྟར་འོག་ཏུ་ཚད་མའི་འཛིན་གྲྭ་ཁ་ཤས་ཀྱི་ནང་ལོ་མང་རིང་ཚད་མའི་གཞུང་རྐྱང་བར་སྦྱངས་ནས་བཞུགས་དགོས་ཚེ། གཞུང་གཙོ་བོ་དབུ་ཕར་སོགས་མདོ་སྔགས་ཀྱི་གཞུང་ལུགས་རྒྱ་ཆེ་མུ་མེད་པར་སློབ་སྦྱོང་གནང་རྒྱུར་ལོ་ན་ཆེ་རུ་ཕྱིན་པའི་དཀའ་ངལ་ཞིག་རིམ་གྱིས་འཕྲད་ངེས་ཅན་རེད། དེས་ན་དབུ་ཕར་གྱི་སློབ་སྦྱོང་གནང་ཞོར་ལ་ཚད་མའི་གཞུང་ཐམས་ཅད་ཆད་ལུས་མེད་པར་སློབ་སྦྱོང་གནང་ཐུབ་པ་དང་རྒྱུན་གྱི་རྩོད་ཤུགས་འཕེལ་རྒྱས་ཀྱི་ཆེད་དུ་དམིགས་ནས་དགུན་ཁར་ཚད་མའི་ཆོས་ཐོག་ཅིག་འཚོགས་ཐུབ་ན་འདིས་ཕན་ཐོགས་ངེས་ཅན་ཞིག་ཡོང་བར་མཐོང་ནས་ཚད་མའི་དགུན་ཆོས་ཤིག་ཚོགས་དགོས་པའི་བསམ་ཚུལ་འདི་བྱུང་བ་རེད། འཇང་གི་དགུན་ཆོས་ལ་དམིགས་བསལ་གྱི་འགྲིག་གཞི་མེད་ནའང་དུས་ཕྱིས་གདན་ས་སོ་སོ་ནས་དགུན་ཆོས་ལ་ཕེབས་མཁན་ཤིན་ཏུ་མང་བས་ཆོས་ཐོག་པ་རྒན་པ་རེ་བསྐོ་བཞག་གིས་འགན་དཀྲི་གནང་སྟེ་དེས་གྲྭ་མང་ལ་ལམ་སྟོན་གནང་སྲོལ་ཡོད། དེས་ན་གདན་ས་འདིར་དགུན་ཆོས་སྐབས་ཚད་མའི་ཆོས་ཐོག་ཚོགས་པ་ལ་བརྟེན་ནས་ཚད་མའི་རྩོད་ཤུགས་འཕེལ་ཐབས་དང་གྲྭ་ཚང་མང་ཉུང་གི་གནས་སྟངས་གཞི་ལ་བཞག་སྟེ་མ་བུ་དགོན་གྱི་ཁྲི་ལས་ཟུར། བཀའ་རབ་འབྱམས་སྨྲ་བའི་དགེ་བའི་བཤེས་གཉེན་རྣམས་དང་། དཔེ་ཁྲིད་དགེ་རྒན་སོགས་བཀའ་བགྲོས་མཛད་ནས་ཚད་མའི་དགུན་ཆོས་ཀྱི་ལམ་སྲོལ་ཞིག་གསར་གཏོད་མཛད་ཐུབ་ན་དོན་དངོས་ཕན་ཐོགས་ཆེ་བ་ཡོང་ངེས་རེད། འོན་ཀྱང་སྔ་མོར་འཇང་དགུན་ཆོས་ལ་ལན་གཅིག་འགྲོ་མྱོང་བའི་ཉམས་མྱོང་ལ་གཞི་བཅོལ་ནས་མཁས་དབང་རྣམས་ཀྱི་དགོངས་པའི་དཔྱད་གཞིའི་ཆེད་དུ་དམིགས་ནས་ཚད་མའི་དགུན་ཆོས་ཚོགས་སྟངས་དང་འབྲེལ་བའི་དོན་ཚན་འགའ་ཤས་དཔེ་མཚོན་ཙམ་དུ་ཞུ་ན། ཞེས་རྩོད་གཞུང་དང་བློ་འཛིན། ཚད་མའི་འཛིན་གྲྭ་དང་རྩོད་མཚམས། ཉིན་རེའི་ཆོས་རའི་མཛད་སྒོ་དང་། མཚན་ཕུད་དམ་བཅའ་ཆུང་བ་དང་མཚན་ཕུད་དམ་བཅའ་ཆེན་མོ་ཚུགས་སྟངས་དང་དེའི་སྐབས་ཀྱི་ཞལ་འདོན། རྟགས་གསལ་གཏོང་མཁན། དཔེ་ཁྲིད་དགེ་རྒན་དང་དཔེ་ཁྲིད་མཛད་སྟངས་སོགས་དོན་ཚན་བཅུ་གསུམ་ཞིབ་གསལ་དུ་སྤྱི་སྩོལ་ཏེ། ༧སྐྱབས་མགོན་རྡོ་རྗེ་འཆང་ཉིད་ནས། དོན་ཚན་བཅུ་གསུམ་པོ་འདི་རྣམས་མཁས་དབང་ཚོའི་དགོངས་པའི་དཔྱད་གཞིའི་ཚུལ་དུ་བྲིས་པ་ཙམ་མ་གཏོགས་གཙོ་བོ་ཀིརྟི་ཚང་གི་དགོན་མ་ལག་གི་རྩོད་ཤུགས་འཕེལ་ཐབས་དང་མ་བུ་དགོན་གྱི་དགོས་མཁོ་ལ་དཔགས་ནས་ལམ་སྲོལ་གསར་གཏོད་མཛད་རྒྱུ་གལ་ཆེ། ད་ལམ་སྟག་ཚང་དཔལ་གྱི་ལྷ་མོའི་གདན་སའི་མཁན་ལས་སྣེ་དང་བཀའ་རམས་འཛིན་གྲྭ་བཅས་ནས་འཆད་ཉན་སློབ་གཉེར་འཕེལ་རྒྱས་ཡོང་ཆེད་ཐུགས་ཁུར་ཆེ་བཞེས་ཀྱིས་བཀའ་བགྲོས་གཅིག་ཏུ་མཐུན་ནས་ཚད་མའི་དགུན་ཆོས་ཁོང་རྡོ་རྗེ་འཆང་གི་བཀའ་སློབ་བཞིན་དུ་ད་ལོར་དགུན་ཆོས་ཆེན་མོར་རྣམ་འགྲེལ་ཆོས་ཐོག་འཛུགས་དགོས་པར་གཏན་འབེབས་མཛད་ཟིན་པའི་ཞུ་འཕྲིན་ཕུལ་བའི་གཏམ་བཟང་འདིས་ངོས་ཀྱི་སེམས་ལ་དགའ་སྤྲོའི་ཚོར་བ་གསར་པ་ཞིག་སྦྱིན་བྱུང་བས་བཀའ་དྲིན་ཐུགས་རྗེ་ཆེ། ཞེས་བཀའ་གསུང་ལམ་སྟོན་འཁྲུལ་མེད་མཛད་པའི་དགོངས་དོན་ལྟར་དུ། ཕྱི་ལོ༢༠༠༦ལོ་དེར་ཀིརྟི་ཚང་གི་བཤད་གྲྭ་ཡོད་པའི་གདན་ས་བཞི་ཀ་ནས་དགུན་ཆོས་ཆེན་མོ་ཟླ་གཅིག་གི་རིང་ཚད་མའི་དགུན་ཆོས་ཆེན་མོའི་སྔོན་འགྲོ་ཚོགས་ཤིང་། འདིའི་རིང་ལ་མཚན་ཕུད་དམ་བཅའ་ཆུང་བ་བཞི་དང་མཚན་ཕུད་དམ་བཅའ་ཆེན་མོ་གཅིག་བཅས་ཡོད་ལ། གཞན་དགོང་མོར་འཛིན་གྲྭ་གོང་འོག་གི་དཀྲུགས་འདུག་གི་དམ་བཅའ་བཅས་བྱས་ནས་༧སྐྱབས་མགོན་རྡོ་རྗེ་འཆང་ཆེན་པོའི་བཀའ་སློབ་ལམ་སྟོན་ལྟར་མཛད། ཕྱི་ལོ༢༠༠༧ལོར་ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་དངོས་སུ་འཚོགས་རྒྱུའི་ཐད་ལ། གདན་ས་བཞིའི་ཁྲི་ལས་ཟུར་དང་། བཀའ་རབ་འབྱམས་དགེ་བའི་བཤེས་གཉེན། དཔེ་ཁྲིད་དགེ་རྒན་བཅས་ལྷན་འཛོམས་ཀྱིས་དོན་ཚན་བཅུ་གསུམ་ལ་བཀའ་བསྡུར་མཛད་དེ༧སྐྱབས་མགོན་རྡོ་རྗེ་འཆང་ཉིད་ལ་ལམ་སྟོན་བཀའ་འདྲི་ཕུལ་བའི་བཀའ་ལན་དུ༡༡༣། ༧རོང་ཆེན་བསྟན་པའི་སྒྲོན་མེའི་ཆོས་ཀྱི་གདན་ས་མ་བུ་དགོན་བཞིའི་ཁྲི་ལས་ཟུར། བཀའ་རབ་འབྱམས་སྨྲ་བའི་དགེ་བའི་བཤེས་གཉེན་རྣམས་དང་། དཔེ་ཁྲིད་དགེ་རྒན་སོགས༧རྒྱལ་བསྟན་འཛིན་ཅིང་སྤེལ་བའི་ཁུར་འཛིན་པ་པོ་རྣམས་ད་ལམ་དཀྱིལ་འཁོར་གཅིག་ཏུ་ཐེངས་དང་པོར་གདན་འཛོམས་ནས་ཆོས་འཆད་ཉན་སྤྱི་དང་ལྷག་པར་ཚད་མའི་འཆད་ཉན་རྒྱས་ཐབས་ལ་སྨན་པའི་བཀའ་བགྲོས། ཆོས་ཀྱི་འདུ་བ་དང་པོ་མ་དགོན་སྟག་ཚང་དཔལ་གྱི་ལྷ་མོར་གནང་སྟེ་མེ་ཕག་ལོའི་ས་ག་ཟླ་བའི་ཚེས་བཅུ་གཅིག་ཉིན་ལེགས་གྲུབ་བྱུང་བའི་གཏམ་སྙན་ཐོས་པས་དགའ་སྤྲོ་བླ་མེད་དུ་འཕེལ་ལགས། སྤྱིར་དེང་སང་དུས་སྙིགས་མ་ལས་ཀྱང་ཆེས་སྙིགས་མར་སོང་འཇིག་རྟེན་ཆབ་སྲིད་ཀྱི་བྱ་བ་ལྟ་ཅི་བསྟན་པ་འཛིན་སྐྱོང་སྤེལ་གསུམ་གྱི་བྱ་བའང་ཆོས་དང་མཐུན་པར་མཛད་མཁན་ནི་ཉིན་སྐར་ལས་ཀྱང་ཆེས་དཀོན་ཏེ། བསྟན་པའི་བྱ་བར་མིང་གིས་བཏགས་པའི་མི་ཁོམ་པའི་ལས་ཁྲ་ཁྲ་ཟང་ཟིང་སྣ་ཚོགས་པས་ཉིན་མཚན་དུས་འདའ་བར་བྱས་པ་མང་ཆེ་བའང་འཇིག་རྟེན་ཆོས་བརྒྱད་ཀྱིས་བསླད་པས་སངས་རྒྱས་བཅོམ་ལྡན་འདས་ཀྱི་དགོངས་པ་དང་མི་མཐུན་པར་མ་ཟད། དུས་རབས་ཉི་ཤུ་རྩ་གཅིག་པའི་མི་རྣམས་ཀྱི་བློ་ལ་འཇུ་མི་བདེ་བའི་སྲོལ་རྒྱུན་ངན་པ་སྐྱོན་ཅན་སྣ་ཚོགས་པའི་དྲི་མས་སྦགས་པས་ཉོན་མོངས་རྒྱས་པའི་གྲོགས་སུ་གྱུར་པ་མ་གཏོགས། བསྟན་པ་དེ་འཛིན་དང་བཅས་པར་དད་པ་སྐྱེ་བའི་རྐྱེན་དང་མཁས་རྣམས་མགུ་བ་བསྐྱེད་ནུས་པའི་མཛད་བཟང་ཞིག་ག་ལ་ཡིན། དེས་ན༧རྒྱལ་མཆོག་བདུན་པ་ཆེན་པོས། ཆོས་སྤྱོད་ཕལ་ཆེར་ཚུལ་ཁྲིམས་གོས་བྲལ་གཅེར་བུ་ངོ་ཚ་སྤངས་ནས་ནི། ། ཁྱིམ་པ་རྣམས་ལ་བསྙེན་ཅིང་ངོར་ལྟ་དམ་པས་སྨད་པའི་ལས་ལ་འཇུག ། ཀྱེ་མ་དམ་ཆོས་ཉི་མའི་འོད་ཟེར་རི་བོའི་ཕྲག་ཏུ་ནུབ་ལ་ཉེ། ། ཞེས་དང་། རྗེ་གུང་ཐང་པ་ཆེན་པོས། བསྟན་པའི་བྱ་བར་བཏགས་ནས་དགོན་སྡེ་བསྐྱངས། ། ཆགས་སྡང་རུ་མར་སོང་བ་ཡིད་རེ་མུག ། ཅེས་གསུངས་པ་ནི་དོན་ལ་གནས་པས་བསྟན་འཛིན་གྱི་སྐྱེས་བུ་དམ་པ་རྣམས་ཐུགས་མུག་ནས་ཞིང་ཁམས་གཞན་དང་གཞན་དུ་གཤེགས་པའི་ཚུལ་བསྟན་པ་སོགས༧རྒྱལ་བསྟན་ལ་ཁའི་ཉི་མ་ལྟར་གྱུར་པའི་སྐབས་འདིར་ཆོས་མཐུན་གྱི་གཏམ་བཟང་འདི་ལྟ་བུ་རེ་ཐོས་རྒྱུ་ཡོད་པ་ནི༧རྒྱལ་བ་དགྱེས་པའི་མཆོད་པ་བླ་ན་མེད་པ་ཞིག་ཡིན་པར་མ་ཟད། ཁྱེད་རྣམས་ནི་དོན་དམ་པའི་༧རྒྱལ་བསྟན་འཛིན་སྟངས་ངོ་ཤེས་པའི་མཁས་པ་རྣམ་དཔྱོད་ཅན་ཡིན་པར་ངོས་འཛིན་གྱིས་ཐུགས་རྗེ་ཞུ། ཞེས་སོགས་བཀའ་སློབ་དགྱེས་སྩོལ་གནང་ལ་རྒྱས་པར་འདིར་མངས་དོགས་ནས་མ་བྲིས་ལ་ཞིབ་པར་༧སྐྱབས་མགོན་རྡོ་རྗེ་འཆང་ཆེན་པོའི་གསུང་འབུམ་པོད་ཕྲེང་བཅུ་གཉིས་པར་གསལ་ལོ། ། འདི་ལྟར་འཁྲུལ་མེད་ཀྱི་ལམ་སྟོན་བཀའ་སློབ་སྔ་ཕྱི་གཉིས་ཀྱི་དགོངས་དོན་ཇི་བཞིན་དུ། གདན་ས་བཞིའི་ཁྲི་ལས་ཟུར་དང་། བཀའ་རབ་འབྱམས་དགེ་བའི་བཤེས་གཉེན། དཔེ་ཁྲིད་དགེ་རྒན་བཅས་ལྷན་འཛོམས་ཀྱིས་གནའ་སྔ་མོ་ནས་སློབ་གཉེར་ཐད་དུ་གདན་ས་གོང་འོག་ཕན་ཚུན་ལ་ཕེབས་ནས་རྩོད་པ་དང་དམ་བཅའ་སོགས་ཚོགས་རྒྱུའི་སྲོལ་ཡོད་པ་ལྟར་ཕྱི་ལོ༢༠༠༧ལོ་ནས་བཟུང་ཚད་མའི་དགུན་ཆོས་ཆེན་མོ་འདི་ཡང་ཀིརྟི་ཚང་གི་བཤད་གྲྭ་ཡོད་པའི་གདན་ས་བཞི་འཁོར་རེས་ཀྱི་འཚོགས་དགོས་པའི་ཆོས་ཐོག་ཏུ་གཏན་འབེབས་བྱས་ནས་དེ་ལུགས་བཞིན་རྫོང་དང་ཁུལ་རིམ་པ་ལ་སྙན་ཞུ་ཆོག་མཆན་ཞུས་པ་ན་གོང་རིམ་གྱིས་ཆོག་མཆན་དང་གནང་བ་ལེགས་པར་ཐོབ་སྟེ། ཕྱི་ལོ༢༠༠༧ལོར་ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐེངས་དང་པོ་དེ། ལུང་དང་རིགས་པའི་སྒྲ་བརྒྱ་ཕྱོགས་ཀུན་ལྡིར་བའི་ཆོས་གྲྭ་ཆེན་པོ། གཞུང་ལུགས་རབ་འབྱམས་སྨྲ་བའི་སེང་ཆེན་བྱེ་བའི་བསྟི་གནས། རོང་ཆེན་ཆོས་ཀྱི་རྒྱལ་བོ་སྐུ་ཕྲེང་རིམ་བྱོན་གྱི་གདན་སའི་གཙོ་བོ་སྟག་ཚང་དཔལ་གྱི་ལྷ་མོ་བློ་གླིང་དགེ་ལྡན་བཀྲ་ཤིས་འཁྱིལ་དུ་དངོས་སུ་འཚོགས་པའི་སྐལ་བཟང་མངོན་དུ་གྱུར་ནས་མདོ་སྨད་ལྷོ་རྒྱུད་ཕྱོགས་སུ་སྔོན་ལོ་རྒྱུས་དང་དེབ་ཐེར་དུ་བྱུང་མ་མྱོང་བའི་ཚད་མའི་དགུན་ཆོས་ཆེན་མོ་དེ། ཀིརྟི་ཚང་གི་གདན་ས་གོང་འོག་གི་ཁྲི་བ་དང་མཁན་པོ་རྣམ་པ་དང་དགེ་བའི་བཤེས་གཉེན་དང་སློབ་གཉེར་བ་རྣམས་གཙོས་ལྷ་སའི་དཔལ་ལྡན་འབྲས་སྤུངས་དགོན་པ། རྫ་སེར་ཤུལ་དགོན་པ། རོང་བོ་དགོན་ཆེན། མགར་ཐར་དགོན་པ། བྲག་མགོ་དགོན་པ་སོགས་མདོ་དབུས་ཁམས་གསུམ་གྱི་ཆོས་བརྒྱུད་གྲུབ་མཐའ་རིས་སུ་མ་ཆད་པའི་དགོན་སྡེ་ཁག་ང་བདུན་ནས་ཕེབས་པའི་བཀའ་པོད་རབ་འབྱམས་སྨྲ་བའི་ཡོངས་ཀྱི་དགེ་བའི་བཤེས་གཉེན་ལྷ་སའི་འབྲས་སྤུངས་ཀྱི་རྒན་ཕུན་ཚོགས་བཀྲ་ཤིས་དང་། རྒྱ་གར་ལྷོ་ཕྱོགས་ཀྱི་འབྲས་སྤུངས་ནས་ཕེབས་པའི་རྒན་སྦྱིན་པ་དང་། རྫ་སེར་ཤུལ་གྱི་རྒན་བཀྲ་ཤིས་བསོད་ནམས། རོང་བོའི་རྒན་བློ་བཟང་དཔལ་ལྡན་སོགས་དགེ་བཤེས་ཆེན་མོ་བཅུ་ཕྲག་ཁ་ཤས་དང་སློབ་གཉེར་པ་གང་མང་དངོས་ཞུགས་མཛད་ནས་དགེ་འདུན་པ་སུམ་སྟོང་ལྷག་དཀྱིལ་འཁོར་གཅིག་ཏུ་གདན་འཛོམས་ཏེ་ཧོར་ཟླ༡༡ཚེས༡༦ལ་ཡར་ཚོགས་ཀྱིས་ཧོར་ཟླ༡༢ཚེས༡༥ཉིན་བར་དུས་ཡུན་ཟླ་གཅིག་གི་རིང་ལ་རྩོད་པ་དང་བགྲོ་གླེང་། གཏུགས་འདུག་དམ་བཅའ། མཚན་ཕྱེད་དང་མཚན་ཕུད་དམ་བཅའ་ཆེན་མོ་སོགས་ཚད་མ་རིག་པའི་སློབ་གཉེར་ལ་ཤིན་ཏུ་སྨན་པའི་ཐབས་གང་ཟབ་ཀྱིས་ཚོགས་ནས་རིགས་པའི་དབང་ཕྱུག་ཕྱོགས་གླང་ཡབ་སྲས་ནས་བརྒྱུད་པའི་ཚད་མའི་གཞུང་ལུགས་ཟབ་མོའི་དགོངས་དོན་ལས་འཕྲོས་པའི་ལུང་རིགས་ཀྱི་འབྲུག་སྒྲའི་དབྱངས་སྙན་ཕྱོགས་ཀུན་ལ་ཁྱབ་པར་བྱས་ཏེ། ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཞེས་པའི་ལོ་རྒྱུས་ཀྱི་རྡོ་རིང་གསར་བ་ཞིག་བླ་ན་བླར་བསྒྲེངས་སོ། །
ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐེངས་གཉིས་པ་ནི། མདོ་སྨད་ཀྱི་དཔལ་ནཱ་ལེནྡྲཱ་ཆེན་པོ་རྔ་ཡུལ་ཀིརྟི་དགོན་དགེ་ལྡན་ལེགས་བཤད་གླིང་དུ་ཕྱི་ལོ༢༠༠༨ལོར་འཚོགས་རྒྱུ་གཏན་ཁེལ་ཡང་ལོ་དེ་ནི་བོད་ཁ་བ་རི་བའི་ཕྱོགས་ཡོངས་ལ་དུས་འགྱུར་གྱི་གཞན་དབང་བཙན་པོས་གནས་སྟངས་ཀྱི་འགྱུར་བ་རབ་དང་རིམ་པ་གཅིག་རྗེས་གཉིས་མཐུད་དུ་བྱུང་བ་ནི་སུས་ཀྱང་བཤད་མི་དགོས་པ་ཡིན་པས་ལོར་དེར་ཚོགས་མ་ཐུབ་ལ། འོན་ཀྱང་ཕྱི་ལོ༢༠༠༩ལོར་ཟླ་གཉིས་པར་དུས་ཚོད་ཀྱི་བར་གསེང་གློ་བུར་བ་ཞིག་ཐོབ་པས་གོ་སྐབས་དམ་འཛིན་བྱས་ཏེ་ཚད་མའི་དགུན་ཆོས་ཆེན་མོ་ཐེངས་གཉིས་པ་དངོས་སུ་འཚོགས་ཐུབ་པར་བྱུང་། དེ་ལྟར་ཡིན་ཡང་ཡོད་ཚད་གཞན་དབང་ཁོ་ནས་ཁ་ལོ་བསྒྱུར་བས་ཕྱོགས་གཞན་ཕར་བཞག་གདན་ས་གོང་འོག་ལྷན་འཛོམས་ཀྱང་བྱུང་མ་ཐུབ། ཟླ་གཅིག་གི་ཡུན་ལ་རྔ་ཡུལ་ཀིརྟི་དགོན་ཆེན་གྱིས་གཙོར་བྱས་ནས་གཡུང་དྲུང་བོན་དང་བཅས་པའི་ཆོས་བརྒྱུད་གྲུབ་མཐའ་རིས་མེད་ཀྱི་དགོན་སྡེ་བདུན་ཅུ་དོན་གསུམ་ནས་ཕེབས་པའི་དགེ་བའི་བཤེས་གཉེན་རྣམས་དང་སློབ་གཉེར་བ་བཞི་སྟོང་དྲུག་བརྒྱ་ལྷག་འདུས་ཏེ་ཚད་མ་རིག་པ་ལ་དཔྱད་བསྡུར་བགྲོ་གླེང་གི་སྒོ་ནས་སློབ་གཉེར་ཡང་སྙིང་ལྡན་པར་བྱས་སོ། །
ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐེངས་གསུམ་པ་ནི། ཕྱི་ལོ༢༠༠༩ལོར་མདོ་སྨད་ཚ་བ་རོང་གི་ཆོས་ཀྱི་སྡེ་ཆེན་པོ་ཚོ་བདུན་ཀིརྟི་དགོན་དགེ་ལྡན་བཀྲ་ཤིས་ཆོས་གླིང་དུ་འཚོགས་རྒྱུ་གཏན་ཁེལ་ན་ཡང་ལོ་དེ་ནི་ད་དུང་བོད་ཀྱི་ས་ཁུལ་གང་དུའང་དགོན་སྡེ་མང་པོ་ལྷན་འཛོམས་ཀྱིས་ཚད་མའི་དགུན་ཆོས་སོགས་འཚོགས་རྒྱུའི་ཐད་ལ་སྲིད་གཞུང་གིས་བཀག་འགོག་བྱས་པའི་རྒྱ་ཚད་ལོ་སྔ་མ་ཇི་བཞིན་དུ་གྱུར་བའི་རྐྱེན་གྱིས་གདན་ས་གོང་འོག་སོགས་ཆོས་སྡེ་མང་པོ་ལྷན་ཚོགས་ཀྱིས་ཚད་མའི་དགུན་ཆོས་ཆེན་མོ་ཚོགས་ཐུབ་པའི་གོ་སྐབས་མ་བྱུང་ཀྱང་དེ་ནི་ལོ་རྒྱུས་ཀྱི་ཤོག་དེབ་གསར་བ་ཞིག་ཏུ་འགྱུར་རྒྱུ་ལས་གཞན་བྱ་ཐབས་བྲལ། འོན་ཀྱང་ལོ་དེའི་དགུན་ཆོས་ཆེན་མོའི་སྐབས་སུ་ཀིརྟི་ཚང་གི་བཤད་གྲྭ་ཡོད་པའི་གདན་ས་བཞི་ནས་རང་རང་གི་སར་ཚད་མའི་དགུན་ཆོས་ཆེན་མོའི་ཚོགས་སྟངས་དང་། རྩོད་པ། གཏུགས་འདུག་དམ་བཅའ། མཚན་ཕྱེད་དང་མཚན་ཕུད་སོགས་ཐམས་ཅད་མ་ཉམས་པར་བྱས་ནས་གང་ཟབ་ཞིག་ཚོགས་པ་ཡིན།
ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐེངས་བཞི་བ་ནི། ཕྱི་ལོ༢༠༡༠ལོར་རྒྱ་བོད་ས་མཚམས་ཀྱི་བསྟན་པའི་བ་དན་ཆེན་མོ་ཧོར་གཙང་ཀིརྟི་དགོན་དགེ་ལྡན་བསྟན་འཕེལ་གླིང་དུ་འཚུགས་རྒྱུ་གཏན་ཁེལ་བྱས་ལ། ལོ་དེར་ཚད་མའི་དགུན་ཆོས་ཆེན་མོ་རྒྱ་ཆེན་ཞིག་འཚོགས་རྒྱུ་ལ་བཀག་འགོག་ཡོད་པས་ལོ་དེར་༧སྐྱབས་མགོན་ཐམས་ཅད་མཁྱེན་པའི་གཟིམ་ཆུང་གསར་བཞེངས་ལེགས་གྲུབ་ཀྱི་མཛད་སྒོ་དང་སྒོ་བསྟུན་གྱིས་ཧོར་ཟླ་བཅུ་བའི་ཚེས་བརྒྱད་ནས་ཉིན་བདུན་གྱི་རིང་ལ་གདན་ས་གོང་འོག་གི་དགེ་བའི་བཤེས་གཉེན་རྣམས་དབུ་བཞུགས་ཀྱིས་སློབ་གཉེར་པ་ཉུང་བསྡུས་རེ་དང་གཞན་རོང་བོ་དགོན་ཆེན་དང་ཁམས་མགར་ཐར་སོགས་ཆོས་སྡེ་བཅུ་ལྷག་གི་དགེ་བའི་བཤེས་གཉེན་དང་སློབ་གཉེར་པ་ཉུང་ངུ་རེ་དངོས་ཞུགས་གནང་ནས་གཏུགས་འདུག་དམ་བཅའ་དང་མཚན་ཕྱེད་དང་མཚན་ཕུད་ཆེན་མོ་ཆ་ཚང་ཡོད་པའི་སྒོ་ནས་ཚད་མའི་དགུན་ཆོས་ཐེངས་བཞི་བ་ཚོགས་ཐུབ་པར་བྱས།
ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐེངས་ལྔ་བ་ནི། མདོ་སྨད་ལྷོ་རྒྱུད་ཀྱི་བསྟན་པའི་འབྱུང་གནས། ༧རོང་ཆེན་ཆོས་ཀྱི་རྒྱལ་བོ་སྐུ་ཕྲེང་རིམ་བྱོན་གྱི་གདན་སའི་གཙོ་བོ་སྟག་ཚང་དཔལ་གྱི་ལྷ་མོ་བློ་གླིང་དགེ་ལྡན་བཀྲ་ཤིས་འཁྱིལ་དུ་ཕྱི་ལོ༢༠༡༡ལོར་ཚོགས། སྐབས་དེར་ཕྱི་ནང་གཉིས་ཀ་ནས་རྐྱེན་མང་པོ་ཞིག་གི་ནུས་ཤུགས་ཀྱིས་སྲིད་གཞུང་གི་ལས་བྱེད་དག་གིས་བློ་རྒྱ་ཡངས་པོ་དང་མིག་རྒྱ་རིང་བོ་བྱས་ནས་རྔ་ཁུལ་ཙམ་མ་ཡིན་པར་ཞིང་ཆེན་གཞན་དག་ནས་གདན་ཞུས་ཀྱིས་ཚད་མའི་དགུན་ཆོས་ཆེན་མོ་ཚོགས་ཆོག་པའི་ཆོག་མཆན་ལེགས་པར་ཐོབ་པ་མ་ཟད་ཚད་མའི་དགུན་ཆོས་ལ་རོགས་སྐྱོར་གང་ལེགས་གནང་བས། ཀིརྟི་ཚང་གི་གདན་ས་གོང་འོག་གི་ཁྲི་བ་དང་མཁན་པོ་རྣམ་པ་དང་དགེ་བའི་བཤེས་གཉེན་དང་སློབ་གཉེར་བ་རྣམས་གཙོས་འབུམ་རྙིང་དགོན་དང་། རྫ་དར་རྒྱས་དགོན། ཁམས་དཀར་བཞི་དགོན། ཡུན་ནན་མི་ལི་དགོན་ཆེན། མཚོ་སྔོན་གཙང་དགོན་པ་དང་རོང་པོ་དགོན་ཆེན། ཤིས་ཚང་སྒར་གསར། རྔ་བའི་བོན་པོ་སྣང་གཞི་དགོན་པ་སོགས་སི་ཁྲོན་དང་། མཚོ་སྔོན་དང་ཀན་ལྷོ། ཡུན་ནན་དང་ལྷ་ས་བཅས་ཞིང་ཆེན་དང་ཁུལ་མི་འདྲ་བ་དག་གི་ཆོས་བརྒྱུད་གྲུབ་མཐའ་རིས་མེད་ཀྱི་ཆོས་སྡེ་དྲུག་ཅུ་རེ་དགུ་ནས་ཕེབས་པའི་དགེ་པའི་བཤེས་གཉེན་ཆེན་མོ་རྒྱ་གར་བྱེས་པ་གྲྭ་ཚང་གི་རྒན་བཀྲ་ཤིས་བསོད་ནམས་དང་། འབུམ་རྙིང་གི་རྒན་བློ་བྷ་དང་སེར་ཤུལ་རྒན་ཚུལ་ཁྲིམས། གཙང་དགོན་པའི་རྒན་བློ་བཟང་རྒྱ་མཚོ། རོང་བོའི་རྒན་བློ་བཟང་དཔལ་ལྡན། ཤིས་ཚང་གི་རྒན་སྐལ་བཟང་རྒྱ་མཚོ་སོགས་བཅུ་ཕྲག་དུ་མ་དང་སློབ་གཉེར་པ་སྟོང་གཅིག་དང་བརྒྱ་ལྷག་འཚོགས་ཏེ་ཧོར་ཟླ་བཅུ་གཅིག་པའི་ཚེས་བཅུ་དྲུག་ནས་ཉིན་ཉི་ཤུའི་རིང་ལ་རྩོད་པ་དང་གཏུགས་འདུག་དམ་བཅའ། མཚན་ཕྱེད་དང་མཚན་ཕུད་དམ་བཅའ་ཆེན་མོ་སོགས་ཚད་མའི་དགུན་ཆོས་ཆེན་མོའི་ཚོགས་སྟངས་ཀྱི་ཟུར་གཅིག་ཀྱང་མ་ཉམས་པར་ཇི་བཞིན་བྱས་ནས་ཚོགས་ཏེ། ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་དེ་དུས་ནམ་ཡང་རྒྱ་གང་ཆེས་ཀྱིས་ཚོགས་ཆོག་པའི་ལམ་སྲོལ་གྱི་སྒོ་འཕར་ཡངས་པོར་ཕྱེས་སོ། །
ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐེངས་དྲུག་པ་ནི། ལུང་རིགས་ཀྱི་མགྲིན་རྔ་དབྱངས་སུ་སྒྲོགས་པའི་ཆོས་ཀྱི་དགའ་ཚལ་ཆེན་པོ། བཀའ་པོད་རབ་འབྱམས་ཀྱི་དགོངས་དོན་སྨྲ་བ་ལ་བསྙེངས་པ་མེད་པའི་མཁས་དབང་འབུམ་གྱི་བསྟི་གནས་མདོ་སྨད་ཀྱི་དཔལ་ནཱ་ལེནྡྲཱ་ཆེན་པོ་རྔ་བ་ཀིརྟི་དགོན་དགེ་ལྡན་ལེགས་བཤད་གླིང་དུ་ཕྱི་ལོ༢༠༡༢ལོར་ཚོགས། སྐབས་དེར་ཀིརྟི་ཚང་གི་གདན་ས་གོང་འོག་གི་ཁྲི་བ་དང་མཁན་པོ་རྣམ་པ་དང་དགེ་བའི་བཤེས་གཉེན་དང་སློབ་གཉེར་བ་རྣམས་ཀྱིས་གཙོས་རྒྱ་གར་འཕགས་པའི་ཡུལ་དང་བོད་ཆོལ་ཁ་གསུམ་ནས་ཕེབས་པའི་གསར་མ་དང་རྙིང་མ། བཀའ་བརྒྱུད་དང་ས་སྐྱ། ཇོ་ནང་། གཡུང་དྲུང་བོན་དང་བཅས་པའི་ཆོས་བརྒྱུད་འཛིན་པའི་དགོན་སྡེ་བརྒྱ་དང་ཉེར་གསུམ་དང་སློབ་གཉེར་པ་དྲུག་སྟོང་བཞི་བརྒྱ་ལྷག་དང་། གདན་ས་གོང་འོག་གི་དགེ་བའི་བཤེས་གཉེན་རྣམས་དང་། གཞན་རྒྱ་གར་ལྷོ་ཕྱོགས་སོགས་བོད་ཕྱི་ནང་ནས་ཕེབས་པའི་དགེ་བའི་བཤེས་གཉེན་ཆེན་མོ་འབྲས་སྤུངས་བློ་གསལ་གླིང་བའི་དགེ་བཤེས་ལྷ་རམས་པ་དགེན་དཔལ་ལྡན་ཡེ་ཤེས། དགེ་བཤེས་ལྷ་རམས་པ་བཀྲ་ཤིས་བསོད་ནམས། དགེ་བཤེས་འདན་མ་དགེ་ལེགས། སེ་རའི་དགེ་བཤེས་ལྷ་རམས་པ་འཇམ་དཔལ་བློ་ཤེར། དགེ་བཤེས་ལྷ་རམས་པ་འབྲུག་གྲགས། དགེ་བཤེས་ལྷ་རམས་པ་མཁར་ནང་བློ་བཟང་ཡར་རྒྱས། དགེ་བཤེས་ལྷ་རམས་པ་བསོད་ནམས་བཟང་པོ། དགེ་བཤེས་ཆེན་མོ་བྲག་མགོའི་སྦྱིན་པ། སྟོང་སྐྱབས་དགོན་པའི་མཁན་པོ་སང་། དགེ་བཤེས་རོང་བོ་བློ་བཟང་དཔལ་ལྡན། ཇོ་ནང་བ་དགེ་བཤེས་དངོས་གྲུབ་དཔལ་བ། དགེ་བཤེས་འབྲོག་དགེ་དཔལ་ལྡན། དགེ་བཤེས་འཛམ་ཐང་སྨོན་གྲོལ་སོགས་གྲུབ་མཐའ་རིས་མེད་ཀྱི་དགེ་བཤེས་བཅུ་ཕྲག་དུ་མ་དཀྱིལ་འཁོར་གཅིག་ཏུ་ཞལ་འཛོམས་ནས། ཧོར་ཟླ་བཅུ་གཅིག་པའི་ཚེས་བཅུ་དྲུག་ནས་ཉིན་ཉི་ཤུའི་རིང་ལ་རྩོད་པ་དང་བགྲོ་གླེང་། གཏུགས་འདུག་དམ་བཅའ། མཚན་ཕྱེད་དང་མཚན་ཕུད་དམ་བཅའ་ཆེན་མོ་སོགས་གང་ཟབ་གང་རྒྱས་ཀྱིས་ཚོགས་པས། འུར་བརྗོད་ཀྱི་དབྱངས་རྟ་ཙམ་མ་ཡིན་པར་བོད་ཀྱི་ལྗོངས་འདིར་གང་དུ་ཡང་ཚོགས་མ་མྱོང་བའི་ཚད་མའི་དགུན་ཆོས་ཆེན་མོ་ཤིན་ཏུ་རྒྱ་ཆེ་བ་ཞིག་ཚོགས་ཏེ་གྲགས་སྙན་གྱི་བ་དན་དཀར་པོ་སྲིད་པའི་རྩེ་མོར་གཡོ་པར་བྱས་སོ། །
ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐེངས་བདུན་པ་ནི། ༧རོང་ཆེན་བསྟན་པའི་སྒྲོན་མེ་སྐུ་ཕྲེང་རིམ་བྱོན་གྱི་རིང་ལུགས་དྲི་མ་མེད་པའི་གསེར་གྱི་རྒྱལ་མཚན་མཐོ་པོ་སྟོད་ཕྱོགས་ཚ་བ་རོང་དུ་སྤེལ་བའི་བྱེད་པོ་དམ་པ། མདོ་སྔགས་ལུང་རིགས་ཀྱི་སྒྲ་དབྱངས་བར་མེད་དུ་ལྡིར་བའི་ཆོས་སྡེ་ཆེན་པོ་ཚོ་བདུན་ཀིརྟི་དགོན་དགེ་ལྡན་བཀྲ་ཤིས་ཆོས་གླིང་དུ་ཕྱི་ལོ༢༠༡༣ལོར་ཚོགས། སྐབས་དེར་ཀིརྟི་ཚང་གི་གདན་ས་གོང་འོག་གི་ཁྲི་བ་དང་མཁན་པོ་རྣམ་པ་དང་དགེ་བའི་བཤེས་གཉེན་དང་སློབ་གཉེར་བ་རྣམས་ཀྱིས་གཙོས་འབྲས་སྤུངས་དགོན་པ། སེར་ཤུལ་དགོན། བླ་རུང་དགོན། དཀར་མཛེས་དགོན། བྲག་མགོ་དགོན། རྫ་དར་རྒྱས་དགོན། རོང་བོ་དགོན་ཆེན། མཚོ་སྔོན་གཙང་དགོན། འཛམ་ཐང་གཙང་དགོན། མགར་ཐར་དགོན། འབུམ་རྙིང་དགོན། ཆབ་ཆ་དགོན། གདུགས་དཀར་དགོན་པ་སོགས་ཆོས་བརྒྱུད་གྲུབ་མཐའ་རིས་མེད་ཀྱི་དགོན་སྡེ་གྱ་བརྒྱད་ནས་ཕེབས་པའི་ཡོངས་ཀྱི་དགེ་བའི་བཤེས་གཉེན་ཆེན་པོ་འབྲས་སྤུངས་བློ་གླིང་དགེ་བཤེས་ལྷ་རམས་པ་རྒན་རིག་འཛིན་མཆོག་དང་། འབྲས་སྤུངས་བློ་གླིང་དགེ་བཤེས་ལྷ་རམས་པ་རྒན་དཀོན་མཆོག་ནོར་བུ། འབྲས་སྤུངས་བློ་གླིང་དགེ་བཤེས་ལྷ་རམས་པ་རྒན་དཔལ་ལྡན་ཡེ་ཤེས་དང་རྒན་བཀྲ་ཤིས་བསོད་ནམས་དང་རྒན་བྲག་མགོ་སྦྱིན་པ་བཅས་དང་། ལྷ་སའི་བློ་གླིང་དགེ་བཤེས་རྒན་གསེར་མདོག། སེར་བྱེས་དགེ་བཤེས་ལྷ་རམས་པ་རོང་བོའི་རྒན་ཡོན་ཏན་དང་རྒྱ་རོང་འཇིགས་མེད། སྒོ་མང་དགེ་བཤེས་ལྷ་རམས་པ་རྒན་འཇམ་དབྱངས་རྒྱ་མཚོ། རོང་བོའི་རྒན་བློ་བཟང་དཔལ་ལྡན། སེར་ཤུལ་དགོན་པའི་རྒན་ཚུལ་ཁྲིམས། རྫ་དར་རྒྱས་དགོན་པའི་དགེ་རྒན་བཞི་དང་། དཀར་མཛེས་དགོན་པའི་དགེ་རྒན་བཞི་སོགས་དགེ་བཤེས་ཆེན་མོ་སུམ་ཅུ་ལྷག་དང་སློབ་གཉེར་བ་སྟོང་དང་དྲུག་བརྒྱ་ལྷག་དངོས་སུ་ཞལ་འཛོམས་ཀྱིས་ཧོར་ཟླ་དགུ་བའི་ཚེས་གཉིས་ནས་ཉིན་ཉི་ཤུའི་རིང་ལ་རྩོད་པ་དང་གཏུགས་འདུག་དམ་བཅའ། དགེ་བཤེས་ལྷ་རམས་པའི་སྔོན་འགྲོའི་གྲྭ་སྐོར། མཚན་ཕྱེད་དང་མཚན་ཕུད་དམ་བཅའ་ཆེན་མོ་སོགས་བཅའ་ཡིག་རིན་པོ་ཆེ་བློ་གསལ་འཇུག་ངོགས་ཇི་བཞིན་དུ་འཚོགས་ཏེ། ངེས་དོན་གྱི་འཆད་ཉན་ལ་སྨན་པའི་ལུང་རིགས་ཀྱི་བགྲོ་གླེང་རིང་མོས་ཚ་བ་རོང་དུ་རིགས་པའི་དབང་ཕྱུག་རྣམ་གཉིས་ཀྱི་གཞུང་ལུགས་ལ་འཆད་རྩོད་རྩོམ་པའི་སྲོལ་བཟང་གི་འོད་སྟོང་འབར་བའི་ཉིན་བྱེད་ཆེས་ཆེར་གསལ་བར་བྱས་སོ། །
ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐེངས་བརྒྱད་པ་ནི། ༧རོང་ཆེན་བསྟན་པའི་སྒྲོན་མེ་སྐུ་ཕྲེང་རིམ་བྱོན་གྱི་མཛད་འཕྲིན་མདོ་སྨད་རྒྱ་བོད་མཚམས་སུ་སྤེལ་བའི་འཕྲིན་ལས་ཀྱི་བྱེད་པོ་དམ་པ། ལུང་རིགས་ཀྱི་དབྱངས་སྙན་ཕྱོགས་ཀུན་ཏུ་སྒྲོགས་པའི་ཆོས་སྡེ་ཆེན་པོ་ཧོར་གཙང་ཀིརྟི་དགོན་དགེ་ལྡན་བསྟན་འཕེལ་གླིང་དུ་ད་ལོ་སྟེ་ཕྱི་ལོ༢༠༡༤ལོ་འདི་ལ་འཚོགས། སྐབས་འདིར་ཡང་ཀིརྟི་ཚང་གི་གདན་ས་གོང་འོག་གི་ཁྲི་བ་དང་མཁན་པོ་རྣམ་པ་དང་བཀའ་པོད་རབ་འབྱམས་སྨྲ་བའི་དགེ་བའི་བཤེས་གཉེན་རྣམས་དང་སློབ་གཉེར་བ་ཡོངས་ཀྱིས་གཙོས་མཚོ་སྔོན་གཙང་དགོན་པ། རོང་བོ་དགོན་ཆེན། བིས་མདོ་དགོན་ཆེན། ཀ་རིང་དགོན་པ། དཀར་མཛེས་དགོན་པ། མགར་ཐར་དགོན་པ། ཆས་པ་རྒྱ་མཁར་དགོན་པ། རྔོག་རྒྱ་མོ་སྒར། རྒན་གྱ་དགོན་པ། བྱམས་མེ་དགོན་པ། དམུ་དགེ་དགོན་ཆེན་སོགས་ཆོས་སྡེ་ཉེར་དྲུག་ལས་ཕེབས་པའི་བཀའ་རབ་འབྱམས་སྨྲ་བའི་དབང་ཕྱུག་འབྲས་སྤུངས་བློ་གླིང་དགེ་བཤེས་ལྷ་རམས་པ་རྒན་དཀོན་མཆོག་ནོར་བུ་དང་རྒན་བཀྲ་ཤིས་བསོད་ནམས། འབྲས་སྤུངས་སྒོ་མང་དགེ་བཤེས་ལྷ་རམས་པ་རྒན་འཇམ་དབྱངས་རྒྱ་མཚོ། གཙང་དགོན་པའི་དགེ་བཤེས་ཨ་ལགས་བཏང་སྙོམས་རིན་པོ་ཆེ། གཙང་དགོན་པའི་དགེ་བཤེས་མཆོད་ཡོན་རྒྱ་མཚོ། རོང་བོ་དགོན་ཆེན་གྱི་དགེ་བཤེས་བློ་བཟང་དཔལ་ལྡན་དང་། དགེ་བཤེས་བསྟན་འཛིན་ཀུན་དགའ་དང་དགེ་བཤེས་ཞོ་ཕུང་བློ་བཟང་། ཆས་པ་རྒྱ་མཁར་དགོན་པའི་དགེན་རྒན་གྱའི་དཀོན་མཆོག་རྒྱ་མཚོ། བྱམས་མེ་དགོན་པའི་རྒན་བསམ་གཏན་སོགས་དགེ་བཤེས་ཆེན་མོ་བཅུ་ཕྲག་དུ་མ་དང་སློབ་གཉེར་བ་བདུན་བརྒྱ་ལྷག་དཀྱིལ་འཁོར་གཅིག་ཏུ་གདན་འཛོམས་ནས་ཉིན་ཉི་ཤུའི་རིང་ལ་རྩོད་པ་དང་གཏུགས་འདུག་དམ་བཅའ། དགེ་བཤེས་ལྷ་རམས་པའི་སྔོན་འགྲོའི་གྲྭ་སྐོར། མཚན་ཕྱེད་དང་མཚན་ཕུད་དམ་བཅའ་ཆེན་མོ་སོགས་བཅའ་ཡིག་རིན་པོ་ཆེ་བློ་གསལ་འཇུག་ངོགས་དང་ཚད་མའི་དགུན་ཆོས་ཀྱི་བཀའ་ལན་གྱི་ཚངས་ཐིག་ཇི་བཞིན་དུ་ཚོགས་ཏེ། དཔལ་ནཱ་ལེནྡྲཱ་རིགས་པའི་དབང་ཕྱུག་རྣམ་གཉིས་ཀྱི་གཞུང་ལུགས་ཚད་མ་སྡེ་བདུན་མདོ་དང་བཅས་པའི་དགོངས་དོན་ལ་དྲི་མ་མེད་པའི་རིགས་པའི་དཔྱད་བསྡུར་གྱི་ལུགས་སྲོལ་ཆེན་པོ་ཚད་མའི་དགུན་ཆོས་ཆེན་མོ་ཞེས་སྔོན་ནས་ད་བར་དུ་ཀན་ལྷོའི་ཞིང་ཆེན་དུ་དར་མ་མྱོང་བའི་ལོ་རྒྱུས་ཀྱི་དེབ་ཐེར་གསར་བ་ཞིག་གི་དགེ་ལེགས་ཐོག་མར་བསྐྲུན་པར་བྱས་སོ། །
དེ་ལྟར་ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐེངས་དང་པོ་ནས་དྲུག་པའི་བར་ནི། འཛིན་གྲྭ་དང་རྩོད་མཚམས། ཚོགས་དང་ཆོས་གྲྭ། རྩོད་པ་དང་གཏུགས་འདུག་དམ་བཅའ། མཚན་ཕྱེད་དང་མཚན་ཕུད་དམ་བཅའ་ཆེན་མོ་སོགས་ཚད་མའི་དགུན་ཆོས་ཚོགས་སྟངས་དང་སྒྲིག་ལམ་སོགས་ཐམས་ཅད་གོང་དུ་གསལ་བར་བཤད་ཟིན་ལྟར༧སྐྱབས་མགོན་རྡོ་རྗེ་འཆང་ལ་ཚད་མའི་དགུན་ཆོས་ཆེན་མོའི་འཚོགས་སྟངས་ཀྱི་རིམ་པ་སོགས་བཀའ་འདྲི་ཞུས་པའི་བཀའ་ལན་གཞིར་བྱས་ནས་ཚོགས་པ་ཡིན་ནོ། ། དེ་ཡང་རབ་བྱུང་བཅུ་བདུན་པའི་ཆུ་འབྲུག་ལོའི་བོད་ཟླ༡༠ཚེས༡༥དང་། ཕྱི་ལོ༢༠༡༢ཟླ༡༢ཚེས༨ལ། ༧སྐྱབས་མགོན་རྡོ་རྗེ་འཆང་ཆེན་པོ་ཉིད་ནས་ཀིརྟི་ཚང་གི་གདན་ས་ཆེ་ཁག་བཞིའི་འཆད་ཉན་སློབ་གཉེར་གྱི་ལམ་སྲོལ་གཅིག་གྱུར་ཡོང་ཐབས་ཀྱི་རྩ་འཛིན་ཡིག་ཆ་བཅའ་ཡིག་རིན་པོ་ཆེ་བློ་གསལ་འཇུག་ངོགས་དང་། དེའི་ཟུར་རྒྱན་བཅས་པ་སློབ་འབངས་ཡོངས་ལ་སྤྱི་སྩོལ་དུ་གནང་ཞིང་། གདན་ས་བཞི་ཀས་བཅའ་ཡིག་རིན་པོ་ཆེ་བློ་གསལ་འཇུག་ངོགས་དང་། དེའི་ཟུར་རྒྱན་བཅས་པའི་དགོངས་དོན་ཕྱག་ལེན་དུ་བསྟར་ཏེ་གདན་ས་བཞི་ཀ་འཆད་ཉན་སློབ་གཉེར་མཛད་སྟངས་གཅིག་གྱུར་བྱ་དགོས་པའི་སྐོར་རྫོང་དང་ཁུལ་སོགས་གོང་རིམ་ལ་སྙན་ཞུ་ཆོག་མཆན་ཞུས་པ་ན་ཁུལ་དཔོན་ཆེན་མོས་གཙོས་གོང་རིམ་ནས་དགོངས་པ་ཆེར་བཞེས་ཀྱིས་ཆོག་མཆན་ལེགས་པར་གནང་བས། ཕྱི་ལོ༢༠༡༣ལོའི་ཧོར་ཟླ་གཉིས་པའི་ཚེས་གཅིག་ནས། མཉམ་མེད་བུ་རམ་ཤིང་བའི་ལུང་རྟོགས་ཀྱི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་བྱེད་པའི་ཐབས་ཚུལ་རྨད་དུ་བྱུང་བ། གཞུང་ཆེན་དཀའ་པོད་ལྔ་དང་རྒྱུད་སྡེ་བཞི་ལ་སློབ་གཉེར་མཐར་ཆགས་དཔྱིས་ཕྱིན་པར་མཛད་ཚུལ་གྱི་འཁྲུལ་མེད་ལམ་སྟོན་གྱི་ཚངས་ཐིག་ཆེན་མོ། སྔོན་བྱོན་འཕགས་བོད་ཀྱི་མཁས་དབང་སུས་ཀྱང་བློ་གྲོས་ཀྱི་ར་བར་མ་ཤོང་ཞིང་ལྗགས་ཡངས་ཀྱི་རྩེ་ནས་མ་ཐོན་པའི་སྔོན་མེད་ལེགས་བཤད་རིན་པོ་ཆེ་བཅའ་ཡིག་བློ་གསལ་འཇུག་ངོགས་དང་དེའི་ཟུར་རྒྱན་དང་བཅས་པའི་དགོངས་དོན་ཟུར་གཅིག་ཀྱང་མ་བཅག་པར་གདན་ས་བཞི་ཀ་གཅིག་མཚུངས་ཀྱིས་ཤར་བསྐྱོད་བྱས་པས། ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐེངས་བདུན་པ་དང་བརྒྱད་པ་གཉིས་ནི། བཅའ་ཡིག་རིན་པོ་ཆེ་བློ་གསལ་འཇུག་ངོགས་དང་དེའི་ཟུར་རྒྱན། ཕྱི་ལོ་༢༠༡༣ལོར་ཚད་མའི་དགུན་ཆོས་ཐད་ལ་དོན་ཚན་འགའ་རེ་བཀའ་འདྲི་ཞུས་པའི་བཀའ་ལན་གཞིར་བཞག་བྱས་ནས་ཚོགས་པ་ཡིན་ལ། མ་འོངས་པ་ན་ཡང་འདི་ཇི་བཞིན་བྱས་ནས་འཚོགས་རྒྱུ་ནི་འགྱུར་མེད་ཀྱི་གཏན་ཁེལ་ཡིན་ནོ། ། དེས་ན་ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་འཚོགས་སྟངས་དང་སློབ་གཉེར་གྱི་རིམ་པ་ཕྲ་ཞིབ་ནི། བཅའ་ཡིག་རིན་པོ་ཆེ་བློ་གསལ་འཇུག་ངོགས་ལས༨༣། ཡུལ་དབུས་ཀྱི་འཇང་དགུན་ཆོས་ཆེན་མོ་དང་མཚུངས་པར་ཀིརྟི་ཚང་གི་དགོན་མ་ལག་ཡོངས་རྫོགས་ཀྱི་སློབ་གཉེར་རྣམས་ཀྱི་རྩོད་པའི་རིག་པ་གོང་དུ་འཕེལ་བའི་ཆེད། གདན་ས་ཆེ་ཁག་རྣམས་ལ་ལྷན་ཅིག་ཏུ་ཚོགས་རེས་ཀྱིས་ཚད་མའི་གཞུང་ལ་དམིགས་བཀར་གྱིས་སློབ་གཉེར་གནང་དགོས་པའི་ཆོས་ཐོག་འདིའི་མཚན་ལ་ཚད་མའི་དགུན་ཆོས་ཆེན་མོ་ཟེར། དགུན་གྱི་དཀྱིལ་དུ་གྲང་ངར་ཆེ་བའི་དཀལ་ངལ་ཡོད་པར་བརྟེན། ཟླ་བ་དགུ་པའི་ཚེས་གཉིས་ཉིན་ཡར་ཚོགས་ཀྱིས་ཉིན་ཉི་ཤུའི་རིང་ཚད་མའི་དགུན་ཆོས་ཆེན་མོ་འཚོགས་རྒྱུ། ཆོས་ཐོག་གཞན་ལྟར་གཟའ་ཉི་མ་ནམ་འཁེལ་ལ་ཤིང་སློང་ཡིན། གཟའ་སྤེན་པ་ནམ་ཡིན་གྱི་དགོང་མོར་མཚན་འཕུལ་ས་རུབ་ཙམ་ནས་མཚན་དཀྱིལ་བར་དམ་བཅའ། ཆོས་ཐོག་གི་མཇུག་ཏུ་མཚན་འཕུལ་དམ་བཅའ་ས་རུབ་ཙམ་ནས་སང་གི་ཉི་མ་རྩེ་ཤར་བར་ཆེན་མོའི་སྐབས་བཅའ་ཡིག་ཟུར་རྒྱན་ལྟར་ཞལ་འདོན་དང་དམ་བཅའི་དབུ་ལ་ས་བཅད་དང་མཇུག་ཏུ་ཚིག་བཀྲ་གསུང་དགོས། ཉིན་ལྟར་ཞོགས་ཚོགས་མང་ཇ་རེ་ངེས་པར་འཚོགས་དགོས་ཤིང་། ཞོགས་ཆོས་སྐུ་རིམ་དང་རྩོད་གྲྭ། ཉིན་ཆོས་སྐུ་རིམ་དང་རྩོད་གྲྭ། དགོང་མོའི་སྐུ་རིམ་དང་རྩོད་གྲྭ་ཉིན་ལྟར་ཡོད་དགོས། ཆོས་ཐོག་གཞན་ལྟར་ཆོས་ཐོག་གི་ཉིན་དང་པོ་དང་གཟའ་ཟླ་བ་ནམ་ཡིན་ལ་ཇ་ཐུག་ལྡན་པའི་གུང་ཚིགས་མང་ཇ་རེ་ཡོད་ཆོག ཚད་མའི་དགུན་ཆོས་གོ་སྒྲིག་གི་འགན་གཙོ་བོ་ནི་མ་བུ་དགོན་ཐུན་མོང་གི་ཚད་མའི་དགུན་ཆོས་གོ་སྒྲིག་ཚོ་ཆུང་ནས་བཞེས་དགོས་ཤིང་། དགུན་ཆོས་གང་དུ་ཚོགས་སའི་གདན་ས་གང་ཡིན་དེས་མཐུན་འགྱུར་རོགས་རམ་མཛད་དགོས་པ་དང་། ལས་སྣེ་རྣམས་ཀྱིས་ཆོས་ཐོག་དེའི་རིང་གི་འགྲིག་ལམ་སྤྱི་དང་། ལྷག་པར་ཚད་མའི་རྩོད་ཤུགས་ཆེན་པོ་དང་། རྩོད་གྲྭ་རྒྱུན་གང་རིང་། སློབ་གཉེར་བ་ཐམས་ཅད་ཀྱི་རྩོད་པའི་རིགས་པ་འཕེལ་ཐུབ་པའི་འགན་བཞེས་དགོས། དགུན་ཆོས་སྐབས་ཀྱི་ཚད་མའི་འཛིན་གྲྭ་དབྱེ་སྟངས་ནི་ཀིརྟིའི་དགོན་མ་ལག་གི་སློབ་གཉེར་པ་རྣམས་དང་། ཕྱོགས་གཞན་ནས་ཚད་མའི་དགུན་ཆོས་ལ་ཆེད་དུ་ཕེབས་པའི་སློབ་གཉེར་པ་ཡོངས་རྫོགས་ཚད་མའི་དགུན་ཆོས་ཀྱི་རིང་བཅའ་ཡིག་ཟུར་རྒྱན་ལྟར་གྱི་ཚད་མའི་འཛིན་གྲྭ་གང་རུང་ཞིག་ཏུ་འཛུལ་ནས་སློབ་གཉེར་གནང་དགོས་ཤིང་། ཚད་མའི་འཛིན་གྲྭའི་གྲངས། འཁྲིད་གཞུང་། རྩོད་གཞུང་། ཟུར་བལྟ་དགོས་པའི་གཞུང་གི་སྐོར་བཅས་བཅའ་ཡིག་ཟུར་རྒྱན་དུ་གསལ་བ་ལྟར་ཡིན། ཞེས་གསུངས་པ་དང་།བཅའ་ཡིག་ཟུར་རྒྱན་དེབ་ཕྲེང་དང་པོ་ལས༩༡། ཚད་མའི་དགུན་ཆོས་ཀྱི་སྐོར། སྔ་མོར་བོད་ཡུལ་དབུས་འཇང་སྨད་རྭ་སྟོད་དགོན་པར་ཚད་མའི་དགུན་ཆོས་ཆེན་མོ་ཚོགས་པ་འདིས་རིག་པའི་རྩལ་བྱང་བར་ཁྱད་པར་ཤིན་ཏུ་ཆེ་བའི་སྙན་གྲགས་བྱུང་བས་དུས་ཕྱིས་བོད་ཕྱི་ནང་གཉིས་ཀར་འཇང་དགུན་ཆོས་ཚོགས་སྲོལ་དར་བ་བཞིན། ཕྱི་ལོ་༢༠༠༧ལོར་གདན་ས་སྟག་ཚང་ལྷ་མོར་ཀིརྟི་ཚང་གི་མ་བུ་དགོན་ལྷན་འཛོམས་ཀྱི་ཚད་མའི་དགུན་ཆོས་ཆེན་མོ་གསར་དུ་ཚུགས་པ་ནས་བཟུང་། ཕ་ཡུལ་གྱི་གདན་ས་རྣམས་ལྷན་འཛོམས་ཀྱི་ཚད་མའི་དགུན་ཆོས་ཆེན་མོ་ནི། རང་རེའི་གདན་ས་ཆེན་པོ་བཞིར་འཁོར་རེས་ཀྱིས་འཚོགས་དགོས་པའི་ཆོས་ཐོག་ཏུ་གྱུར་ཡོད། འདི་ནི་གདན་ས་བཞིའི་སློབ་གཉེར་པས་གཙོ་བོ་བྱས་ཏེ་དགོན་མ་ལག་གི་སློབ་གཉེར་པ་ཐམས་ཅད་དང་ཆོས་བརྒྱུད་རིས་མེད་ཀྱི་དགོན་སྡེ་ཁག་ནས་སློབ་གཉེར་པ་གང་མང་མང་དང་། དེ་བཞིན་དུ་ཕྱོགས་གང་ས་ནས་ཚད་མའི་གཞུང་་ལུགས་ལ་མཁས་པའི་དགེ་རྒན་རྣམས་གདན་ཞུས་ཀྱིས་ཆོས་ཐོག་འདི་ནི་ཉིན་མཚན་སྦྲེལ་ནས་ཚད་མའི་གཞུང་ལ་རྩོད་པ་དང་དཔེ་ཁྲིད་ཀྱིས་དུས་འདའ་བ་ཞིག་བྱེད་དགོས་པའི་དམིགས་བསལ་གྱི་ཆོས་ཐོག་ཅིག་ཡིན། ཚད་མའི་དགུན་ཆོས་ལ་མ་ཕེབས་པའི་གོང་ནས་གདན་ས་སོ་སོའི་ནང་སྔོན་འགྲོའི་གྲྭ་སྒྲིག་ལྟ་བུར་ཚད་མའི་གཞུང་གི་དཔེ་ཁྲིད་མཛད་རྒྱུ་གལ་ཆེ།
དང་པོ། འཛིན་གྲྭ་དང་རྩོད་མཚམས།
ཚད་མའི་དགུན་ཆོས་ཆེན་མོར་འདུས་པའི་དགེ་འདུན་པ་རྣམས་འཛིན་གྲྭར་བགོས་ཏེ་འཛིན་གྲྭ་སོ་སོར་རྩོད་མཚམས་འཛིན་སྟངས་དང་མཐུན་པའི་མཚན་གསོལ་བ་དང་། ཚད་མའི་འཛིན་གྲྭ་རེ་རེ་བཞིན་སྐབས་སོ་སོའི་དེར་འདུས་ཀྱི་འཛིན་གྲྭའི་ནང་ནས་བླ་མ་དང་སྐྱོར་དཔོན་རེ་བདམ་དགོས། རྟགས་རིགས་འཛིན་གྲྭ་མན་ཆད་ཀྱི་བསྡུས་གྲྭའི་འཛིན་གྲྭ་རྣམས་གདན་ས་གཞན་དུ་ཚད་མའི་དགུན་ཆོས་ལ་ཕེབས་མི་དགོས་ཀྱང་གཞིས་དགོན་ཁག་ནས་ཕེབས་པ་སྔོན་མ་བསྡུས་གྲྭ་དང་བློ་རྟགས་སོགས་ཀྱི་རིགས་ལམ་ལ་སྦྱངས་མ་མྱོང་མཁན་གྱི་རིགས་ཚད་མའི་དགུན་ཆོས་གང་དུ་ཚོགས་སའི་གདན་ས་སོ་སོར་ཡོད་པའི་བསྡུས་གྲྭ་དང་། རྟགས་རིགས་ཀྱི་འཛིན་གྲྭ་གང་རུང་ལ་ཞུགས་འདོད་ཡོད་ཚེ་རང་མོས་ཀྱིས་ཞུགས་ཆོག་རྒྱུ། ཚད་མའི་སློབ་གཉེར་པ་རྒན་པ་རྣམས་ཚད་མའི་འཛིན་གྲྭ་བཅུ་གཉིས་སུ་དབྱེ་རྒྱུ།
༡ ༼ ཕྱོགས་སྒྲའི་འཛིན་གྲྭ བློ་རིགས་འཛིན་གྲྭ རྩོད་མཚམས་ནི། རྣམ་འགྲེལ་རྩ་བའི་དབུ་ནས། སྒྲུབ་པ་ལ་ནི་ཐལ་བ་བཞིན། ཞེས་པའི་བར་དང་། ཐར་ལམ་གསལ་བྱེད་དབུ་ནས། འགལ་འབྲས་ལ་ཡང་རྟགས་གང་བྱུང་གིས་མི་ཆོག་ཅེས་པའི་དོན་ཏོ། ཞེས་པའི་བར།
༢ ༼ རྟགས་གཞན་བཞི་པའི་འཛིན་གྲྭ། ཕར་ཕྱིན་ལོ་རིམ་དང་པོ། རྩོད་མཚམས་ནི། རྩ་བ། རྒྱུ་ཚོགས་པ་ལས་འབྲས་སྐྱེ་བར། ། ཞེས་པ་ནས། དེ་ལ་ལྷག་མ་ལྡན་ཞེས་བརྗོད། ཅེས་པའི་བར་དང་། ཐར་ལམ་གསལ་བྱེད། གཉིས་པ་ལ་གཉིས། ཡང་དག་གི་ཁྱད་པར་གསུམ་་དུ་མ་འདུས་པ་དགག་པ། ཞེས་པ་ནས། མཐུན་ཕྱོགས་ལ་ཐེ་ཚོམ་དང་བཅས་པ་ཞེས་བྱའི་རྗེས་ཁྱབ་ལ་ཐེ་ཚོམ་ཟ་བ་མིན་ནོ། ། ཞེས་པའི་བར།
༣ ༼ བྱས་མི་རྟག་འཛིན་གྲྭ། ཕར་ཕྱིན་ལོ་རིམ་གཉིས་པ། རྩོད་མཚམས་ནི། རྩ་བ། གཏན་ཚིགས་ཀྱི་ནི་ཚུལ་གསུམ་ལའང་། ། ཞེས་པ་ནས། ངེས་པ་བརྗོད་པར་མཛད་པ་ཡིན། ། ཞེས་པའི་བར། ཐར་ལམ་གསལ་བྱེད། གསུམ་པ་མཚན་གཞི་ལ་མཚན་ཉིད་ངེས་བྱེད་ཀྱི་ཚད་མ་རྒྱས་པར་བཤད་པ་ལ་གཉིས། ཞེས་པ་ནས། དེ་བཞིན་དུ་མི་མཐུན་ཕྱོགས་ལ་ཡང་སྦྱར་ནས་སྟོན་པ་ཡིན་པས་ཁྱབ་པ་གཉིས་འགལ་བའི་སྒྲུབ་བྱེད་དུ་འབྲེལ་བ་ཅུང་ཟད་མེད་དོ། ། ཞེས་པའི་བར།
༤ ༼ ལུང་འགལ་འཛིན་གྲྭ། ཕར་ཕྱིན་ལོ་རིམ་གསུམ་པ། རྩོད་མཚམས་ནི། རྩ་བ། མི་མཐུན་ཆོས་བརྗོད་གང་ཡིན་པ། ། ཞེས་པ་ནས། འབྲས་བུ་ན་ཡང་ག་ལ་ངེས། ། ཞེས་པའི་བར་དང་། ཐར་ལམ་གསལ་བྱེད། གཉིས་པ་ལ་གཉིས། སློབ་དཔོན་གྱི་བརྗོད་པ་འཁྲུལ་པར་ཐལ་བ་དང་། ཞེས་པ་ནས། གནོད་པ་དེ་དག་འཇུག་པར་འདོད་པ་ནི་ཧ་ཅང་ཐལ་བའོ། །
ཞེས་པའི་བར།
༥ ༼ཚད་མ་ཕྲུགས་གསུམ་འཛིན་གྲྭ། ཕར་ཕྱིན་ལོ་རིམ་བཞི་བ། རྩོད་མཚམས་ནི། རྩ་བ། མེ་ཡི་འབྲས་བུ་དུ་བ་སྟེ། ། ཞེས་པ་ནས། དེས་ན་ཐ་དད་རྣམ་པར་གནས། ཞེས་པའི་བར་དང་། ཐར་ལམ་གསལ་བྱེད། གཉིས་པ་འབྲེལ་བ་དེ་ངེས་བྱེད་ཀྱི་ཚད་མ་བཤད་པ་ལ་གཉིས། ཞེས་པ་ནས། དེ་ལ་རྟགས་དེའི་ཁྱབ་པ་ངེས་པའི་ཚད་མ་དེ་ཉིད་ཀྱིས་ཁྱོད་རང་གི་གཏན་ཚིགས་དེ་འབྲེལ་མེད་དུ་སྒྲུབ་ཟིན་ཡིན་ནོ། ། ཞེས་པའི་བར།
༦ ༼ གཞན་སེལ་འཛིན་གྲྭ། ཕར་ཕྱིན་ལོ་རིམ་ལྔ་པ། རྩོད་མཚམས་ནི། དོན་གྱི་རང་གི་ངོ་བོ་གཅིག། ཅེས་པ་ནས། བྱ་བ་འདི་ལ་རྒྱུ་ཅི་ཡོད། ཅེས་པའི་བར་དང་། ཐར་ལམ་གསལ་བྱེད། གཉིས་པ་ལ། སྒྲུབ་པའི་སྒྲ་རྟོག་སེལ་བའི་ཡུལ་ཅན་དུ་རྒྱས་པར་བསྒྲུབ་པ་དང་། ཞེས་པ་ནས། རང་འགྲེལ་དུ་གཞན་སེལ་ཡུལ་དུ་བྱེད་པའི་རྟོག་པ་རྣམས་ཀྱི་བྱེད་ལས་དང་བཅས་པ་རྒྱས་པར་བསྟན་ཏོ། ། ཞེས་པའི་བར།
༧ ཤིང་འཛིན་རྟོག་པའི་འཛིན་གྲྭ། ཕར་ཕྱིན་ལོ་རིམ་དྲུག་པ། རྩོད་མཚམས་ནི། རྩ་བ། ཐ་དད་དངོས་རྣམས་ལ་བརྟེན་ནས། ཞེས་པ་ནས། སྤྱི་ཉིད་དུ་ནི་འཇུག་ཕྱིར་རོ། ཞེས་པའི་བར་དང་། ཐར་ལམ་གསལ་བྱེད། གཉིས་པ་ལ། ཡུལ་སྤྱིའི་གནས་ཚུལ་དང་། ཞེས་པ་ནས། སེལ་བ་ལ་འཇུག་པར་བསྒྲུབ་པ་རྩོད་སྤང་དང་བཅས་པར་འདུས་སོ། ། ཞེས་པའི་བར་དང་།
༨ ༼ བརྡ་ཡུལ་འཛིན་གྲྭ། ཕར་ཕྱིན་ལོ་རིམ་བདུན་པ། རྩོད་མཚམས་ནི། རྩ་བ། སྒྲ་རྣམས་ཀྱིས་ནི་བརྡར་བཏགས་སྟོན། ཞེས་པ་ནས། ཚད་མ་རྣམ་འགྲེལ་གྱི་ཚིག་ལེའུར་བྱས་པ་ལས་རང་དོན་རྗེས་སུ་དཔག་པ་སྟེ་ལེའུ་དང་པོའོ། ། ཞེས་པའི་བར་དང་། ཐར་ལམ་གསལ་བྱེད། གསུམ་པ་བརྡའི་ཡུལ་གཏན་ལ་དབབ་པ་ལ། ཞེས་པ་ནས། ལེའུ་དང་པོའི་མཇུག་བར།
༩ ༼ ཚད་གྲུབ་འཛིན་གྲྭ། དབུ་མ་ལོ་རིམ་དང་པོ། རྩོད་མཚམས་ནི། རྩ་བ། ཚད་མ་བསླུ་མེད་ཅན་ཤེས་པ། ། ཞེས་པ་ནས། དེ་ཙམ་གྱིས་ནི་ལྡོག་པ་མིན། ཞེས་པའི་བར་དང་། ཐར་ལམ་གསལ་བྱེད། ལེའུ་གཉིས་པའི་དབུ་ནས། རྫའི་བུམ་པ་སོགས་ལ་མེ་ལ་སོགས་པས་གནས་སྐབས་ཕན་འདོགས་པ་བཞིན་ནོ། ། ཞེས་པའི་བར།
༡༠ ༼ ལུགས་འབྱུང་འཛིན་གྲྭ། དབུ་མ་ལོ་རིམ་གཉིས་པ། རྩོད་མཚམས་ནི། རྩ་བ། ལུས་ནི་གནས་པ་ཉིད་ན་སེམས། ཞེས་པ་ནས། དེ་ཕྱིར་ཚད་ཡིན། །ཞེས་པའི་བར་དང་། ཐར་ལམ་གསལ་བྱེད། གཉིས་པ་རྒྱས་བཤད་ལ། ལུས་བློའི་རྟེན་ཁྱད་པར་ཅན་ཡིན་པ་དགག་པ། ཞེས་པ་ནས། སྟོན་པ་འདི་ལ་དགོས་ནུས་གཉིས་ཀ་ངེས་པར་ཚོགས་པ་ཡིན་ནོ། ། ཞེས་པའི་བར།
༡༡ ༼ ལུགས་ལྡོག་འཛིན་གྲྭ། དབུ་མ་ལོ་རིམ་གསུམ་པ། རྩོད་མཚམས་ནི། རྩ་བ། ཡང་ན་སྐྱོབ། བདེན་པ་བཞི་ནི་སྟོན་མཛད་པའོ། ། ཞེས་པ་ནས། སྤོངས་ལ་དེ་ནི་རྟག་པར་སྨོན། ཞེས་པའི་བར་དང་། ཐར་ལམ་གསལ་བྱེད། གཉིས་པ་ལ། ཁྱད་ཆོས་དེ་དག་སྔ་མ་ལས་ཕྱི་མ་འགྲུབ་པའི་ཚུལ། ཞེས་པ་ནས། ཡང་ན་དེ་ཡན་ཆད་རྣམ་པ་ལྷག་མ་གཉིས་སོ་སོར་མ་བཅད་པར་འགོག་པའི་རྣམ་པའི་འཕྲོས་འབའ་ཞིག་ཏུ་སྦྱར་རོ། ། ཞེས་པའི་བར།
༡༢ ༼ལམ་བདེན་འཛིན་གྲྭ། མཛོད་ལོ་རིམ་དང་པོ། རྩོད་མཚམས་ནི། རྩ་བ། བཤད་ཟིན་ལམ་དེ་གོམས་པ་ལས། ཞེས་པ་ནས། ཚད་མ་རྣམ་འགྲེལ་གྱི་ཚིག་ལེའུར་བྱས་པ་ལས་ཚད་མ་གྲུབ་པ་ཞེས་བྱ་བ་སྟེ་ལེའུ་གཉིས་པའོ། ། ཞེས་པའི་བར་དང་། ཐར་ལམ་གསལ་བྱེད། བཞི་བ་ལམ་གྱི་བདེན་པ་ལ། ཞེས་པ་ནས། ལེའུ་གཉིས་པའི་མཇུག་བར།
རྩོད་གཞུང་དང་ཁྲིད་གཞུང་། འཛིན་གྲྭ་བཅུ་གཉིས་པོ་རྩོད་མཚམས་མ་འདྲ་བ་མ་གཏོགས་འཁྲིད་གཞུང་དང་རྩོད་གཞུང་ནི་གཅིག་གྱུར་ཡིན།
༡ འཁྲིད་གཞུང་། རྣམ་འགྲེལ་རྩ་བ། ཐར་ལམ་གསལ་བྱེད། པཎ་ཆེན་རྣམ་འགྲེལ།
༢ རྩོད་གཞུང་། ཚད་མ་སྡེ་བདུན་མདོ་དང་བཅས་པ། རྗེ་སྡེ་བདུན། རྒྱལ་ཚབ་རྗེའི་རྣམ་ངེས་ཊྰིཀ་ཆེན་དང་ཚད་མའི་བརྗེད་བྱང་ཆེན་མོ། མཁས་གྲུབ་རྗེའི་ཊྰིཀ་ཆེན་རིགས་པའི་རྒྱ་མཚོ་དང་སྡེ་བདུན་ཡིད་ཀྱི་མུན་སེལ། རྗེ་དགེ་འདུན་གྲུབ་ཀྱི་ཚད་མ་རིགས་རྒྱན།
༣ ཟུར་ལྟའི་གཞུང་། རྗེ་ཡབ་སྲས་གསུམ་གའི་ཚད་མའི་ལམ་སྒྲིག་དང་ལམ་ཁྲིད། རྗེ་དགེ་འདུན་གྲུབ་ཀྱི་རྣམ་འགྲེལ་ལེགས་པར་བཤད་པ། གདན་ས་ཁག་གི་ཚད་མའི་སྐོར་གྱི་ཡིག་ཆ་ཁག།
༤ ཚད་མའི་དགུན་ཆོས་ཆེན་མོའི་སྐབས་ཀྱི་འཁྲིད་གཞུང་དང་ཟུར་ལྟ་དགོས་པའི་གཞུང་གལ་ཆེ་ཁག དང་པོ་རྒྱ་གཞུང་། ༡ ཚད་མ་སྡེ་བདུན་མདོ་དང་བཅས་པ། ༢ སློབ་དཔོན་ཆོས་གྲགས་ཉིད་ཀྱིས་མཛད་པའི་རྣམ་འགྲེལ་ལེའུ་དང་པོ་རང་དོན་རྗེས་དཔག་གི་རང་འགྲེལ། ༣ སློབ་དཔོན་ལྷ་དབང་བློའི་རྣམ་འགྲེལ་གྱི་དཀའ་འགྲེལ། ༤ སློབ་དཔོན་ཤཱཀྱ་བློས་མཛད་པའི་ཚད་མ་རྣམ་འགྲེལ་གྱི་འགྲེལ་བཤད། ༥ སློབ་དཔོན་ཞི་བ་འཚོས་མཛད་པའི་ཚད་མའི་དེ་ཁོ་ན་ཉིད་བསྡུས་པ་དང་། ༦ དེའི་དཀའ་འགྲེལ་སློབ་དཔོན་ཀ་མ་ལ་ཤཱི་ལས་མཛད་པ། ༧ སློབ་དཔོན་ཤེར་འབྱུང་སྦས་པས་མཛད་པའི་ཚད་མ་རྣམ་འགྲེལ་གྱི་རྒྱན། ༨ སློབ་དཔོན་རྒྱལ་དབང་ཆེན་གྱིས་མཛད་པའི་ཚད་མ་རྣམ་འགྲེལ་གྱི་འགྲེལ་བཤད། ༩སློབ་དཔོན་ཉི་མ་སྦས་པས་མཛད་པའི་རྣམ་འགྲེལ་ལེའུ་གསུམ་པ་མངོན་སུམ་ལེའུའི་འགྲེལ་པ། ༡༠ སློབ་དཔོན་ཛྰ་མ་རིས་མཛད་པའི་ཚད་མ་རྣམ་འགྲེལ་རྒྱན་གྱི་འགྲེལ་བཤད་ཤིན་ཏུ་ཡོངས་སུ་དག་པ། ༡༡ སློབ་དཔོན་ཆོས་མཆོག་གིས་མཛད་པའི་གཞན་དོན་རྗེས་དཔག་གི་རྣམ་བཤད།
གཉིས་པ་བོད་གཞུང་། ༡ རྗེ་ཡབ་སྲས་གསུམ་གའི་ཚད་མའི་ལམ་སྒྲིག་དང་ལམ་ཁྲིད། ༢ རྗེའི་ཚད་མ་སྡེ་བདུན། ༣ རྒྱལ་ཚབ་རྗེའི་རྣམ་འགྲེལ་ཐར་ལམ་གསལ་བྱེད། ༤ རྒྱལ་ཚབ་རྗེའི་རྣམ་ངེས་ཊཱིཀ་ཆེན་དང་ཚད་མའི་བརྗེད་བྱང་ཆེན་མོ། ༥ རྒྱལ་ཚབ་རྗེས་མཛད་པའི་ཚད་མ་རིགས་ཐིགས་ཀྱི་འགྲེལ་བ་ལེགས་བཤད་སྙིང་པོ། ༦ རྒྱལ་ཚབ་རྗེའི་འབྲེལ་བ་བརྟག་པའི་རྣམ་བཤད་ཉི་མའི་སྙིང་པོ། ༧ མཁས་གྲུབ་རྗེའི་ཊྰིཀ་ཆེན་རིགས་པའི་རྒྱ་མཚོ་དང་སྡེ་བདུན་ཡིད་ཀྱི་མུན་སེལ། ༨ མཁས་གྲུབ་དགེ་ལེགས་དཔལ་བཟང་གི་ཚད་འབྲས་ཀྱི་རྣམ་བཞག་ཆེན་མོ་དང་མངོན་སུམ་ལེའུའི་ཊྰིཀྐ། ༩ རྗེ་དགེ་འདུན་གྲུབ་ཀྱི་ཚད་མ་རིགས་རྒྱན། ༡༠ རྗེ་དགེ་འདུན་གྲུབ་ཀྱི་རྣམ་འགྲེལ་ལེགས་པར་བཤད་པ། ༡༡ རྗེ་སྨོན་ལམ་དཔལ་བའི་རྣམ་འགྲེལ་ལེའུ་བཞི་ཀའི་ཊྰིཀྐ། ༡༢ འཇམ་དབྱངས་དགའ་བའི་བློ་གྲོས་ཀྱི་ཚད་མའི་མདོ་ཀུན་ལས་བཏུས་པའི་རྣམ་བཤད་རིགས་པའི་རྒྱ་མཚོ། ༡༣ པཎ་ཆེན་རྣམ་འགྲེལ་སོགས་གདན་ས་ཁག་གི་ཚད་མའི་སྐོར་གྱི་ཡིག་ཆ་ཁག། ༡༤ རྟ་ནག་རྣམ་འགྲེལ་མཐའ་དཔྱོད། ༡༥ ཨ་ལག་ཤ་བསྟན་དར་གྱི་དམིགས་བརྟག་འགྲེལ་བ་མུ་ཏིག་འཕྲེང་མཛེས་དང་རྟགས་རིགས་དཀའ་གནས་ཟིན་བྲིས་ཉི་མའི་འོད་ཟེར་སོགས།
ཚད་མའི་འཛིན་གྲྭ་གོང་མར་ལོ་རེ་བཞིན་འཕར་ཆོག། འཛིན་གྲྭ་འོག་མ་ཚོའི་ནང་གྲྭ་ཚོགས་མང་བའི་དཀའ་ངལ་ཡོད་ཚེ་སློབ་གཉེར་ཉི་ཤུ་རྩ་གྲངས་རེ་ལ་ཆ་བགོས་ཀྱིས་རྩ་བའི་འཛིན་གྲྭ་གཅིག་ལ་ནང་གསེས་འཛིན་གྲྭ་གཉིས་གསུམ་སོགས་སུ་དབྱེ་ཐུབ་ན་རྩོད་པ་འཕེལ་བ་དང་སྒྲིག་ལམ་ལེགས་པའི་ཁྱད་ཡོད། དཔེར་ན། ཕྱོགས་སྒྲའི་འཛིན་གྲྭ་དང་པོ་དང་ཕྱོགས་སྒྲའི་འཛིན་གྲྭ་གཉིས་པ་སོགས་སུ་དབྱེ་བ་ལྟ་བུ་ཡིན། བློ་རིག་ནས་མཛོད་ལོ་རིམ་དང་པོ་བར་གྱི་སློབ་གཉེར་པ་རྣམས་གདན་ས་བཞི་གའི་ཚད་མའི་དགུན་ཆོས་ཆེན་མོ་ལ་ལོ་ལྟར་ཕེབས་ནས་ལོ་སྔ་ཕྱིའི་རྩོད་པ་འཕྲོ་མཐུད་ཀྱིས་ཚད་མའི་འཛིན་གྲྭ་ཆ་ཚང་ལ་ཕེབས་ཐུབ་པ་དང་། རྩོད་པའི་རིགས་པ་ལ་གཙོ་བོར་བྱང་ཆུབ་པའི་ལམ་ཞིག་ཏུ་འགྱུར་དགོས་པ་འདིའི་དམིགས་ཡུལ་གཙོ་བོ་ཡིན་པས་འབྲེལ་ཡོད་ལས་ཀྱི་སྣེ་མོ་པ་རྣམས་ཀྱིས་ལྟ་རྟོག་ནན་པོ་མཛོད།
གཉིས་པ། ཚད་མའི་དགུན་ཆོས་ཀྱི་འདོན་སྒྲིག
ཚད་མའི་དགུན་ཆོས་ཆེན་མོ་ཚུགས་པའི་དགོས་པ་ནི། ཆོས་ཐོག་འདིར་དམིགས་ཀྱིས་བཀར་ནས་རྩོད་པའི་རིགས་པ་ཡར་རྒྱས་འགྲོ་བའི་ཆེད་སྦྱངས་པ་གནད་དུ་སྨིན་པ་ཞིག་མཛད་དགོས། འོན་ཀྱང་དགུན་ཆོས་ཀྱི་དུས་ཚོད་ནི་ཉི་མ་ཐུང་དུས་ཡིན་པས་རྒྱུན་ཚོགས་དང་ཆོས་རའི་སྐུ་རིམ་གྱི་འདོན་པ་གང་ཉུང་ཉུང་དང་རྩོད་གྲྭའི་དུས་ཚོད་གང་རིང་རིང་ཡོང་ཐབས་གནང་དགོས། ཆོས་རའི་སྐུ་རིམ་གྱི་འདོན་བསྒྲིགས་དཔེ་མཚོན་ཙམ་ཞིག་སྨོས་ན་འདི་ལྟར།
ཞོགས་ཆོས་དང་ཉིན་ཆོས་ཀྱི་ཆོས་རྭའི་སྐུ་རིམ་བསྡུས་པ་འདི་འདོན་པ་དལ་བྲེལ་འཚམས་པོས་གསུང་དགོས། སྐྱབས་སེམས་བསྡུས་པ། ༡ སངས་རྒྱས་ཆོས་དང་་་་་་་་། ༢ དཀོན་མཆོག་གསུམ་ལ་་་་་་་། ༣ སེམས་ཅན་ཐམས་ཅད་་་་། ༤ མཁའ་མཉམ་འགྲོ་ལ་་་་་་ཞེས་རྒྱན་དྲུག་མཆོག་གཉིས་ཀྱི་བསྟོད་པ་མཁའ་མཉམ་མ། ༥ པོ་ཏཱ་ལ་ཡི་་་་་། ༦ ཨོཾ་རྗེ་བཙུན་མ་་་་་་། ཞེས་སྒྲོལ་མ་ཚར་གསུམ། ༧ འདི་སྐད་བདག་གིས་་་་་། ཞེས་ཤེར་སྙིང་ཚར་གཅིག་ཟློག་པ་དང་བཅས་པ། ༨ བགེགས་རིགས་སྟོང་ཕྲག་་་་་། ༩ སངས་རྒྱས་རྣམ་གཟིགས་་་་་། ༡༠ ཆོས་ཀྱི་རྒྱལ་པོ་་་་་། རྟ་ཆེན། བདག་དང་གཞན་གྱི་་་་་་། རྟ་ཆེན། ངྷཱིཿ སྐད་དང་བཅས་སྐུ་རིམ་གྲོལ་ནས་རྩོད་པ་དང་དམ་བཅའ་གང་འོས་ལ་འཇུག་རྒྱུ།
དགོང་མོའི་སྐུ་རིམ་རྒྱས་ཙམ་དལ་བྲེལ་འབྲིང་པོས་གསུང་རྒྱུ། སྐྱབས་འགྲོ་རྒྱས་པ། ༡ ཕྱོགས་བཅུའི་དུས་གསུམ་གྱི་དེ་བཞིན་གཤེགས་པ་་་་་་། ༢ བླ་མ་ལ་སྐྱབས་སུ་་་་། ༣ སངས་རྒྱས་ཆོས་དང་་་་་་། ༤ དཀོན་མཆོག་གསུམ་ལ་་་་་་། ༥ སེམས་ཅན་ཐམས་ཅད་་་་་། ༦ གང་གིས་རྟེན་ཅིང་་་་་་། ༧ ཉན་ཐོས་ཞི་བ་་་་་། ༨ རྟོག་པའི་དྲ་བ་་་་་། ༩ འགྲོ་ལ་ཕན་བཞེད་་་་། ཅེས་དཔལ་ནཱ་ལེཎྡའི་པཎ་ཆེན་བཅུ་བདུན་གྱི་གསོལ་འདེབས། ༡༠ པོ་ཏཱ་ལ་ཡི་གནས་མཆོག་་་་་། ༡༡ ཨོཾ་རྗེ་བཙུན་མ་་་་་་། ཞེས་སྒྲོལ་མ་ཧྲིག་འདོན་ཚར་གསུམ། ༡༢ ལྷ་མོ་ལ་གུས་་་་། ༡༣ རྗེ་བཙུན་འཕགས་མ་སྒྲོལ་མ་་་་་། ༡༤ རྗེ་བཙུན་བཅོམ་ལྡན་འདས་མ་་་་་། ༡༥ སྨྲ་བསམ་བརྗོད་མེད་་་་་། ༡༦ འདི་སྐད་བདག་གིས་་་་་། ཤེར་སྙིང་ཚར་གཅིག་བཟློག་པ་དང་བཅས་པ། ༡༧ མཁའ་ལ་སྤྱོད་པའི་་་་་་་་། ༡༨ ཨ༔ཀ༔ས༔མ༔་་་།ཞེས་སེང་གདོང་མའི་སྔགས།༡༩ ན་མོ་བླ་མ་ཡང་དག་པའི་་་་་་། ཞེས་པའི་སེང་གདོང་མའི་ཟློག་པ། ༢༠ བགེགས་རིགས་་་་། ༢༡ གཞོན་ནུའི་སྐུ་ལས་་་་་། ༢༢ རིང་ནས་གོམས་པའི་་་་་་། ཞེས་བསྟོད་སྤྲིན་རྒྱ་མཚོའི་བསྐུལ་མཚམས་རེ། སྐུལ་མཚམས་སོ་སོ་བཅའ་ཡིག་ཟུར་རྒྱན་གྱི་འདོན་སྒྲིག་ཏུ་གསལ་བ་ལྟར་ཡིན། ༢༣ ཐོས་བསམ་སྒོམ་པའི་ཤེས་རབ་་་་་། ༢༤ སྐུ་བཞིའི་བདག་ཉིད་་་་། ཅེས་ཐུབ་བསྟན་རིས་མེད་རྒྱས་པའི་སྨོན་ལམ། ༢༥ ཆོས་ཀྱི་རྒྱལ་བོ་་་་་། རྟ་ཆེན། ༢༦ བདག་དང་གཞན་གྱི་་་་། རྟ་ཆེན། ༧ ངྷཱིཿ་སྐད་དང་བཅས་སྐུ་རིམ་གྲོལ་ནས་རྩོད་པ་དང་དམ་བཅའ་གང་རུང་ལ་འཇུག་རྒྱུ།
གསུམ་པ། མཚན་འཕུལ་དམ་བཅའ།
༡༼ བདུན་རེའི་མཚན་འཕུལ་དམ་བཅའ་ནི་འཛིན་གྲྭ་མང་ཉུང་ལ་གཟིགས་ནས་འཛིན་གྲྭ་གཉིས་རེ་ཙམ་ལྷན་ཅིག་ཏུ་ཁག་སོ་སོར་འཚོགས་དགོས་པའི་མཚན་འཕུལ་དམ་བཅའ་ཡིན།
འདོན་པ་ནི། སྐྱབས་སེམས་བསྡུས་པ། ༡ སངས་རྒྱས་ཆོས་དང་་་་། ༢ དཀོན་མཆོག་གསུམ་ལ་་་་་་། ༣ སེམས་ཅན་ཐམས་ཅད་་་་་། ༤ མཁའ་མཉམ་འགྲོ་ལ་་་་་་་། ཞེས་རྒྱན་དྲུག་མཆོག་གཉིས་ཀྱི་བསྟོད་པ་མཁའ་མཉམ་མ། པཎ་ཆེན་བསོད་ནམས་གྲགས་པའི་སྐུ་བསྟོད་བཅས་གསུངས་གྲུབ་མཚམས་སུ་དམ་བཅའ་པ་དམ་བཅའི་གདན་ལ་བཞུགས་ནས་རྟགས་གསལ་འགོ་འཛུགས་རྒྱུ་དང་། མཇུག་བསྡུ་དམིགས་བསལ་མི་དགོས་པར་མཚན་ཕྱེད་ཙམ་ནས་གྲོལ་རྒྱུ།
༢༼ ཚད་མའི་དགུན་ཆོས་མཇུག་གི་མཚན་འཕུལ་དམ་བཅའ་ཆེན་མོ་ནི་ཚད་མའི་དགུན་ཆོས་ལ་ཕེབས་པའི་སློབ་གཉེར་བ་ཡོངས་རྫོགས་ལྷན་ཅིག་ཏུ་འཛོམས་ནས་སང་ཉིན་ཉི་མ་རྩེ་ཤར་བར་འཚོགས་རྒྱུའི་དམ་བཅའ་ཆེན་མོ་ཡིན། ཞལ་འདོན་རྣམས་གོང་དང་མཚུངས། ཚད་མའི་དམ་བཅའ་པ་དམ་ཁྲིར་བཞུགས་པ་དང་། ཚད་མའི་འཛིན་གྲྭ་བཅུ་གཉིས་པ་ལམ་བདེན་འཛིན་གྲྭའི་སྐྱོར་དཔོན་ནས་ཚད་མ་རྣམ་འགྲེལ་གྱི་ས་བཅད་སྐྱོར་དགོས། མཇུག་ཏུ་འཛིན་གྲྭ་དེའི་བླ་མས་ཚིག་བཀྲ་སྐྱོར་ཟིན་པ་དང་སྒོར་ཚོགས་ཀྱིས། རྒྱལ་བ་མ་ལུས་་་་། སྐུ་བཞིའི་བདག་ཉིད་་་་་། ཞེས་ཐུབ་བསྟན་རིས་མེད་རྒྱས་པའི་སྨོན་ལམ་ཤར་འདོན། སངས་རྒྱས་རྣམ་གཟིགས་་་་་། ཆོས་ཀྱི་རྒྱལ་བོ་་་་་། རྟ་ཆེན། བདག་དང་གཞན་གྱི་་་་་་་། རྟ་ཆེན། བཅས་གསུངས་ནས་ཐལ་སྐད་ལན་གསུམ་དང་བཅས་གྲོལ་རྒྱུ། ཞེས་གསུངས་པ་དང་། གཞན་ཚད་མའི་དགུན་ཆོས་ཀྱི་དམ་བཅའ་ཆེན་མོའི་སྐབས་ཀྱི་རྣམ་འགྲེལ་གྱི་ས་བཅད་དང་མཇུག་ཏུ་གསུང་རྒྱུའི་ཚིག་བཀྲ་དང་བཅས་པ་བཅའ་ཡིག་རིན་པོ་ཆེའི་ཟུར་རྒྱན་དང་པོར་རྒྱས་པར་ཡོད་ཀྱང་འདིར་མངས་དོགས་ནས་མ་བྲིས་པས་ཞིབ་པར་དེར་གཟིགས་དགོས་སོ། ཡང་ཕྱི་ལོ༢༠༡༣ལོར་ཚད་མའི་དགུན་ཆོས་ཀྱི་དོན་ཚན་འགའ་རེ་བཀའ་འདྲི་སྙན་སེང་ཞུས་པའི་བཀའ་ལན་དུ། འཚོགས་ཡུལ་གྱི་གདན་ས་དེའི་མཛོད་ལོ་རིམ་གཉིས་པ་ཡན་གྱིས་ཚད་མའི་དགུན་ཆོས་སྐབས་ཚད་མའི་གཞུང་གི་དཀའ་གནད་སྤྱིའི་ཐོག་དོགས་གཅོད་རྒྱ་ཆེ་ས་དང་གཏིང་ཟབ་ས་ནས་གནང་རྒྱུ་ལས་རྩོད་མཚམས་མེད།
རྒྱུད་གྲྭ་སོགས་དང་སྒྲུབ་སྡེ་ཁག་གི་སློབ་གཉེར་བའི་ཁོངས་ནས་གནས་སྐབས་རིང་ན་གཞོན་སློབ་གཉེར་གནང་ཐུབ་མཁན་གྱི་རིགས་གང་མང་ཚད་མའི་དགུན་ཆོས་ལ་ཕེབས་དགོས་པ་དང་། རྗེས་སོར་རྒྱུད་གྲྭ་དང་སྒྲུབ་སྡེ་ཁག་གི་འགྲོ་ལམ་གསར་བའི་བཅའ་ཡིག་གཏན་འབེབས་བྱུང་རྗེས་འཛིན་རིམ་གང་གི་མཚམས་ནས་ཕེབས་དགོས་མིན་གསལ་ཆ་ཡོང་རྒྱུ།
དོན་ཚན་གསུམ་པའི་སྐོར། ཡར་ཚོགས་ཀྱི་འདོན་པ་ནི་བཅའ་ཡིག་ཟུར་རྒྱན་དེབ་གཉིས་པའི་ཤོག་གྲངས༣༣༤ ན་གསལ་བ་ལྟར་ཆོས་ཐོག་བཅུའི་ཡར་ཚོགས་ཀྱི་འདོན་པ་གཅིག་མཚུངས་ཡིན། ཆོས་རའི་དུས་ཡུན་ནི་ཕལ་ཆེར་དེ་བཞིན་འགྲིག་ནའང་། ཉེ་ལམ་ཕར་ཕྱིན་དབྱར་ཆོས་ཆེན་མོའི་སྐབས་ཞུས་པ་ལྟར། ཉིན་གུང་དང་དགོང་མོའི་རྩོད་པའི་དུས་ཡུན་དེ་དག་གི་ཐོག་རང་མོས་ཀྱི་རྩོད་པའི་དུས་ཡུན་བསྣན་ནས་རྩོད་པ་རྒྱུན་གང་རིང་གནང་དགོས། ང་ཚོའི་ཚད་མའི་དགུན་ཆོས་ནི་ཆོས་ཚོགས་དང་ཆོས་ཀྱི་མཛད་སྒོ། ཆོས་ཀྱི་དུས་སྟོན་ལྟ་བུ་མིན་པར་འཆད་ཉན་སློབ་གཉེར་རྒྱས་ཐབས་ཁོ་ན་ལ་གཙོ་པོར་དམིགས་པ་ཡིན་དུས། བགྲོ་གླེང་འཚོགས་རྒྱུ་འདི་རྩོད་རིགས་འཕེལ་བ་ལ་ཕན་ཐོགས་ཡོད་ཚེ་ཆོས་ར་དང་རྩོད་པའི་དུས་ཡུན་ལ་མ་གནོད་པའི་སྒོ་ནས་འཚོགས་ན་འགྲིག འོན་ཀྱང་དེ་ཕྱོགས་ཀྱི་བགྲོ་གླེང་འདི་རྒྱལ་སྤྱིའི་འགྲོ་ལུགས་དང་མཐུན་པའི་མཁས་པའི་བགྲོ་གླེང་འཚོགས་སྟངས་ཤིག་མིན་པར་འདུག་པས། བགྲོ་གླེང་དཀྱུས་མ་འདི་རིགས་འཚོགས་སྟངས་ཀྱི་ལམ་སྲོལ་གསལ་པོ་མེད་ཚེ་རྗེས་སུ་དཀའ་རྙོག་ཡོང་གཞིར་འགྱུར་བ་ནི་ཉེ་ཆར་ཕར་ཕྱིན་དབྱར་ཆོས་ཐེངས་དང་པོའི་སྐབས་བྱུང་བ་དེ་དཔེ་མཚོན་ཡིན་པས། སྔོན་ལ་འདིའི་འགྲོ་སྟངས་ཀྱི་ལམ་སྲོལ་ཞིག་སྤྱི་ཁྱབ་ནང་བསྟན་ཤེས་ཡོན་འགན་འཛིན་ལྷན་ཚོགས་ཀྱིས་གཏན་འབེབས་གནང་ན་ལེགས། དགོན་སྡེ་སྤྱིའི་འཆད་ཉན་སློབ་གཉེར་དང་འབྲེལ་བའི་ཚོགས་ཆུང་ཆེ་ཆུང་གང་ཡོད་སྤྱི་ཁྱབ་ནང་བསྟན་ཤེས་ཡོན་འགན་འཛིན་ལྷན་ཚོགས་ཀྱིས་རྩ་འཛུགས་གནང་དགོས་ཤིང་། ཚོགས་ཆུང་སོ་སོའི་ལས་དོན་བྱེད་ཕྱོགས་ཐམས་ཅད་ཀྱི་བཀོད་ཁྱབ་ཤེས་ཡོན་འགན་འཛིན་ལྷན་ཚོགས་དེས་གནང་དགོས།ཚོགས་ཆུང་སོ་སོའི་ལས་དོན་བྱེད་ཕྱོགས་ཀྱི་བཀའ་འཁྲོལ་ཡང་ཤེས་ཡོན་འགན་འཛིན་ལྷན་ཚོགས་དེ་ལ་ཞུ་དགོས། བཅའ་ཡིག་ནང་གསལ་ཁ་ཐོན་ཡོད་མེད་གང་ལྟར་ཡང་སློབ་གཉེར་དང་འབྲེལ་བའི་ཚོགས་ཆུང་ཐམས་ཅད་སྤྱི་ཁྱབ་ནང་བསྟན་ཤེས་ཡོན་འགན་འཛིན་ལྷན་ཚོགས་དེའི་འོག་ཏུ་གནས་དགོས་པ་འདི་འགྲིག་ལམ་སྤྱིའི་ཆ་ནས་ཤིན་ཏུ་གལ་ཆེ།
སྲོད་ཆོས་དམ་བཅའ་ཞེས་པ་འདི་ཚད་མའི་དགུན་ཆོས་ལ་ཕེབས་པའི་དགོན་སྡེ་ཁག་ཕན་ཚུན་གཏུགས་འདུག་ཆེད་ཡིན་ཚེ་བདུན་རེའི་མཚན་འཕུལ་དམ་བཅའ་ཆུང་བའི་སྐབས་རང་རང་གི་འཛིན་གྲྭའི་གྲས་སུ་གཏུགས་འདུག་གི་གོ་སྐབས་གང་མཚམས་ཡོད། འོན་ཀྱང་རང་རེའི་གདན་ས་མ་ཡིན་པའི་ཕྱོགས་གཞན་ནས་ཕེབས་མཁན་ཚོར་གཏུགས་འདུག་གི་དམ་བཅའ་ཉིན་ལྟར་མི་དགོས་པར་བདུན་རེའི་ནང་ལན་གཉིས་ཙམ་རེ་འཚོགས་ཐུབ་ནའང་འགྲིག དབུས་ཀྱི་གདན་ས་ཁག་ཏུ་གྲྭ་ཚང་ཕན་ཚུན་ཡིག་ཆ་མི་འདྲ་བའི་བཞེད་མཚམས་མི་འདྲ་བར་གཏུགས་རེས་ཀྱིས་རྩོད་པ་གནང་རྒྱུར་གོམས་ཡོད་པས་སྐྱོན་མེད་ཀྱང་། ང་ཚོའི་ཕྱོགས་སུ་དེ་འདྲ་བའི་གོམས་འདྲིས་མེད་པས་དགོན་པ་ཕན་ཚུན་གཏུགས་འདུག་བྱས་ཚེ་མཐུན་ལམ་ལ་གནོད་པ་བྱུང་བའི་ལོ་རྒྱུས་དེ་སྔོན་བྱུང་མྱོང་ཡོད་པས་ཡིད་གཟབ་གནང་དགོས།ཞེས་དང་།སྲོད་ཆོས་ཞེས་པ་ནི་ས་དཀར་ཆོས་ཐོག་སོགས་ཀྱི་སྐབས་དགོང་མོ་ས་རུབ་མཚམས་ཏེ་སྲོད་ཀྱི་དུས་སུ་ཆོས་རའི་ནང་མཁན་པོས་བཀའ་ཆོས་གནང་བ་དེ་ལ་སྲོད་ཆོས་ཞེས་པའི་ཐ་སྙད་དམིགས་བསལ་ཅན་ཞིག་ཏུ་གནའ་སྔ་མོ་ནས་འབོད་བཞིན་ཡོད་ཚུལ་སྲོད་ཆོས་དམ་བཅའ་ཞེས་པ་འདི་སྲོད་ཆོས་ཀྱི་རྗེས་སུ་དམ་བཅའ་ཚོགས་པ་ལྟར་བུར་གོ ། སྔ་ལོར་རྔ་བ་ཀིརྟིའི་དགོན་དུ་འཚོགས་སྐབས་ཞུས་ཟིན་པ་དེ་ལྟར་ཡང་ད་དུང་དགོང་མོའི་གཏུགས་འདུག་གི་དམ་བཅའ་ལ་ཐ་སྙད་འདི་སྦྱོར་བཞིན་པར་རྒྱུ་མཚན་དམིགས་བསལ་བ་མེད་ཚེ་མ་སྦྱར་ན་ལེགས། འདི་ནས་བསམ་ཚུལ་སྔ་ཕྱིར་ཞུས་པ་གང་ཡོད་འབྲེལ་ཡོད་ཐམས་ཅད་ཀྱིས་ཤེས་དགོས་པ་འདི་ཤིན་ཏུ་ནས་གལ་ཆེ། བདུན་རེའི་མཚན་འཕུལ་དམ་བཅའ་ནི་འཛིན་གྲྭ་གཉིས་རེ་ཙམ་བྱས་ཏེ་ཚན་པ་མི་འདྲ་བ་ཅི་ཡོད་ཚོ་ཁག་སོ་སོར་འཚོགས་དགོས་པ་འདི་ནི་སྔོན་གྱི་ཚོགས་སྲོལ་ལ་འགྱུར་བ་བཏང་སྟེ་གསར་བཏོད་བྱས་པ་ཞིག་ཡིན་ཞིང་། འདོན་པའང་ཚོ་ཁག་སོ་སོར་གསུང་། འཛིན་གྲྭ་སྒྲིག་སྟངས་ནི་ཉེ་ལོགས་དང་དགྲ་ལོགས་ཇི་ལྟར་སྒྲིག་ནའང་ལེགས་དེ་ག་ནས་གཟིགས། མཚན་འཕུལ་དམ་བཅའ་ཆེན་མོའི་སྐབས་དམ་བཅར་བཞུགས་མཁན་ལོ་དེའི་དགེ་བཤེས་དམ་བཅའ་འཇོག་མཁན་གཉིས་དགོས་པ་ནི་དགུན་ཆོས་འཚོགས་ཡུལ་དེ་ནས་དམ་བཅའ་འཇོག་མཁན་ཡོད་མེད་ལ་ཁྱད་པར་མེད། ལོ་དེའི་ནང་གདན་ས་གོང་འོག་སོགས་ནས་ལྷ་རམས་དགེ་བཤེས་དམ་འཇོག་གི་སྔོན་འགྲོའི་གྲྭ་སྐོར་གནང་བཞིན་པའི་དགེ་བཤེས་དུ་མ་ཡོད་ཚེ་དེའི་ཁྲོད་ནས་རྒན་པ་གཉིས་སོགས་གོ་རིམ་གྱིས་དམ་བཅའ་འཇོག་དགོས། དགེ་བཤེས་དེ་དག་གིས་སྔོན་འགྲོའི་གྲྭ་སྐོར་དམ་བཅའ་འཇོག་སྟངས་ནི་བཅའ་ཡིག་གསར་བ་ཇི་བཞིན་ད་ལྟ་ནས་ལག་ལེན་དུ་བསྟར་དགོས་ཚུལ་ཉེ་སྔོན་བཀའ་ལན་སོང་ཟིན་པ་ལྟར་དང་། གྲྭ་སྐོར་དམ་བཅའི་ཁོངས་སུ་ཕར་ཕྱིན་དབྱར་ཆོས་ཆེན་མོ་དང་ཚད་མའི་དགུན་ཆོས་ཆེན་མོ་གཉིས་ཀའི་སྐབས་འཛིན་གྲྭ་སོ་སོར་གྲྭ་སྐོར་དམ་བཅའ་དང་བདུན་རེའི་མཚན་འཕུལ་དམ་བཅའ་ཞིག་ལ་དམ་བཅའ་འཇོག་དགོས་པ་བཅས་བཅའ་ཡིག་ཏུ་འཁོད་ཡོད་ནའང་ད་རེས་ཀྱི་གྲོས་ཆོད་དམ་འཆར་གཞི་འདིའི་ནང་མི་གསལ་བ་ནི་ཕལ་ཆེར་དེ་ནས་ལུས་པ་འདྲ། དེས་ན་གདན་ས་བཞི་ཁྱད་མེད་ཀྱི་དགེ་བཤེས་ལྷ་རམས་པའི་སྔོན་འགྲོའི་གྲྭ་སྐོར་གནང་མཁན་དགེ་བཤེས་བགྲེས་གཞོན་གོ་རིམ་གྱིས་མཚན་འཕུལ་དམ་བཅའ་ཆེ་བ་དང་ཆུང་བར་དམ་འཇོག་གནང་ཐུབ་པ་ཞིག་མཛད་དགོས། དཔེ་ཁྲིད་ལ་དགེ་རྒན་སུའི་མདུན་དུ་ཕེབས་དགོས་མིན་གཞུང་ནས་བཀོད་སྒྲིག་མེད་ནའང་རང་མོས་ཀྱིས་སུ་དང་སུའི་མདུན་དུ་ཕེབས་རྒྱུ་ཡིན་མིན་དང་པོ་ནས་གསལ་བོར་གཏན་འབེབས་ཀྱིས་དེང་སང་དགེ་རྒན་གྱི་མདུན་ནས་དཔེ་ཁྲིད་བྱེད་མི་དགོས་ཟེར་མཁན་རེ་ཡོད་པས་གཟབ་དགོས ཉིན་ལྟར་ཚད་མའི་དཔེ་ཁྲིད་གཅིག་ལ་ངེས་པར་ཕེབས་དགོས་པའི་ཚགས་འཛིན་ལྷོད་མེད་གནང་དགོས། ཚད་མའི་དགུན་ཆོས་ལ་དཔེ་ཁྲིད་དགེ་རྒན་རྣམས་ངེས་པར་ཕེབས་དགོས་པའི་ཐོག གདན་ས་ཆེ་བ་བཞིའི་ཁྲི་བ་རྣམས་ཚད་མའི་དགུན་ཆོས་ཀྱི་དབུ་བཞུགས་སུ་ཕེབས་ཏེ་འཆད་ཉན་སློབ་གཉེར་སྤྱིའི་ཐུགས་འགན་གཙོ་བོར་བཞེས་དགོས།ཞེས་བཀའ་ཕེབས་པ་ཇི་བཞིན་དུ་འཚོགས་བཞིན་ཡོད་ལ་ཕྱིས་སུ་ཡང་འཁྲུལ་མེད་ལམ་སྟོན་ཚངས་ཐིག་ཆེན་མོ་འདི་ལས་མི་བརྒལ་བར་འདི་ཇི་བཞིན་དུ་འཚོགས་རྒྱུ་ཡིན་ནོ། ། དེ་ལྟར་ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་འདི་ནི། གཙོ་བོ་ཆོས་ཚོགས་དང་ཆོས་ཀྱི་མཛད་སྒོ། ཆོས་ཀྱི་དུས་སྟོན་ལྟ་བུ་མིན་པར་འཆད་ཉན་སློབ་གཉེར་རྒྱས་ཐབས་ཁོ་ན་ལ་དམིགས་ནས། ཡུལ་དབུས་ཀྱི་འཇང་དགུན་ཆོས་ཆེན་མོ་དང་མཚུངས་པར་ཀིརྟི་ཚང་གི་དགོན་མ་ལག་ཡོངས་རྫོགས་ཀྱི་སློབ་གཉེར་པ་དང་ཕྱོགས་གཞན་ཕེབས་པའི་སློབ་གཉེར་པ་ཡོངས་ཀྱི་རྩོད་པའི་རིག་པ་གོང་དུ་འཕེལ་བ་སོགས་ཀྱི་ཆེད། གདན་ས་ཆེ་ཁག་རྣམས་ལ་ལྷན་ཅིག་ཏུ་ཚོགས་རེས་ཀྱིས་གདན་ས་སོ་སོའི་བློ་རིག་ནས་མཛོད་ལོ་རིམ་དང་པོ་བར་གྱི་སློབ་གཉེར་པ་རྣམས་གདན་ས་བཞི་གའི་ཚད་མའི་དགུན་ཆོས་ཆེན་མོ་ལ་ལོ་ལྟར་ཕེབས་ནས་ལོ་སྔ་ཕྱིའི་རྩོད་པ་འཕྲོ་མཐུད་ཀྱིས་ཚད་མའི་འཛིན་གྲྭ་ཆ་ཚང་ལ་ཕེབས་ཐུབ་པ་དང་། རྩོད་པའི་རིགས་པ་ལ་གཙོ་བོར་བྱང་ཆུབ་པའི་ལམ་ཞིག་ཏུ་འགྱུར་པའི་ཆེད་ཁོ་ནས་ཚད་མའི་གཞུང་ལ་དམིགས་བཀར་གྱིས་སློབ་གཉེར་གནང་དགོས་པའི་ཆོས་ཐོག་ཅིག་ཟུར་དུ་འཚོགས་པ་ཡིན་པས་དབུ་ཕར་སོགས་ཀྱི་སློབ་སྦྱོང་གནང་ཞོར་ལ་ཚད་མའི་གཞུང་ཐམས་ཅད་ཆད་ལུས་མེད་པར་སློབ་སྦྱོང་དཔྱིས་ཕྱིན་པ་ཞིག་གནང་ཐུབ་པ་དང་རྒྱུན་གྱི་རྩོད་ཤུགས་འཕེལ་རྒྱས་ཀྱི་ཆེད་དུ་འཚོགས་པའི་བཤད་གྲྭ་ཡོད་པའི་གདན་ས་ཁག་ལ་འཁོར་རེས་ཀྱིས་འཚོགས་དགོས་པའི་རྒྱུན་ལྡན་གྱི་ཆོས་ཐོག་ཅིག་ཡིན་ལ། དེ་བཞིན་སྔོན་གྱི་གསང་ཕུའི་ཕར་ཕྱིན་དབྱར་ཆོས་ཆེན་མོ་ཞེས་ཡོངས་སུ་གྲགས་པ་དེ་ཉིད་སླར་གསོའི་ཚུལ་དུ་རྗེ་བླ་མའི་དྲང་ངེས་ལེགས་བཤད་སྙིང་བོ་རྩོད་གཞུང་གི་གཙོ་བོར་བཟུང་ནས་ཕར་ཕྱིན་དབྱར་ཆོས་ཆེན་མོ་ཀིརྟི་ཚང་གི་ཚང་གི་གདན་ས་གོང་འོག་འཁོར་རེས་ཀྱིས་ཧོར་ཟླ་ལྔ་བའི་ཚེས་བཅུ་དྲུག་ནས་ཡར་ཚོགས་ཀྱིས་ཉིན་ཉི་ཤུའི་རིང་ལ་འཚོགས་དགོས་པའི་རྒྱུན་ལྡན་གྱི་ཆོས་ཐོག་ཏུ་བྱས་ནས་ཐེངས་དང་པོ་ཕྱི་ལོ༢༠༡༣ལོར་སྟག་ཚང་དཔལ་གྱི་ལྷ་མོ་བློ་གླིང་དགེ་ལྡན་བཀྲ་ཤིས་འཁྱིལ་དུ་ཚོགས་ལ། ཐེངས་གཉིས་པ་ད་ལོར་རྔ་ཡུལ་ཀིརྟི་དགོན་དགེ་ལྡན་ལེགས་བཤད་གླིང་དུ་འཚོགས་པ་ཡིན། དེ་ལྟར་དུ་གོང་རིམ་ལའང་འདི་བཞིན་སྙན་ཞུ་ཕུལ་བས་ཚད་མའི་དགུན་ཆོས་ཆེན་མོ་དང་ཕར་ཕྱིན་དབྱར་ཆོས་ཆེན་མོ་གཉིས་ཀ་ཀིརྟི་ཚང་གི་བཤད་གྲྭ་ཡོད་པའི་གདན་ས་ཁག་ལ་འཁོར་རེས་ཀྱིས་འཚོགས་རྒྱུའི་རྒྱུན་ལྡན་གྱི་ཆོས་ཐོག་ཅིག་ཏུ་ངོས་འཛིན་གྱིས་ཆོག་མཆན་ལེགས་པར་ཐོབ་ཡོད། དེ་ལྟར་ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་འདི་བཤད་གྲྭ་ཡོད་པའི་ཀིརྟི་ཚང་གི་གདན་ས་ཁག་ལ་འཁོར་རེས་ཀྱིས་འཚོགས་ཏེ་རིགས་པའི་དབང་ཕྱུག་རྣམ་གཉིས་ཀྱི་གཞུང་ལུགས་ཚད་མ་མདོ་སྡེ་བདུན་དང་བཅས་པའི་དགོངས་དོན་འཇམ་མགོན་རྒྱལ་བ་གཉིས་པ་ཡབ་སྲས་ཀྱིས་ཇི་ལྟར་བཀྲལ་བ་གཞིར་བྱས་ནས་ཚད་མ་རིག་པ་ལ་སློབ་གཉེར་གང་གཱའི་རྒྱུན་བཞིན་བསྐྱང་ཞིང་མཁྱེན་དཔྱོད་ཡར་ངོའི་ཟླ་བཞིན་རྒྱས་ཏེ་ཚད་མ་རིག་པའི་འཕྲིན་ལས་ཀྱི་དགེ་མཚན་གསར་བའི་འོད་སྣང་གོ་ལ་ཟླུམ་པོའི་ཁྱོན་ཡོངས་ལ་རྟག་ཏུ་ཁྱབ་པར་བྱེད་པར་འགྱུར་རོ། །
སྨྲས་པ།
དེང་འདིར་འཕགས་བོད་ཀུན་ཀྱི་ཞིང་ཁམས་ན། ། ཚད་མའི་འཇང་དགུན་ཆེན་མོའི་འཕྲིན་ལས་ཀྱི། ། རྒྱལ་མཚན་རིས་མེད་ཕྱོགས་ཀུན་སྒྲེང་པ་ལ། ། སྔོན་མེད་དགེ་ལེགས་གསར་བ་ཉིན་བཞིན་འཕེལ། ། ཚད་མ་གཞུང་བརྒྱའི་ཟབ་དོན་མ་ལུས་པ། ། ཇི་བཞིན་འབྱེད་དང་འཛིན་ཅིང་སྤེལ་བ་ལ། ། ཡངས་པའི་ནོར་འཛིན་ཁྱོན་ན་ཟླ་བྲལ་བ། ། འཇམ་མགོན་ཡབ་སྲས་ལས་གཞན་དམིགས་སུ་མེད། ། ཚད་མ་རིག་པའི་སློབ་དཔོན་རྣམ་གཉིས་ཀྱི། །ཚད་མའི་གཞུང་གི་དགོངས་མཐིལ་ཟབ་མོའི་གནས། །ཚད་མས་ངེས་པ་རྙེད་པའི་ཐབས་ཚུལ་མཆོག ། ཚད་མའི་དགུན་ཆོས་ཆེན་མོ་ལས་གཞན་གང་། ། ནང་བསྟན་རིག་པའི་གཞི་ལམ་འབྲས་གསུམ་ཀུན། །ལུང་རྐྱང་ཨུ་ཚུགས་ཙམ་མིན་དངོས་སྟོབས་ཀྱི། །དྲི་མེད་རིགས་པས་ཡང་དག་གསལ་འདོད་ན། །ཚད་མའི་གཞུང་ལ་སློབ་གཉེར་རྣལ་མ་དགོས། ། རིག་གཞུང་འདི་ཉིད་དགོས་མེད་སྨྲ་བ་དེ། །བླུན་པོ་ཕུལ་དུ་སོན་པའི་རང་རྟགས་སུ། །སྔོན་བྱོན་མཁས་པས་འཁྲུལ་མེད་ལུང་བསྟན་པ། །བདག་གིར་སྤྱོད་པ་བདུད་ཀྱིས་ཟིན་པ་དངོས། །ཕལ་པར་ཆགས་དང་ལེགས་བཤད་དོན་མི་གཉེར། །ཕྲག་དོག་དྲི་མས་སྡང་བ་འདི་གསུམ་ནི། །དཔལ་ལྡན་ཆོས་ཀྱི་གྲགས་པའི་ལུགས་མཆོག་ལ། །རྨོངས་པ་ཨ་འཐས་འགྱུར་བའི་རྐྱེན་ཉིད་ཡིན། །དེས་ན་ཆོས་བརྒྱུད་གྲུབ་མཐའ་རིས་མེད་ཀྱིས། ། གཟུར་གནས་བློ་ལྡན་དོན་གཉེར་ཚངས་ཐིག་ལས། །འདའ་བར་མེད་པར་ཚད་མ་རིག་པ་ལ། །སློབ་གཉེར་བྱེད་པ་གནད་ཀྱི་ཡང་སྙིང་ལགས། ། མཁྱེན་དཔྱོད་གནམ་རུའི་རྒྱུད་ལས་ཉེར་བཀུག་པའི། ། དགག་སྒྲུབ་ལུང་རིགས་བྱེ་བའི་སྒྲོ་ལྡན་གྱིས། ། རབ་རྨོངས་དཔུང་ཚོགས་དྲུངས་ནས་ལེགས་འབྱིན་པའི། །རིགས་པའི་དཔའ་བོས་ཕྱོགས་ཀུན་ཁྱབ་གྱུར་ཅིག ། ཞེས་ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོའི་བྱུང་རིམ་དང་སློབ་གཉེར་མཛད་སྟངས་ཁུངས་ལྡན་གཏམ་གྱི་བདུད་རྩི་འདི་ནི། ཙོང་ཁ་པ་དུས་དེབ་རྩོམ་སྒྲིག་པ་དག་གི་བཀའ་དགོངས་འཁུར་དུ་བླངས་ནས། གོང་དུ་དྲངས་པའི་ལུང་རྣམས་དང་གདན་ས་སོ་སོའི་ཁྲི་རིན་པོ་ཆེ་དང་ཚད་མའི་དགུན་ཆོས་གོ་སྒྲིག་ཚོགས་ཆུང་སོགས་ལ་བཀའ་འདྲི་ཞུས་ནས་སྒྲོ་སྐུར་གྱིས་མ་བསླད་པར་བདེན་གཙང་གི་སྒོ་ནས་མདོར་བསྡུས་ཙམ་ཞིག་སྟག་ཚང་དཔལ་གྱི་ལྷ་མོ་བློ་གླིང་དགེ་ལྡན་བཀྲ་ཤིས་འཁྱིལ་གྱི་རྒྱུད་པ་གྲྭ་ཚང་དང་ཧོར་གཙང་ཀིརྟི་དགོན་དགེ་ལྡན་བསྟན་འཕེལ་གླིང་གི་ཚོགས་ཆེན་ཁྲི་ལས་ཐོག་པའི་གཟུགས་བརྙན་ཙམ་འཛིན་པ་དཀོན་མཆོག་བཟོད་པར་འབོད་པས་བྲིས་པ་དགེའོ། །


c: text/html

text:
ནང་དོན་གནད་བསྡུས། དམངས་ཁྲོད་རྩོམ་ཡིག་ལས་དོན་བརྗོད་རྩོམ་ཡིག་གི་གྲས་སུ་ཚུད་པའི་ངག་རྒྱུན་གྱི་གོ་དོན་དང་བྱུང་འཕེལ། རིགས་དགར་ཚུལ་བཅས་བརྗོད་ནས། དེའི་ཐུན་མོང་མ་ཡིན་པའི་སྒྱུ་རྩལ་གྱི་ཁྱད་ཆོས་དང་སྤྱི་ཚོགས་ལ་ཐོན་པའི་ནུས་པའི་སྐོར་ལ་དཔྱད་པ་ཐུང་ཐུང་ཞིག་བྲིས་ཡོད།
བརྡ་ཆད་གཙོ་བོ། དམངས་ཁྲོད་རྩོམ་ཡིག ངག་རྒྱུན། སྒྱུ་རྩལ་ཁྱད་ཆོས། བྱེད་ནུས།
གླེང་གཞི།
མ་ལུས་རྒྱལ་བ་ཀུན་གྱི་མཁྱེན་རབ་ནི།།
འགྲོ་ཅན་བརྩེ་བས་སྐྱོང་བའི་ཡེ་ཤེས་ལས།།
འཇམ་པའི་དབྱངས་ཀྱི་ཞབས་དཀར་པད་མོ་ལ།།
རྟེན་བྱེད་བ་དན་མཛེས་པོ་སྤྱི་བོར་འཛིན།།
དམ་པའི་ལྷ་ཆོས་ལ་གུས་ཤིང་མ་གྱུར་འགྲོ་བ་སེམས་ཅན་ཀུན་ལ་སྙིང་རྗེ་ཡིས་སྐྱོང་བའི་བོད་མི་རིགས་ནི་སྟོད་མངའ་རིས་སྐོར་གསུམ་དང་བར་དབུས་གཙང་རུ་བཞི། སྨད་མདོ་ཁམས་སྒང་དྲུག་སྟེ་མདོ་དབུས་ས་མཐོར་འཚོ་གཞེས་གནང་ཡོད། བོད་པ་ཐུན་མོང་གིས་གསར་གཏོད་བྱས་པའི་གཟི་འོད་ལམ་ལམ་འཕྲོ་བའི་ངག་རྒྱུན་གྱི་སྒྱུ་རྩལ་རྩོམ་རིག་འདི་ནི་ལོ་རྒྱུས་ཀྱི་དོན་དངོས་དང་འཕྲུལ་སྣང་ཟུང་དུ་འབྲེལ་བ་ཞིག་ཡིན་ལ། དེ་མིན་རྟོག་བཏགས་དང་འཆར་ཡན་སོགས་ཀྱིས་ནང་དོན་དང་རྣམ་པ་བཅས་ཇེ་ལེགས་དང་ཇེ་མཛེས་སུ་བསྒྱུར་ཡོད།
དམངས་ཁྲོད་རྩོམ་ཡིག་ལས་ངག་རྒྱུན་ནི་བོད་ཀྱི་ལོ་རྒྱུས་སྟེང་དངོས་སུ་བྱུང་མྱོང་བའི་མི་སྣ་ཞིག་གི་བྱུང་བ་དང་མཛད་རྗེས་རྣམས་བརྗོད་བྱར་སྟོན་པ་དང་། ས་གནས་སོ་སོའི་ཡུལ་ལྗོངས་དང་རི་ཆུ་གྲགས་ཅན་སོགས་མངོན་སུམ་མིག་གི་མཐོང་ཡུལ་དུ་གྱུར་བ་ཞིག་བརྗོད་བྱར་སྟོན་པ་བཅས་ལ་འཕྲུལ་སྣང་དང་རྟོག་བཏགས་འདྲེས་མས་མཚོན་པའི་དོན་བརྗོད་རྩོམ་ཡིག་ཅིག་ཡིན། དེ་ལ་བོད་མི་རིགས་རང་གི་ཁྱད་ཆོས་ལྡན་པ་མ་ཟད། ས་གནས་རང་བཞིན་དང་ལོ་རྒྱུས་ཀྱི་དོན་དངོས་རང་བཞིན་ངེས་ཅན་ལྡན་ནོ།།
དང་པོ། ངག་རྒྱུན་གྱི་གོ་དོན་དང་བྱུང་འཕེལ།
སྤྱིར་དོན་གྱི་བྱུང་བ་བརྗོད་པའི་རྩོམ་རིག་གི་གྲས་སུ་ཚུད་པའི་ངག་རྒྱུན་ནི་ལོ་རྒྱུས་ཁྲོད་བྱུང་བའི་དོན་རྐྱེན་དང་ས་གནས། དུས་རབས་དང་མི་སྣ་སོགས་དངོས་ཡོད་ཀྱི་ས་བོན་ངེས་ཅན་ཞིག་ཡོད་པའི་ལོ་རྒྱུས་རང་བཞིན་གྱི་སྒྲུང་ཞིག་ཡིན་ཏེ། ཉིང་ཉི་མ་འོད་ཟེར་གྱི«ཆོས་འབྱུང་མེ་ཏོག་སྙིང་བོའི་སྦྲང་རྩིའི་བཅུད»ལས“བོད་ཀྱི་རྒྱལ་བོ་ལ་སྔ་བ་གཉའ་ཁྲི་བཙན་པོ་ཡིན་ཏེ། དེའི་སྐུ་རིང་ལ་གཏམ་རྒྱུད་དང་སྒྲུང་རྒྱུད། སྡེབ་སྦྱོར། བཀའི་སྐུགས་དང་། བྲོ་གར་དང་། གླུ་གཞས་དང་།ཤོད་རྩེན་དང་། རྩེད་འཇོ་ལ་སོགས་པ་བྱུང་བ་ཡིན་ནོ”ཞེས་གསུངས་པ་ལས་སྒྲུང་རྒྱུད་ཟེར་བ་ནི་ལོ་རྒྱུས་ཀྱི་ས་བོན་ངེས་ཅན་ལྡན་པའི་ངག་རྒྱུན་དང་བྱུང་བརྗོད་སྙན་ངག་ལ་གོ་ན་འགྲིག འདི་ལས་ངག་རྒྱུན་ནི་བོད་དུ་གནའ་སྔ་མོ་ནས་དར་བའི་དམངས་སྲོལ་གྱི་རྩོམ་རིག་ཞིག་ཡིན་ལ། དེར་ལོ་རྒྱུས་ཀྱི་དོན་ངེས་རང་བཞིན་ངེས་ཅན་ཞིག་མཆིསཔ་གསལ། ཡང«ཀ་ཆེམས་ཀ་ཁོལ་མ»ནང་དུ་བྱུང་བའི་སྒྲུང་དང་གཏམ་རྒྱུད། ངག་རྒྱུན་སོགས་ཞིབ་བསྡུར་བྱས་ན། བོད་ཀྱི་གནའ་བོའི་ངག་ཐོག་རྩོམ་རིག་ལས་ལྷ་སྒྲུང་དང་ངག་རྒྱུན། སྒྲུང་གཏམ་གསུམ་ནི་སོ་སོ་མ་ཡིན་པར་གསུམ་པོ་གཏམ་རྒྱུད་ཀྱི་ཁོངས་སུ་གཏོགས་ལ། དེ་ནས་རིམ་བཞིན་བརྗོད་བྱའི་ནང་དོན་མི་འདྲ་བ་ལྟར་རྩོམ་རྣམ་ལའང་བྱེ་བྲག་གི་ཁྱད་པར་བྱུང་སྟེ། ལྷ་སྒྲུང་དང་ངག་རྒྱུན། གཏམ་རྒྱུད་བཅས་ཀྱི་གོ་དོན་དང་ཁྱད་ཆོས་ལ་སོ་སོའི་གཞི་འཛིན་ས་བྱུང་བས་ཁྱད་པར་ཡང་གསལ་བོ་ཡོད་པར་གྱུར།
གཉིས་པ། ངག་རྒྱུན་གྱི་རིགས་དགར་ཚུལ།
ཁ་བ་གངས་རིས་བསྐོར་བའི་བོད་ཆེན་པོའི་ཡུལ་གྲུ་འདིའི་དམངས་ཁྲོད་དུ་དར་ཆེ་བ་དང་། ལོ་རྒྱུས་ཀྱི་དེབ་ཐེར་ཁག་ཅིག་ཏུ་གསལ་བའི་ངག་རྒྱུན་སོ་སོའི་ནང་དོན་དང་ཁྱད་ཆོས་གཞིར་བཟུང་ནས་དབྱེ་ན་དྲུག་ཙམ་ཡོད་དེ། ༡ མི་སྣའི་ངག་རྒྱུན། བོད་ཀྱི་ལོ་རྒྱུས་སྟེང་དངོས་སུ་བྱུང་མྱོང་བའི་མི་སྣ་ཞིག་གི་བྱུང་བ་དང་མཛད་འཕྲིན་རྣམས་བརྗོད་བྱ་གཙོ་བོར་སྟོན་པ་ཞིག་ཡིན། དཔེར་ན། གཉའ་ཁྲི་བཙན་པོའི་ངག་རྒྱུན་དང་། སྟག་རི་གཉན་གཟིགས་ཀྱི་ངག་རྒྱུན། རྒྱལ་བཟའ་དང་བལ་བཟའི་ངག་རྒྱུན། མགར་སྟོང་བཙན་གྱི་ངག་རྒྱུན། ཁྲི་སྲོང་ལྡེ་བཙན་གྱི་ངག་རྒྱུན། གླང་དར་མ་དང་ལྷ་ལུང་དཔལ་རྡོར་གྱི་ངག་རྒྱུན་སོགས་མང་པོ་ཡོད། དེ་ལས་ཀྱང་དཔེ་མཚོན་ཅན་ནི་གྲི་གུམ་བཙན་པོའི་མིང་ཐོགས་ཚུལ་གྱི་ངག་རྒྱུན་ཡིན། དེ་ཡང་གྲི་གུམ་བཙན་པོ་སྐུ་བལྟམས་ནས་མཚན་གདགས་པར‘མ་མ་གྲོ་ཞ་མ་སྐྱི་བརླིང་མ་ལ་དྲིས་པར། མ་མའི་ཞལ་ནས། སྐྱི་བྲག་མར་བ་ཉིལ་ཏམ་མ་ཉིལ། དང་མ་འབྲི་སྤངས་མེས་ཚིག་གམ་མ་ཚིག མཚོ་དམ་ལེ་དབལ་སྐམ་མམ་མ་སྐམ་ཞེས་དྲིས་པར། བྲག་མ་རྙིལ། མཚོ་ཡང་མ་སྐམ། སྤང་མེས་མ་ཚིག་ཅེས་ལན་བཏབ་པར་མ་མ་ལོ་ན་རྒས་ཕྱིར་རྣ་བའི་དབང་བོ་ཉམས་པས་ལན་བཏབ་པ་ལོག་པར་ཐོས་ཏེ་མཚན་གྲི་གུམ་བཙན་པོར་བཏགས་པ’ ལྟ་བུའོ།། ༢ ལོ་རྒྱུས་དོན་རྐྱེན་དང་འབྲེལ་བའི་ངག་རྒྱུན། ལོ་རྒྱུས་དངོས་ལ་རྩོམ་པ་པོས་རྟོག་བཟོ་དང་བསྒྱུར་བཅོས་བྱས་ཏེ་ལོ་རྒྱུས་ངོ་མཚར་ཅན་དུ་བསྒྱུར་བ་ལས་གྲུབ་པ་ཡིན། དཔེར་ན། ར་མོ་ཆེ་དང་ར་ས་འཕྲུལ་སྣང་གཙུག་ལག་ཁང་བཞེངས་ཚུལ་གྱི་ངག་རྒྱུན།གྲི་གུམ་བཙན་པོ་དང་ལོ་ངམ་གཉིས་འཐབ་ཚུལ་གྱི་ངག་རྒྱུན། གླང་དར་མ་བཀྲོངས་ཚུལ་གྱི་ངག་རྒྱུན་སོགས་མང་པོ་ཡོད། དེ་དག་ལས་དཔེ་མཚོན་ནི་མགར་སྟོང་བཙན་གྱིས་རྒྱ་བཟའ་གཉེན་ལ་སློང་བའི་ངག་རྒྱུན་ཡིན། མགར་སྟོང་བཙན་གྱིས་རང་གི་བློ་རིག་ལ་བརྟེན་ནས་གཡུ་ལ་དར་སྐུད་བརྒྱུས་པ་དང་རྒོད་མ་མ་བུ་ངོས་འཛིན་པ། ད་དུང་བུ་མོ་བརྒྱ་ལས་ཀོང་ཇོ་བཙལ་བ་སོགས་དཀའ་ངལ་སེལ་ནས་མཇུག་མཐར་རྒྱལ་བཟའ་བོད་ཡུལ་དུ་གདན་དྲངས་པ་རེད། འདི་དག་ནི་བོད་དམངས་རྣམས་ཀྱིས་བློན་པོ་མགར་གྱི་འགྲན་ཟླ་བྲལ་བའི་བློ་གྲོས་ཀྱི་རྩལ་སྟོན་ཆེད་ལོ་རྒྱུས་དངོས་ཀྱི་ས་བོན་དེ་དག་གཞིར་བཟུང་ཐོག་སྔོན་གྱི་སྐྱེས་རབས་ཁྲོད་ཀྱི་བློན་པོ་རིག་པ་ཅན་རྣམས་ཀྱི་བསམ་སྦྱོར་ཁ་ཤས་དེའི་དཔེ་མཚོན་དུ་བཀོད་པའོ།། ༣ ས་གནས་ལྗོངས་ཁམས་དང་འབྲེལ་བའི་ངག་རྒྱུན། ས་གནས་སོ་སོའི་ཡུལ་ལྗོངས་དང་རི་ཆུ་སོགས་མངོན་སུམ་མིག་གིས་རིག་པ་ཞིག་གཞིར་བཟུང་ཐོག་འཕྲུལ་སྣང་དང་རྟོགས་བཏགས་འདྲེས་པ་ལས་གྲུབ་པ་ཡིན། དཔེར་ན། འབྲི་ཆུའི་ངག་རྒྱུན། མཚོ་སྔོན་པོའི་ངག་རྒྱུན། རི་བོ་ཉི་ཟླའི་ངག་རྒྱུན། དགའ་ལྡན་ཀ་བཤད། གེ་སར་རྒྱལ་བོ་ཕེབས་སའི་གནས་སོགས་མོད་པོ་ཡོད། དེ་དག་ལས་དཔེ་མཚོན་ཅན་ནི་རི་བོ་ཉི་ཟླའི་ངག་རྒྱུན་ཡིན། གནའ་སྲོང་བཙན་སྒམ་པོའི་སྐུ་རིང་ལ་རྒྱལ་བཟའ་ཀོང་ཇོ་བོད་ཡུལ་དུ་སླེབས་དུས། རྒྱ་བོད་ས་མཚམས་བརྒལ་ནས་རི་བོ་ཉི་ཟླ་ཡོད་པོའི་གནས་དེར་ཐོན་དུས་ཀོང་ཇོའི་སེམས་ནས་ཕ་ཡུལ་དྲན་པའི་གདུང་པ་མ་བཟོད་པར་ཡབ་ཐང་ཐའེ་ཙུང་གིས་བྱིན་པའི་མེ་ལོང་ས་དེར་གཡུགས་པས་ན་རི་བོ་ཉི་ཟླ་བྱུང་བར་གྲགས་པ་རེད། འདི་ཡང་དངོས་ཡོད་ཀྱི་རང་བྱུང་ཁམས་ཀྱི་བཀོད་པ་ངེས་ཅན་ཞིག་དང་འབྲེལ་ནས་འཕྲུལ་སྣང་གིས་ངོ་མཚར་ཅན་དུ་བསྒྱུར་བའོ།། ༤ ཐོན་རྫས་དང་འབྲེལ་བའི་ངག་རྒྱུན། ཡུལ་སོ་སོའི་དངོས་ཡོད་ཀྱི་ཐོན་རྫས་ཀྱི་བྱུང་བ་དང་དར་ཚུལ་སོགས་གཞིར་བྱས་ཐོག་རྟོག་བཏགས་ཀྱིས་དེ་དག་ངོ་མཚར་ཅན་དུ་བསྒྱུར་བ་ལས་བྱུང་བ་ཡིན། དཔེར་ན། ཚྭ་བྱུང་བའི་ངག་རྒྱུན། ནས་སོགས་འབྲུ་དྲུག་གི་ས་བོན་བྱུང་བའི་ངག་རྒྱུན། ཇ་དང་དཀར་ཡོལ་དར་བའི་ངག་རྒྱུན་སོགས་མི་ཉུང་བ་ཞིག་ཡོད། དེ་དག་ལས་དཔེ་མཚོན་ཅན་ནི་འབྲུ་རིགས་ནས་ཐོན་པའི་ངག་རྒྱུན་དེ་ཡིན། གནའ་སྔ་མོའི་དུས་སུ། བོད་ཀྱི་ཡུལ་ཁམས་འདིར་བློ་དང་རྩལ་ལྡན་པའི་མི་རིགས་ཀྱི་དཔའ་བོ་ཞིག་བྱུང་། དེས་འབྲུ་རིགས་ནས་ཀྱི་ས་བོན་སྒེར་སྒོམ་བྱས་པའི་མི་ངན་གདོན་འདྲེན་ལ་བློ་ཡི་རིག་པ་དང་དྲག་པོའི་འཐབ་རྩོད་སོགས་ཐབས་མང་པོ་བཀོལ་ནས་ཡང་ཡང་འཐབ་མཐར་རྒྱལ་ཁ་ཐོབ་ནས་ས་བོན་བླངས་ཏེ་མི་རྣམས་ལ་འདེབས་སུ་བཅུག་པས། བོད་པ་རྣམས་ཀྱི་ཁ་ཟས་རྩམ་པ་བྱུང་བ་དེ་ཡིན། དེ་ཡང་དམངས་རྣམས་ཀྱི་དངོས་ཡོད་འཚོ་བའི་ཁྲོད་དུ་བྱུང་བའི་ཐོན་རྫས་གཞིར་བྱས་ནས་དེ་དག་ལ་རྩོམ་མཁན་གྱིས་སྒྲོ་བཏགས་དང་འཕྲུལ་སྣང་གིས་བྱུང་ཚུལ་ཁྱད་པར་ཅིག་བཟོས་པའོ། ༥ ཡུལ་སྲོལ་གོམས་གཤིས་དང་འབྲེལ་བའི་ངག་རྒྱུན། ཁ་དཔེ་ལ་ལུང་བ་རེ་ལ་ཆུ་རེ་ཡོད་ལ། ས་ཆ་རེ་ལ་སྲོལ་རེ་ཡོད་ཅེས་པ་ལྟར་བོད་ཀྱི་ས་གནས་སོ་སོར་ཡུལ་སྲོལ་གོམས་གཤིས་ཏེ་འགྲོ་འདུག་བཟའ་བཏུང་སྐོར་དང་དུས་ཆེན་སོགས་གོམས་སྲོལ་དག་གཞིར་བྱས་ནས་བྱུང་བ་ལ་དངོས་ཡོད་ལས་ཤུགས་དྲག་པའི་སྒོ་ནས་འུད་བརྗོད་ཀྱིས་མི་རྣམས་ཀྱི་སྣང་ངོར་བྱ་དངོས་ལ་འཕྲུལ་སྣང་ངེས་ཅན་བཞག་པ་ཡིན། དཔེར་ན། ཉི་ཟླ་དགྲ་གཅན་གྱིས་འཛིན་པའི་ངག་རྒྱུན། དྲུག་པའི་ཀླུ་རོལ་གྱི་ངག་རྒྱུན། སྟག་ལྤགས་དང་ཝ་ཞྭ་གྱོན་པའི་ངག་རྒྱུན་སོགས་ཡོད་ལ། དཔེ་མཚོན་ཅན་ཟླ་བ་དགྲ་གཅན་གྱིས་འཛིན་པའི་ངག་རྒྱུན་བཀོད་ན། གོ་ལ་ཟླུམ་པོ་དག་གི་འཁོར་སྐྱོད་ཁྲོད་ནས་བྱུང་བའི་ཟླ་འཛིན་དེ་མདོ་དབུས་ས་མཐོར་འཚོ་བའི་བོད་མི་དམངས་གིས་འཕྲུལ་སྣང་གི་དབང་དུ་ཕྱེས་ནས་གཅན་གཟན་གཏུམ་པོ་ཁྱི་འདྲ་བ་ཞིག་གིས་ཟླ་བ་ཁྱུར་མིད་བྱས་པར་རློམ་ནས་དེ་དགྲ་བོའི་ཚུལ་དུ་བཟུང་ཏེ་མི་ཚང་མ་ས་གཅིག་ཏུ་མཉམ་དུ་འདུས་ནས་དུང་འབུད་པ་དང་རྔ་བརྡུང་བ།མདའ་འཕེན་པ།ཀི་འདེབས་པ།མ་ཎི་འདོན་པ་སོགས་ཆོ་གའམ་བྱ་སྤྱོད་སྤེལ་བ་རེད།དེ་ཡང་མི་རྣམས་ཀྱིས་རང་བྱུང་ཁམས་ཀྱི་དངོས་ཡོད་འཚོ་བར་རྟོག་བཟོ་བྱས་ནས་ཁྱད་མཚར་གྱི་གོམས་སྲོལ་ཆགས་པའོ།། ༦ ཆོས་ལུགས་དང་འབྲེལ་བའི་ངག་རྒྱུན། ཆོས་ལུགས་བྱུང་ནས་དེ་ལ་རིགས་མི་འདྲ་བའི་གྲུབ་མཐའ་མང་པོ་གྱེས་བ་བསྟུན་ནས་མི་རྣམས་ཀྱིས་ཀྱང་དེ་ལ་རྟོག་བཏགས་ཀྱི་སྒོ་ནས་དངོས་ཡོད་ལ་འུད་ཆེན་པོ་བརྗོད་ཡོད། དཔེར་ན། བསམ་ཡས་གཙུག་ལག་ཁང་བཞེངས་པའི་ངག་རྒྱུན་དང་། རྗེ་ཙོང་ཁ་བ་བྱོན་པའི་ངག་རྒྱུན། ཆུ་ཡིས་མཆོད་པ་འབུལ་བའི་ངག་རྒྱུན་སོགས་མང་པོས་བོད་མི་རྣམས་ཀྱི་འཚོ་བའི་ཁྲོད་དུ་ཤུགས་རྐྱེན་ཆེན་པོ་ཐེབས་ཡོད།
གསུམ་པ། ངག་རྒྱུན་གྱི་སྒྱུ་རྩལ་ཁྱད་ཆོས།
གཞན་ལས་ཁྱད་དུ་འཕགས་པའི་རང་སོ་སོའི་རྟགས་མཚན་གྱིས་གང་བའི་ངག་རྒྱུན་ནི་བོད་ཀྱི་ངལ་རྩོལ་མི་དམངས་ཀྱིས་ཐུན་མོང་བའི་ངག་ཐོག་ནས་གསར་རྩོམ་དང་བརྒྱུད་སྤེལ་བྱས་པའི་ལོ་རྒྱུས་མི་སྣ་དང་དོན་རྐྱེན། རང་བྱུང་ཡུལ་ལྗོངས་དང་ཡུལ་སྲོལ་གོམས་གཤིས། ཆོས་ལུགས་སོགས་ལ་འཕྲུལ་སྣང་དང་རྟོག་བཏགས། འུད་བརྗོད་བཅས་ཀྱིས་དངོས་ཡོད་འཚོ་བ་དེ་དྲན་སྣང་དང་བསམ་པའི་འཆར་སྣང་གིས་གཟུགས་འགྱུར་བྱས་པ་ལས་གྲུབ། དེར་ལོ་རྒྱུས་རང་བཞིན་དང་དོན་དངོས་རང་བཞིན་ངེས་ཅན་མཆིས་ཤིང་། མི་རིགས་དང་ས་ཁུལ་གྱི་ཁྱད་ཆོས་མངོན་གསལ་དོད་པོ་ལྡན་པ་རེད།
༡ ལྷ་སྒྲུང་ལས་བརྒལ་ནས་ལོ་རྒྱུས་ཀྱི་དོན་དངོས་རང་བཞིན་ངེས་ཅན་ལྡན།
གནའ་བོའི་ལྷ་སྒྲུང་ལས་བྱུང་བའི་མི་སྣ་གཙོ་བོ་ལྷ་ཡིན། དེ་དག་ནི་ལྷའི་རང་བཞིན་ལྡན་པའི་སྒྲུང་དག་དག་རེད།ལྷའི་ངོ་བོ་ལས་འཇིག་རྟེན་གྱི་བྱུང་བ་དང་འགྲོ་ལུགས་ཐད་ཀྱི་གཏམ་རྒྱུད་བརྗོད་བཞིན་མཆིས་ལ། རང་བྱུང་ནུས་པ་གཟུགས་སྣང་ཅན་དུ་བསྒྱུར་བ་དང་། རང་རྟོགས་མ་ཡིན་པའི་སྒོ་ནས་རང་བྱུང་ཁམས་དང་སྤྱི་ཚོགས་འཚོ་བ་དེ་སྒྱུ་རྩལ་གྱིས་ལས་སྣོན་བྱས་ཡོད་པ་རེད། དེ་མིན་མི་སྣ་དང་དངོས་པོ་ཚང་མ་ངེས་གཏན་མེད་པ་རེད། ངག་རྒྱུན་ནི་ལྷ་སྒྲུང་གི་ལྷ་གཙོ་བོ་འཛིན་པའི་མི་སྣ་གསར་བཞེངས་ལས་ཆེས་ཆེར་བརྒལ་ནས་མིའི་རང་བཞིན་ཅན་གྱི་མི་སྣའི་མི་ཚེ་དང་མཛད་འཕྲིན་བརྗོད་བྱར་བྱས་པའི་སྒྲུང་ཞིག་ཡིན་ལ། དེར་ལོ་རྒྱུས་མི་སྣ་དང་དོན་རྐྱེན། ས་གནས་ཡུལ་ལྗོངས་ངེས་ཅན་ཞིག་དང་འབྲེལ་བས། ལོ་རྒྱུས་རང་བཞིན་དང་བདེན་གྲུབ་རང་བཞིན་ངེས་ཅན་ཞིག་མཆིས་ཤིང་། དངོས་སུ་མིང་འཛིན་རྒྱུ་དང་མིག་གིས་མཐོང་རྒྱུ་ཡོད་པ་དང་། ལ་ལ་ཞིག་ལོ་རྒྱུས་སྟེང་དངོས་སུ་བྱུང་མྱོང་བ་ཤ་སྟག་ཡིན། དེར་ད་དུང་མི་རིགས་དང་ས་ཁུལ་གྱི་ཁྱད་ཆོས་མངོན་པར་གསལ། དེ་ལྷ་སྒྲུང་དང་བསྡུར་ན་ལྡབ་འགྱུར་གྱིས་མིའི་རང་བཞིན་ཅན་དུ་བསྒྱུར་ཡོད། དེ་ནི་བོད་ཀྱི་ལོ་རྒྱུས་སྟེང་དངོས་སུ་བྱུང་མྱོང་བའི་སྐད་གྲགས་ཆེ་བའི་མི་སྣ་དེ་དག་གིས་བོད་འཕེལ་རྒྱས་ཀྱི་ཕྱོགས་ལ་བྱས་རྗེས་གལ་ཆེན་བཞག་ཡོད་པ་སྐབས་དེ་དང་བོད་ཕྱི་རབས་པ་རྣམས་ཀྱི་འཚོ་བའི་ནང་དུ་ཤུགས་རྐྱེན་ཟབ་མོ་བཞག་ཡོད་པས། བོད་མི་རྣམས་ཀྱིས་ངག་རྒྱུན་སྣ་ཚོགས་ཀྱི་སྒོ་ནས་ཁོ་ཚོའི་མཛད་པ་ལ་བསྟོད་བསྔགས་བྱེད་ཆེད་འུད་བརྗོད་དང་རྟོག་བཏགས། འཕྲུལ་སྣང་སོགས་ཐབས་མཁས་ཀྱི་སྒོ་ནས་སྦྱར་བ་ཡིན་པས། དེར་ལོ་རྒྱུས་ཀྱི་རང་བཞིན་ངེས་ཅན་ཞིག་ལྡན། དེ་བཞིན་དུ་ས་གནས་ཡུལ་ལྗོངས་དང་འབྲེལ་བའི་ངག་རྒྱུན། ཡུལ་སྲོལ་གོམས་གཤིས་དང་འབྲེལ་བའི་ངག་རྒྱུན་སོགས་ལས་རྒྱུན་པར་གནས་ཀྱི་ཆགས་ཚུལ་དང་བཀོད་པ། གནས་མིང་ཐོགས་ཚུལ། ཡུལ་སྲོལ་གྱི་འབྱུང་ཁུངས་སོགས་ཀྱི་ཐད་འཕྲུལ་སྣང་གི་སྒོ་ནས་འགྲེལ་བཤད་བྱས་ཡོད་ཀྱང་། དེར་མངོན་སུམ་མཐོང་རྒྱུ་ཡོད་པའི་དངོས་ཡོད་ཀྱི་ཆ་ལྡན་པས་ལོ་རྒྱུས་ཀྱི་ཁུངས་ལུང་ངེས་ཅན་ཞིག་འཛོམས་པའི་བག་ཆགས་ཟབ་མོ་བཞག་ཡོད། གཞན་ཡང་། ངག་རྒྱུན་ལ་ལོ་རྒྱུས་རང་བཞིན་ངེས་ཅན་ལྡན་ཡང་ལོ་རྒྱུས་དངོས་དང་བསྡུར་ན་ཁྱད་པར་ཡོད་དེ། ངག་རྒྱུན་དེ་ངེས་པར་དུ་ཕྱི་རོལ་ཡུལ་གྱི་དོན་དངོས་ཇི་མ་ཇི་བཞིན་ཟིན་ཐོ་བཀོད་པ་ཞིག་ཡིན་དགོས་པའི་ལོ་རྒྱུས་དང་མི་འདྲ་བར། ནང་དོན་ལ་སྒྱུ་རྩལ་གྱིས་རྟོག་བཟོ་དང་བཟོ་བཅོས་བྱ་ཆོག་པ་ཡིན། ད་དུང་གསར་རྩོམ་གྱི་གོ་རིམ་ཁྲོད་ནས་དུས་རབས་དང་མི་རིགས།ཡུལ་ཁམས་དང་ཉན་མཁན་མི་འདྲ་བར་བསྟུན་ནས་བསྒྱུར་བཅོས་དང་འགྱུར་ལྡོག་བྱུང་ཆོག དེ་མིན་ལྷ་སྒྲུང་དང་ངག་རྒྱུན་གཉིས་ཀྱི་རྩོམ་སྟངས་མི་འདྲ་སྟེ། ལོ་རྒྱུས་ནི་དངོས་ཡོད་ཀྱི་བྱུང་བ་ཟིན་ཐོར་འགོད་པ་ཞིག་ཡིན། ངག་རྒྱུན་ནི་དམངས་ཁྲོད་རྩོམ་ཡིག་གི་རྩོམ་ལུས་ཡིན་ལ།དངོས་ཡོད་དང་འབྲེལ་ནས་སྣང་བརྙན་གསོན་ཉམས་ལྡན་པའི་སྒོ་ནས་ཞིབ་འབྲི་བྱས་པ་ཡིན།
༢ གཏམ་རྒྱུད་དང་མི་འདྲ་བའི་ཁྱད་ཆོས་གསར་བ་ལྡན།
མི་དམངས་ཀྱིས་ངག་ཐོག་ནས་གསར་རྩོམ་དང་བརྒྱུད་སྤེལ་བྱ་བའི་ཚིག་ལྷུག་གི་རྣམ་པ་ཅན་གྱི་དོན་དངོས་དང་རྟོག་བཏགས་འདྲེས་མའི་ངག་རྒྱུན་དེ་གང་ཟག་རང་ག་བ་དག་གིས་ཚེ་འདིར་དགྲ་འདུལ་གཉེན་སྐྱོང་དང་ཚོང་ཁེ་སྤོགས་སོགས་ཀྱིས་ནོར་སྒྲུབ་ཚུལ་དང་། དགེ་བ་ལྟར་སྣང་གཙོ་བྱས་ཚུལ་སོགས་རབ་བཏགས་ཀྱི་ཚིག་གིས་བརྒྱན་ཏེ་འཇིག་རྟེན་པ་རྣམས་ལ་ཡ་མཚར་སྐྱེས་ཐབས་ཙམ་དུ་སྤེལ་བའི་གཏམ་རྒྱུད་དང་བསྡུར་ན་ཁྱད་ཆོས་གསར་བ་ཞིག་ལྡན།ངག་རྒྱུན་ལ་ངེས་གཏན་གྱི་མི་སྣ་དང་འབྲེལ་བའི་ལོ་རྒྱུས་དོན་རྐྱེན་དང་དུས་ཚོད་ཡོད་པས་ལོ་རྒྱུས་རང་བཞིན་དང་དོན་དངོས་རང་བཞིན་མཆིས། གཏམ་རྒྱུད་དེ་དང་མི་འདྲ་བར་མི་སྣ་དང་ས་གནས། དུས་ཚོད་བཅས་ནི་སྤྱི་མཚན་ཅན་ཞིག་ཡིན། དེ་ནི་ངལ་རྩོལ་མི་དམངས་ཀྱི་འཚོ་བའི་རྨང་གཞི་བྱས་པའི་བརྗོད་བྱ་དང་དངོས་ཡོད་འཚོ་བ་ལས་གདམས་པའི་མི་སྣ་གཙོ་བོའང་ཡོད། ལོ་རྒྱུས་ཀྱི་མི་སྣར་འབྲེལ་བ་མེད། དེ་མིན་ངག་རྒྱུན་ལ་ས་གནས་རང་བཞིན་དང་མི་རིགས་རང་བཞིན་ཤུགས་དྲག་ཅིང་། གཏམ་རྒྱུད་དེ་ལྟར་མ་ཡིན་པར་ས་གནས་དང་མི་རིགས་ཀྱི་ཁྱད་ཆོས་མི་གསལ་བར་སྤྱི་མཚན་ཅན་ཞིག་ཡིན་པས་ལོ་རྒྱུས་ཀྱི་བདེན་ཆ་མེད། ད་དུང་གཏམ་རྒྱུད་གང་ཡིན་ཡང་མགོ་རྩོམ་ཚུལ་དང་མཇུག་སྒྲིལ་ཚུལ་སོགས་ཀྱི་རྩོམ་སྟངས་ཕལ་ཆེར་འདྲ། དེའི་འགོ་ཐོས་མ་ཐག་ཏུ་མཇུག་འབྲས་ཕལ་ཆེར་ཤེས་ཐུབ། ངག་རྒྱུན་ལ་དེ་འདྲའི་འདྲ་བཤུས་ཀྱི་རྣམ་པ་མེད་པར་རང་རང་གི་ཁྱད་ཆོས་དང་ལོ་རྒྱུས་ཀྱི་བདེན་ཆ་ངེས་ཅན་ཞིག་ལྡན།
༣ མི་སྣའི་སྣང་བརྙན་གསར་བཞེངས་ཐད་ཀྱི་ཁྱད་ཆོས།
དེ་ཡང་མི་སྣ་གསར་བཞེངས་ཐད་ནས་དུས་རིམ་མི་འདྲ་བའི་དབྱེ་བ་དུ་མ་ཡོད་དེ། སྲོང་བཙན་སྔོན་ལ་བྱུང་བའི་ངག་རྒྱུན་དག་གི་མི་སྣ་གསར་བཞེངས་ཐད་ཀྱི་ཁྱད་ཆོས་ནི་རང་བྱུང་ཁམས་ཀྱི་ནུས་པ་ལ་སྐྱབས་བཅོལ་བ་དང་རང་བྱུང་ཁམས་ལ་ཆེ་བ་བརྗོད་ནས། མིའི་མིང་དང་མིའི་བྱུང་བ་སོགས་མི་སྣ་དེ་རང་བྱུང་ཁམས་དང་འབྲེལ་བ་དམ་པས་བཅིངས་ཡོད། དཔེར་ན། གྲི་གུམ་བཙན་པོ་འཁྲུངས་པའི་ངག་རྒྱུན་ལས། མ་མ་གྲོ་ཞ་མས་དྲིས་པའི་དྲི་བ་དག་ནི་རང་བྱུང་ཁམས་དང་འབྲེལ་བ་ཡོད་པའི་ས་ཆུའི་གནས་ཚུལ་འགའ་ཡིན་པ་སྟེ། སྐྱི་བྲག་མར་བ་ཉིལ་ཏམ་མ་ཉིལ་དང་མ་འབྲི་སྤངས་མེས་ཚིག་གམ་མ་ཚིག མཚོ་དམ་ལེ་དབལ་སྐམ་མམ་མ་སྐམ་ཞེས་པ་སོགས་ལས་བཙན་པོའི་མིང་ཡང་འདི་ལྟར་རང་བྱུང་ཁམས་དང་འབྲེལ་ཡོད་པས། འབངས་རྣམས་ནི་དེ་བས་ཀྱང་བཤད་མི་དགོས། སྲོང་བཙན་ནས་གླང་དར་མའི་བར་གྱི་མི་སྣ་གསར་བཞེངས་ཐད་ཀྱི་ཁྱད་ཆོས་ནི་མི་སྣའི་བྱ་སྤྱོད་དང་སྐད་ཆ་སོགས་ཞིབ་འབྲི་བྱས་ནས་མཛངས་བ་དང་དཔའ་བ།བློ་རིག་ལྡན་པ་སོགས་ཀྱི་སྣང་བརྙན་གསལ་བོར་བསྟན་ཡོད་པས། ནང་བསྟན་ཆོས་ལུགས་ཀྱི་ལྟ་བ་དང་ལྷ་སྒྲུང་ལྟ་བུར་བྲིས་མེད་པར། བོད་རང་གི་བསམ་སྦྱོར་དང་མཛེས་དཔྱོད་ཀྱི་ལྟ་བ་ལྟར་ཚིག་བསྡུས་ཤིང་དོན་གསལ་བའི་སྒོ་ནས་ཞིབ་འབྲི་བྱས་ཡོད་པས། བཀླགས་མ་ཐག་ཏུ་དོན་ངོ་མའི་སྣང་བ་ཞིག་སྟེར་ཐུབ། དཔེར་ན།«རྦ་བཞེད»དང«མདོ་མཛངས་བླུན»ལས་ཁྲི་སྲོང་ལྡེ་བཙན་འཕྲོག་རྩོད་བྱས་པའི་ངག་རྒྱུན་དེར་བུད་མེད་གཉིས་ཀྱི་བྱ་སྤྱོད་ཞིབ་འབྲི་བྱས་ཏེ་འཕྲོག་རྩོད་ཀྱི་རྣམ་པ་ཐོན་པར་བྱས་ཡོད། ད་དུང་རྒྱལ་བུའི་སྐད་ཆ་དང་བྱ་སྤྱོད་སོགས་ཞིབ་འབྲི་བྱེད་པ་དོན་གསལ་ཞིང་ཚིག་བསྡུས་བ་ཞིག་རེད། བོད་སིལ་བུ་ཐོར་བ་ནས་ངག་རྒྱུན་གྱི་མི་སྣ་གསར་བཞེངས་ཐད་ནས་ཆོས་ལུགས་ཀྱིས་ཤན་ཤུགས་མི་ཉུང་བ་ཞིག་ཐེབས་ཡོད། དཔེར་ན། རྗེ་ཙོང་ཁ་བ་འཁྲུངས་པའི་ངག་རྒྱུན་ལས། མི་སྣ་གསར་བཞེངས་ཕྱོགས་ལ་ནང་པ་སངས་རྒྱས་ཀྱི་བསྟན་པའི་ནང་དོན་གྱིས་གོ་གནས་ཆེན་པོ་བཟུང་ཡོད། དེ་བཞིན་དུ་གྲུབ་མཐའ་སོ་སོར་གྱེས་ནས་དེ་དག་རང་རང་གི་ཁྱད་ཆོས་སམ་དགོངས་དོན་མངོན་པར་གསལ་བར་ཐོན་ཡོད།
ངག་རྒྱུན་ཁྲོད་ཀྱི་མི་སྣ་དེར་གཟུགས་རིས་འབྲི་བཞེངས་དང་སེམས་ཁམས་ཞིབ་འབྲིའི་ཐད་དོ་སྣང་བྱས་མེད་པར། འུད་བརྗོད་དང་རབ་བཏགས་ཀྱི་ཐབས་ལ་བརྟེན་ནས་གཏམ་རྒྱུད་ཀྱི་བྱུང་རིམ་འཕེལ་བར་བྱེད་པ་དང་། མི་སྣའི་བྱ་སྤྱོད་ཞིབ་འབྲི་བྱས་པ་བརྒྱུད་དེ་མི་སྣའི་རང་གཤིས་ཀྱི་ཁྱད་ཆོས་མངོན་པར་བྱས་ཡོད་དེ། དྲང་ཕྱོགས་ཀྱི་མི་སྣ་ཚང་མ་ཕུགས་འདུན་ཅན་དང་། མི་དང་རང་བྱུང་གི་ནུས་པ་ལས་བརྒལ་བ་དག་ཡིན་ལ། ཁྱད་པར་དུ་དཔེ་མཚོན་མི་སྣའི་སྣང་བརྙན་ཕལ་ཆེར་གཡོ་ལྷད་མེད་པ་དང་སྤྲོ་ཉམས་ལྡན་པ། རང་གཤིས་མངོན་གསལ་དོད་པོ་ཅན་ཞིག་མཚོན་པར་བྱས་ཡོད།
༤ མི་རིགས་དང་ས་ཁུལ་གྱི་ཁྱད་ཆོས་མངོན་པར་གསལ་བ།
བོད་ཀྱི་དམངས་ཁྲོད་དུ་དར་བའི་ངག་རྒྱུན་ནི་མི་རིགས་ཀྱི་ཁྱད་ཆོས་མངོན་པར་གསལ་བའི་རྩོམ་རིག་བརྩམས་ཆོས་ཤིག་ཡིན་ཏེ། མི་རིགས་རང་གི་ལོ་རྒྱུས་དང་དོན་དངོས་ས་བོན་བྱས་ནས་མཛེས་མདངས་རྣམ་པར་བཀྲ་ཞིང་དྲི་ཞིམ་ལྷང་ལྷང་འཐུལ་བའི་མེ་ཏོག་གངས་རྒྱན་ལྟ་བུ་ཞིག་བོད་མི་དམངས་ཀྱིས་རང་གི་བློ་གྲོས་ཀྱི་རྩལ་ལ་བརྟེན་ནས་བསྐྲུན་ཡོད། བོད་ཀྱི་ངག་རྒྱུན་ལ་བོད་ས་ཁུལ་གྱི་ཁྱད་ཆོས་དང་བོད་མི་རིགས་ཀྱི་རང་གཤིས་མངོན་པར་ཐོན། ངག་རྒྱུན་གྱི་བརྩམས་ཆོས་འདི་དག་གི་ནང་དུ་བོད་མི་རིགས་ཀྱི་གནའ་ནས་ད་ལྟའི་ཡུན་རིང་བའི་ལོ་རྒྱུས་དང་ཡུལ་སྲོལ་གོམས་གཤིས། འོད་སྟོང་འབར་བའི་རིག་གནས་སོགས་གསལ་བོར་མངོན་ཐུབ་ལ་ལོ་རྒྱུས་ཀྱི་དུས་སྐབས་སོ་སོའི་འཕེལ་རིམ་དང་། སྐབས་དེའི་ཆབ་སྲིད་དང་ཆོས་ལུགས། གྲལ་རིམ་འཐབ་རྩོད་ཀྱི་འགལ་བ། སྤྱི་ཚོགས་ཀྱི་ངོ་བོ་དང་རྣམ་པ། དཔལ་འབྱོར་གྱི་རྨང་གཞི། རང་བྱུང་ཁམས་ཀྱི་ཆོས་ཉིད་ལ་འཛིན་པའི་ལྟ་བ་དང་ལོ་རྒྱུས་ཀྱི་རྒྱབ་ལྗོངས་སོགས་གསལ་བོར་རྟོགས་ཐུབ་པས། མི་རིགས་རང་གི་ཁྱད་ཆོས་གསལ་བོར་ཐོན་ཡོད། ད་དུང་ངག་རྒྱུན་ལ་ས་གནས་རང་བཞིན་གྱི་ཁྱད་ཆོས་མངོན། དཔེར་ན། ཀོང་བོ་ཡུལ་གྱི་གྱོན་གོས་ཀྱི་ངག་རྒྱུན་ལས། སྔོན་ཀོང་བོ་ཡུལ་གྱི་ཚོ་དཔོན་ཞིག་གིས་མི་དམངས་སྲོང་སྐྱོབ་བྱ་ཆེད་ཕྱི་དགྲར་ངོ་རྒོལ་བྱེད་ནས་རང་སྲོག་བློས་བཏང་བས། ཡུལ་དེའི་མི་རྣམས་ཀྱིས་དཔོན་པོ་དེར་རྗེས་དྲན་དུ་སྣམ་བུའི་ལྭ་བཟོས་པ་རེད། ཕྱིས་སུ་ཀུན་གྱིས་གོན་ནས་དར་རྒྱས་བྱུང་། དེ་བཞིན་ངག་རྒྱུན་དུ་ས་གནས་སོ་སོ་དང་མི་རིགས་སོ་སོའི་ཐུན་མོང་མ་ཡིན་པའི་ལོ་རྒྱུས་དང་ཡུལ་སྲོལ་གོམས་གཤིས། བསམ་པའི་འཁྱེར་སོ་སོགས་གསལ་ལེར་མངོན་ཡོད།
༥ བོད་ཀྱི་ལོ་རྒྱུས་དང་རྒྱ་གར་གྱི་གཏམ་རྒྱུད་ཟུང་དུ་འབྲེལ་བ།
བོད་རང་གི་ལོ་རྒྱུས་མཁན་གྱི་བསམ་བློའི་ཡིད་སྤྲུལ་དང་རྒྱ་གར་གྱི་སྐྱེ་རབས་གཏམ་རྒྱུད་ཀྱི་བྱུང་རིམ་གཉིས་འདྲེས་ནས་ཐུན་མོང་མ་ཡིན་པའི་བོད་ཀྱི་ངག་རྒྱུན་གྲུབ་པ་རེད། དཔེར་ན། བློན་པོ་མགར་སྟོང་བཙན་གྱི་ལོ་རྒྱུས་ངག་རྒྱུན་ལས། མགར་སྟོང་བཙན་མཆོག་རྒྱ་ནག་ཡུལ་དུ་སོང་ནས་རྒྱ་བཟའ་སློང་བའི་སྐབས་ཀྱི་གཡུ་དར་སྐུད་བསྒྱུས་པ་དང་རྒོད་མ་མ་བུ་ངོས་འཛིན་པ། སྡོང་བོའི་མགོ་རྔ་ངོས་འཛིན་པ་སོགས་ངོ་མཚར་བའི་སྣང་བརྙན་འདི་རྒྱ་གར་གྱི་སྐྱེས་རབས་གཏམ་རྒྱུད་དག་ཏུ་ཇི་མ་ཇི་བཞིན་ཡོད།གནའ་བོའི་རྒྱ་གར་གྱི་བློན་པོ་དག་གི་མཛངས་པའི་ལས་དེ་དག་བློན་པོ་མགར་གྱི་གཟུགས་བརྙན་འབུར་དུ་ཐོན་ཆེད་དེའི་སྟེང་ལ་གཅིག་བསྡུས་སུ་སྦྱར་ཡོད། ད་དུང་ཁྲི་སྲོང་ལྡེ་བཙན་འཕྲོག་རྩོད་བྱས་པའི་ངག་རྒྱུན་དེ་ཡང་རྒྱུ་ཆ་ཡིག་ཐོག་རྒྱུ་ཆ་ཡིན་ཡང་། བོད་ཀྱི་མཁས་དབང་དག་གིས་ཕྱི་ནས་འོངས་བའི་རིག་གནས་ནང་འདྲེན་བྱས་ནས་དེ་བཀོལ་སྤྱོད་དང་ལས་སྣོན་བྱེད་པ་རེད། བོད་ཀྱི་ངག་རྒྱུན་ལས་མི་སྣའི་སྣང་བརྙན་གསར་བཞེངས་དང་བྱུང་རིམ་འབྲི་བ་ལ་གནའ་བོའི་རྒྱ་གར་གྱི་རིག་གནས་ལེགས་ཆ་གཅིག་བསྡུས་བྱས་ཏེ་བོད་ཀྱི་དངོས་ཡོད་ལོ་རྒྱུས་དང་ཟུང་དུ་སྦྲེལ་ནས་བོད་མི་རིགས་རང་གི་ཁྱད་ཆོས་མངོན་པར་གསལ་བའི་བརྩམས་ཆོས་མི་ཉུང་བ་ཞིག་བརྩམས་ཡོད་དོ།།
བཞི་བ། ངག་རྒྱུན་གྱི་ནུས་པ།
སྤྱིར་བྱ་དངོས་གང་དང་གང་ཡིན་རུང་རང་རང་ལ་ནུས་པ་རེ་ཡོད་ལ། རིགས་མི་གཅིག་པའི་བྱ་དངོས་ལ་ནུས་པའང་འདྲ་མིན་སྣ་ཚོགས་ཡོད་སྲིད། ངག་རྒྱུན་ལའང་དེ་ལས་མ་འདས་པར་ནུས་པ་མང་པོས་སྤྲས་ཡོད་པས། ངག་རྒྱུན་གྱིས་ཕྱི་རབས་པ་རྣམས་ལ་ནུས་པ་མི་ངོམ་པ་ཞིག་བཏོན་ཡོད། ༡ ངག་ཐོག་གི་དཔྱད་གཞིའི་ཡིག་ཆ་རྩ་ཆེན་ཡིན་པ། ད་ལྟ་མཐོང་ཐུབ་ལ་ཐོས་ཐུབ་པའི་ངག་རྒྱུན་དག་གི་ནང་དོན་གཞིར་བཟུང་ནས་དབྱེ་ཞིབ་བྱས་ན། ངག་རྒྱུན་གྱི་ནང་དུ་བོད་མི་རིགས་ཀྱི་མེས་པོ་དམ་པ་རྣམས་ཀྱིས་བློ་གྲོས་ཀྱི་རྩལ་ལ་བརྟེན་ནས་བསྐྲུན་པའི་མི་རིགས་ཀྱི་ཉིང་བཅུད་འདུས་ལ།རྒྱུན་རིང་པའི་ལོ་རྒྱུས་ཀྱི་དོན་དངོས་དང་ཡུལ་སྲོལ་གོམས་གཤིས། འཛམ་གླིང་མི་རིགས་ཀུན་གྱི་མདུན་དུ་ངོག་ཆོག་ཆོག་གི་རིག་གནས་མཆིས། དེ་ལ་འོད་སྟོང་འབར་བའི་གཟི་འོད་འཕྲོ་བས། བོད་པ་ཚོའི་ལོ་རྒྱུས་ཀྱི་བདེན་དབང་ཡིན་ལ། ལོ་རྒྱུས་ཀྱི་ཡིག་ཆའི་ཁ་གསབ་ཡིན། ད་དུང་བོད་ཀྱི་དམངས་ཁྲོད་རྩོམ་ཡིག་དང་བོད་ཀྱི་ས་གནས་མི་དམངས་རྣམས་ཀྱི་འཚོ་བ་སོགས་ལ་རྟོག་ཞིབ་བྱེད་པའི་རྒྱུ་ཆ་གལ་ཆེན་ཞིག་ཡིན། དེ་མིན་མདོ་དབུས་ས་མཐོར་འདིར་འཚོ་བའི་བོད་པ་རྣམས་ཀྱི་བསམ་པའི་བརྩེ་དུང་དང་བྱ་བ་སྤྱོད་པ་སོགས་ལ་རྒྱུས་ལོན་བྱེད་པའི་ལམ་བདེ་མོ་ཞིག་བསྐྲུན་ཡོད། གཞན་ཡང་གོ་ལ་ཟླུམ་པོ་འདིར་གྲགས་ཅིང་བཀུར་པའི་བོད་ཀྱི་ནང་བསྟན་བསམ་བློའི་བྱུང་པ་དང་དེའི་ནང་དོན་ལ་ཞིབ་འཇུག་བྱེད་པའི་རྒྱུ་ཆ་རྩ་ཆེན་ཞིག་ཡིན་ནོ།། ༢ སློབ་གསོའི་ནུས་པ་གལ་ཆེན་ཐོན་ཡོད། མེ་གླིང་གི་ཨ་མེ་རི་ཁའི་དམངས་སྲོལ་རིག་པའི་མཁས་པ་ལིན་ཏཱ་ཏེད་ཀྱིས “ངག་རྒྱུན་གྱི་ནུས་པ་ནི་མི་རྣམས་མིའི་རིགས་ཀྱི་ཡ་མཚར་ཆོས་ཉིད་ལ་ཡིད་ཚིམ་པའི་ཆེད་དང་། མི་ནི་ཅི་ཞིག་ཡིན་པ། མིའི་རིགས་ད་ལྟ་འདི་འདྲ་ཡིན་དོན་ཅི་ཡིན་པ། ང་ཚོས་མིའི་རིགས་ལ་ཅི་ཞིག་སྒྲུབ་ཐུབ་པ་སོགས་ལ་འགྲེལ་བཤད་བརྒྱབ་ཡོད། དེ་མིན། སྲོལ་རྒྱུན་གྱི་ཤེས་བྱ་དང་ཚན་རིག་ལག་རྩལ་བཅས་གཞོན་རབས་རྣམས་ལ་བརྒྱུད་སྤྲོད་ཀྱི་ནུས་པ་བླ་ན་མཐོའོ” ཞེས་གསུངས་བ་ལྟར། ངག་རྒྱུན་གྱིས་ཕྱི་རབས་པར་དངོས་ཡོད་འཚོ་བའི་དགོས་མཁོ་མང་པོ་བསྐྲུན་ལ། རྗེས་རབས་པར་ལམ་ཕྱོགས་བཟང་པོ་ཞིག་སྟོན་བཞིན་མཆིས། བོད་ཀྱི་ངག་རྒྱུན་དུ་གཙོ་བོ་དམག་འཁྲུག་དང་། ཉེན་མཆོང་། ནོར་འཛོལ་གྱི་གུས་ལུགས་དང་ཆོ་གའི་རིམ་པ་སྤེལ་སྟངས་བཅས་ཀྱིས། མེས་པོ་དག་གི་དགེ་དང་དཔལ། གྲུབ་འབྲས་བཅས་ཕྱི་རབས་པ་རྣམས་ལ་མིག་ལྟོས་སུ་བཞག་པ་དང་བསླབ་བྱར་བདག་རྐྱེན་སྐྲུན་པ་མ་ཟད། བོད་པ་རྣམས་ཀྱིས་རང་གི་མེས་པོའི་བྱས་རྗེས་ལ་རྒྱུས་ལོན་བྱས་ནས་དཔེར་གཟུགས་སུ་བལྟ་བ་དང་ཕྱིས་སུ་སྔོན་མ་ལས་ལྷག་པའི་འབད་འབུངས་དགོས་པར་སྐུལ་ལྕག་ནན་མོ་གཏོང་བའི་ནུས་པ་ལྡན་པ་རེད། དེ་མིན་མི་རྣམས་ཀྱིས་དངོས་ཡོད་འཚོ་བའི་ཁྲོད་ནས་མེས་པོ་རྣམས་ཀྱི་བླ་ན་མེད་པའི་མཛད་རྗེས་ལས་རང་ཉིད་ཀྱི་མ་འོངས་པའི་འཚོ་བ་གསར་འཛུགས་དང་འཇིག་རྟེན་འཛུགས་སྐྲུན་ཕྱོགས་ལ་འདོད་བློ་ཡང་དག་རྙེད་པར་ནུས་པ་གལ་ཆེན་ཐོན་ཡོད་དོ།།
ལྔ་བ། མཇུག་བསྡུ་བ།
རང་རེ་མི་རྣམས་ཀྱིས་འཇིག་རྟེན་གྱི་གནས་ལུགས་ལ་དཔྱད་པའི་སྐབས་སུ་ཕྱོགས་གཅིག་ནས་མི་རབས་སྔ་མ་རྣམས་ཀྱིས་ཤེས་ཟིན་པའི་ཉམས་མྱོང་ཕྱོགས་བསྡོམས་དང་། ཕྱོགས་གཅིག་ནས་མི་རབས་སྔ་མ་རྣམས་ཀྱིས་མ་ཤེས་པ་དང་མ་དྲན་པའི་དོན་ལ་གསར་དུ་དཔྱད་པ་དང་ཞིབ་འཇུག་བྱེད་ཀྱིན་ཡོད། གང་ལྟར་ཡང་ཕྱོགས་འདི་གཉིས་ཀར་འཇུག་པར་བརྟེན་མི་དགོས་པ་མ་ཡིན། དེའི་ཕྱིར་གནའ་བོའི་ཤེས་བྱ་བརྒྱུད་སྤྲོད་དང་ཁྱབ་སྤེལ་བྱ་བ་དགོས་ལ། དེང་རབས་དང་མ་འོངས་བའི་ཤེས་བྱ་གསར་གཏོད་བྱ་དགོས། དེ་བས་བོད་མི་རིགས་ཀྱིས་ཀྱང་གསེར་ལས་ལྷག་པའི་གོ་སྐབས་དམ་དུ་བཟུང་ནས། བདེན་པ་བདེན་ཐོག་གིས་དམངས་ཁྲོད་དུ་དར་མྱོང་བ་དང་དར་བཞིན་པའི་དམངས་སྲོལ་རིག་གནས་དེར་རྒྱུས་ལོན་དང་རྩད་གཅོད། རབ་ཡིན་ན་དམངས་སྲོལ་དང་འབྲེལ་བ་ཡོད་པའི་མཛད་སྒོ་སྣ་ཚོགས་ནང་དུ་ཞིབ་འཇུག་པ་རང་ཉིད་དངོས་སུ་ཞུགས་ནས། རང་གིས་དཔྱོད་འདོད་ཀྱི་དམངས་སྲོལ་དེར་མྱོང་ཚོར་དང་རྒྱུས་ལོན་ཟབ་མོ་ཡོད་དུ་འཇུག་དགོས། ངག་རྒྱུན་གྱི་སྒྱུ་རྩལ་ལ་མཚོན་ནའང་དེ་བཞིན་དུ་ནན་གྱིས་བརྟག་དཔྱད་དང་ཞིབ་འཇུག་ལ་དངོས་སུ་ཞུགས་དགོས་སོ།།
ཟུར་ལྟའི་དཔེ་ཆ།
①«བོད་ཀྱི་ཡུལ་སྲོལ་རྣམ་བཤད»བོད་ལྗོངས་མི་དམངས་དཔེ་སྐྲུན་ཁང་།
②«བོད་ཀྱི་དམངས་ཁྲོད་རྩོམ་རིག་སྤྱི་བཤད་བློ་གསལ་འདྲེན་པའི་སྐྱ་རེངས»པེ་ཅིན་མི་རིགས་དཔེ་སྐྲུན་ཁང་།
③«བོད་ཀྱི་དམངས་སྲོལ་གྱི་བླང་དོར་གསལ་བའི་སྒྲོན་མེ»ཀྲུང་གོའི་བོད་རིགས་དཔེ་སྐྲུན་ཁང་།
④«དམངས་སྲོལ་རིག་པ་དང་གེ་སར་དམངས་སྲོལ་རིག་གནས་སྤྱི་བཤད»ཀན་སུའུ་མི་རིགས་དཔེ་སྐྲུན་ཁང་།
⑤«དེབ་ཐེར་དཀར་བོ»སི་ཁྲོན་མི་རིགས་དཔེ་སྐྲུན་ཁང་།
⑥«བོད་ཀྱི་དམངས་སྲོལ་གཅེས་བསྡུས»པེ་ཅིན་མི་རིགས་དཔེ་སྐྲུན་ཁང་།
⑦«བོད་ཀྱི་ལོ་རྒྱུས་གླེང་བའི་གཏམ»མི་རིགས་དཔེ་སྐྲུན་ཁང་།
⑧«དམངས་ཁྲོད་ཀྱི་གཏམ་རྒྱུད»མཚོ་སྔོན་ཞིན་ཧྭ་པར་ཁང་།

robotstxt: allowed

filter: keep


text:
འཕན་ཡུལ་ཏེ་ད་ལྟའི་ལྷུན་གྲུབ་རྫོང་གི་ཁོངས་སུ་གནས་བསྐོར་དང་། སྤྲོ་སེང་བྱ་ཡུལ་གནའ་ཤུལ་དང་དགོན་སྡེ་མང་པོ་ཡོད་པ་ལས་དམངས་ཁྲོད་དུ་གྲགས་ཆེ་ལ་གནས་བསྐོར་བ་ཅུང་མང་ཙམ་ཡོང་མཁན་ཡོད་པ་འཕན་ཡུལ་བྱམས་པ་སྤུན་གསུམ་ཞེས་པའི་སྐོར་ཅུང་ཟད་བརྗོད་ན། དམངས་ཁྲོད་ཀྱི་ཤོད་རྒྱུན་དུ་བྱམས་པ་སྤུན་གསུམ་དེ་ཉིན་གཅིག་ལ་མཇལ་ན་མི་མཐུན་རྐྱེན་ངན་བཟློག་ཅིང་། སྡིག་སྒྲིབ་བྱང་བ་སོགས་བྱིན་རླབས་ཤིན་ཏུ་ཆེ་བ་ཡིན་པའི་ཤོད་རྒྱུན་ཡོད། བྱམས་པ་སྤུན་གསུམ་ཟེར་བ་ནི་གད་པོ་ཤང་གི་ཁོངས་སུ་ཡོད་པའི་རག་མ་བྱམས་པ་དང་། མཚོ་སྟོད་ཤང་གི་ཁོངས་སུ་ཡོད་པའི་རྒྱལ་ལྷ་ཁང་བྱམས་པ། ཤང་དེའི་ཁོངས་ཀློ་པ་སྟོད་ཀྱི་བྱམས་པ་བཅས་ཡིན། བྱམས་པའི་སྐུ་དེ་གསུམ་ནི་སྤྱི་ལོའི་དུས་རབས་བཅུ་གཅིག་པའི་ནང་ཞང་སྣ་རྣམ་རྡོ་རྗེ་དབང་ཕྱུག་གིས་བཞེངས་ཤིང་། ཧ་ལམ་ལོ་དགུ་བརྒྱ་ཙམ་གྱི་ལོ་རྒྱུས་ལྡན་ཡོད།།
རག་མའི་བྱམས་ཁང་།
བྱམས་ཁང་ཆག་ཡུལ་ནི་བྲག་རི་རྔམ་བརྗིད་ལྡན་པ་ཞིག་རག་མའི་རིག་འགྲམ་དུ་ཆགས་པ་དེའི་རི་གཤམ་བར་རླངས་འཁོར་འགྲོ་ས་ཡོད། རི་ངོས་སུ་ཆུ་ཚོད་ཕྱེད་ཀ་ལྷག་ཙམ་འཛེག་ན་བྱམས་པའི་ལྷ་ཁང་དུ་སླེབས། དབེན་གནས་དེའི་རྒྱབ་རི་བྲག་དཀར་པོ་གཏོར་མ་སླངས་པ་འདྲ་བའི་ངོས་སུ་མཐོང་སྣང་འདྲ་མིན་གྱི་རི་མོ་སྣ་ཚོགས་དང་། བྲག་ཕུག་ཆེ་ཆུང་མང་པོ། བྲག་རྩེར་རྒོད་དང་གོ་བོའི་ཚང་། བྲག་རྩའི་རི་བོའི་ངོས་སུ་སེ་བ་དང་ཚར་པ་སོགས་ཤིང་ལྡུམ་བུ་མང་པོ། དབྱར་དུས་སུ་སེ་བའི་དྲི་ཞིམ་ཀུན་ཏུ་ཁྱབ་པ་དང་སྨིན་ལེགས་སེ་འབྲུམ་གྱི་རོ་མངར་བ། འདབ་ཆགས་སྣ་ཚོགས་ཀྱི་གྲེ་འགྱུར་རྣ་བར་འཇེབས་པ། ས་ཆ་གཙང་ཞིང་མཁའ་རླུང་ལེགས་པ། ཡུལ་དེའི་ཕུ་ཆུ་ནུབ་ནས་ཤར་དུ་དགོན་པ་ཆགས་སའི་རི་གཤམ་བརྒྱུད་ལྷུང་ལྷུང་གི་སྒྲ་སྙན་པར་སྒྲོག་བཞིན་རྒྱུག་པ། མདུན་གྱི་སྤང་རི་གཡུ་ཡི་མཎྜལ་འདྲ་བའི་ངོས་སུ་གནག་ཕྱུགས་རྣམས་ངུར་སྒྲ་འདོན་བཞིན་ཆུར་རོལ་བ། ལུག་ཁྱུ་མུ་ཏིག་གི་ཚོམ་བུ་བཀོད་པ་འདྲ་བ། ཞིང་གྲོང་རྣམས་སུ་ལོ་ཏོག་མགོ་ལྕོག་ལྡེམ་ཞིང་། པད་ཁའི་མེ་ཏོག་རབ་ཏུ་བཞད་པ་སོགས་དབང་པོ་དྲུག་ལ་ཚིམས་པའི་བདེ་བ་སྟེར་བའི་ཡུལ་ལྗོངས་བལྟ་བས་ཆོག་མི་ཤེས་པ་ཞིག་འདུག སྐུ་རྒྱུ་འཇིམ་ལས་གྲུབ་པའི་རྗེ་བཙུན་བྱམས་པའི་སྐུ་བརྙན་ཐོག་བརྩེགས་གཉིས་ལྡན་དེ་བྲག་ཕུག་ཞིག་གི་ནང་བཞེངས་པའི་མདུན་དུ་ཁང་པ་ཐོག་ས་གཉིས་ལྡན་དེའི་སྟེང་ཁང་བྱམས་པའི་ཞལ་རས་ལྷ་ཁང་ཡིན་པ་དེའི་ནང་མཆོད་པའི་ཡོ་ཆས་དང་། སྐུ་བརྙན་ཆུང་གྲས་འགའ་ཤས་གཤམས་འདུག བྱམས་ཁང་གི་ཞལ་རས་ལྷ་ཁང་ཡོད་སའི་ཤར་ངོས་བྲག་གསེབ་ནང་ཆུ་མིག་ཁྲོན་པ་འདྲ་བ་ཞིག་འདུག་པ་ཆུ་མིག་དེར་འགྲོ་སྐབས་ཐོག་ཅག་ཞིག་གི་སྟེང་ནས་འགྲོ་དགོས་པས་ཐོག་ཅག་དེ་ནི་རུང་ཁང་གི་ཐོག་ཁ་ཡིན་པས་རུང་ཁང་﹙ཐང་ཚང་﹚ཤོད་དང་། ཁྲོན་པ་སྟེང་དུ་ཡོད་པ་ལྟ་བུའི་སྣང་བ་ཡོང་གི་འདུག རི་གཤམ་དུ་རྒྱུག་པའི་ཕུ་ཆུ་དེར་རྡོ་རིལ་ཁོ་ན་རྩིག་སྟེ་ཟམ་སྟེག་བཟོས་པའི་ཤིང་ཟམ་ཞིག་འདུག་པ་དེར་ཡང་ལོ་སུམ་བརྒྱ་སྐོར་གྱི་ལོ་རྒྱུས་ཡོད་སྐད། བྱམས་པའི་སྐུ་ཡོད་སའི་ལྷ་ཁང་དེ་དེ་སྔ་རྒྱལ་སྟོད་དགོན་ནས་བདག་གཉེར་གྱིས་དཀོན་གཉེར་མི་གཅིག་གཏོང་སྲོལ་ཡོད་འདུག་ཀྱང་། དེང་སྐབས་རྐུན་སྲུང་སོགས་ཀྱི་རྐྱེན་པས་གྲྭ་པ་ཁ་ཤས་ཡོད་པ་རྣམས་ནས་རྒྱུན་ལྡན་མཆོད་འབུལ་སོགས་ཆོས་ལུགས་ཀྱི་བྱེད་སྒོ་སྤེལ་བཞིན་མཆིས། བྱམས་ཁང་དང་། རི་ཁྲོད་པའི་སྤྱིལ་བུ་རྣམས་རིག་གནས་གསར་བརྗེའི་སྐབས་གཏོར་ནས་རྗེས་ཤུལ་ཙམ་དུ་སོང་ཡང་༡༩༨༥ལོ་ཆོག་མཆན་ཐོབ་པ་ལྟར་ཉམས་གསོ་བྱ་ཤིང་། དེང་སྐབས་བྱམས་ཁང་དང་། གྲྭ་ཤག མཆོད་རྟེན་སོགས་སྔར་ཤུལ་ཕལ་ཆེར་སྐྱར་གསོ་བྱུང་ཐོག་དད་མཇལ་བ་ཡང་ཡོང་མཁན་འདུག།
ལྷ་ཁང་བྱམས་པ།
མཚོ་སྟོད་ཤང་ཁོངས་རྒྱལ་ལུག་ལྷས་ལྷ་ཁང་དུ་རྗེ་བཙུན་བྱམས་མགོན་གྱི་འཇིམ་བརྙན་ཉིས་ཐོག་ཅན་ཞིག་ཡོད་པ་དེའི་ལྷ་ཁང་ཕྱི་ནང་གི་འཛིན་བདག་རྒྱལ་སྟོད་དགོན་ནས་གནང་གི་ཡོད་འདུག བྱམས་སྐུ་དེ་དུས་རབས་བཅུ་གསུམ་པའི་ནང་སོག་པོ་དོར་རྟ་ནག་པོས་རྒྱལ་དུ་དགེ་འདུན་ལྔ་བརྒྱ་སྐོར་འདུ་ཁང་ནང་བཅུག་སྟེ་མེར་སྲེག་ནས་བཀྲོངས་སྐབས་བྱམས་ཁང་དེར་མེ་མ་འཁྱུད་པས་བྱམས་པ་མེ་ཐུབ་མར་གྲགས་སྐད། སྔོན་མའི་བྱམས་ཁང་དེའི་ཕྱི་ནང་ཚང་མ་རིག་གནས་གསར་བརྗེའི་སྐབས་གཏོར་ཞིང་། དེང་སང་རྒྱལ་སྨད་གྲྭ་ཚང་གི་འདུ་ཁང་ནང་བྱམས་པའི་འཇིམ་སྐུ་ཐོག་རྩེག་གཉིས་ལྡན་ཞིག་བཞེངས་པ་དེར་ལྷ་ཁང་བྱམས་པའི་མཚན་གསོལ་འདུག དེ་སྔའི་བྱམས་གི་གྱང་རོལ་ཟུར་ཞིག་ཏུ་ལྷ་ཁང་ཆུང་ཆུང་ཞིག་གི་ནང་རྡོ་བརྐོས་བྱམས་སྐུ་བཞེངས་སྟབས་ཅན་སྤྱི་ཁྲེ་གང་ལྷག་ཙམ་བརྐོས་བཀྲོལ་བཟོ་བཀོད་བྱོན་ལེགས་ཤིག་འདུག་པ་དེ་སྔའི་བྱམས་ཁང་གཏོར་ཤུལ་གྱི་ས་འོག་ནས་དོན་སྐད། རྒྱལ་ལྷ་ཁང་གི་བྱམས་སྐུ་ཕུད། ད་དུང་དེ་གར་རྒྱལ་སྟོད་གྲྭ་ཚང་ཞེས་དོན་བདག་འབྲས་སྤུངས་རྒྱས་པ་མཁན་པོས་བྱེད་པའི་དགེ་ལུགས་གྲྭ་ཚང་གཅིག་དང་། རྒྱལ་སྨད་གྲྭ་ཚང་ཞེས་ས་ལུགས་གྲྭ་ཚང་གཅིག་ཡོད། ད་ལྟ་ཚང་མ་རྒྱལ་སྟོད་དུ་ཚོགས་པ་ལས་རྒྱལ་སྨད་བྱམས་ཁང་དང་སྒྲིལ། དེ་གའི་བྱམས་ཁང་དང་། རྒྱལ་སྟོན་དགོན། ཞང་རྣམ་སྣང་རྡོ་རྗེ་དབང་ཕྱུག་གི་སྒྲུབ་ཁང་། ལུག་ལྷས་མཆོད་རྟེན་སོགས་མཇལ་རྒྱུ་ཡོད་པ་དང་། དགོན་པའི་ནང་རླངས་འཁོར་འགྲོ་ས་ཡོད། དེ་སྔ་རྒྱལ་ལྷ་ཁང་སྟེ་བྱམས་ཁང་གི་མདུན་དུ་རྡོ་རིང་ཞིག་ཡོད་པ་རིག་གསར་སྐབས་གཏོར་སྐྱོན་བཏང་བའི་དུམ་བུ་རྣམས་ལྷུ་སྒྲིག་སྟེ་དེང་སང་རྒྱལ་སྟོད་དགོན་པའི་རྡོ་གཅལ་ནས་བཙུག་པ་དེའི་ངོས་སུ་ཡིག་ཕྲེང་བཅུ་བཞི་ཡོད་པའི་ནང་དོན་ནི་དཀོན་མཆོག་སྐྱབས་སུ་འཛིན་པ་དང་། ངན་སེམས་འགོག་དགོས་པ་སོགས་དོན་ཚན་བཅུ་འཁོད་པ་དེ་སོག་པོའི་དམག་དཔོན་དོར་རྟ་ནག་པོས་བཙུག་པ་རེད་ཟེར་སྲོལ་ཡོད་སྐད།།
ཀློ་པ་སྟོད་བྱམས་ཁང་།
མཚོ་སྟོད་ཤང་ཁོངས་ཀློ་པ་སྟོད་﹙ཀླུ་མཁར་སྟོད་ཟེར་སྐད་ཡོད་འདུག་ཀྱང་ཁ་རྒྱུན་དུ་ཀློ་པ་སྟོད་ཅེས་འབོད་﹚གྲོང་ཚོའི་དཀྱིལ་དུ་ཆགས་པའི་བྱམས་ཁང་དེ་ཐོག་བརྩེགས་གསུམ་ཙམ་ཡོད་པ་དང་། འོག་ཁང་ནི་རྡོ་ཆེན་རིལ་བུ་ཤ་སྟག་རྩིག་ནས་སྐྲུན་འདུག ལྷ་ཁང་སྒོ་ཤར་ལྟ་འོག་ཁང་དུ་སྐོར་ལམ་ལྕམ་གང་མའི་ས་དང་། ལྷ་ཁང་ལ་ཀ་བ་བཞི། སྟེང་དུ་ཞལ་རས་ལྷ་ཁང་བཅས་ཡོད་པ་དེའི་རྟེན་གཙོ་བྱམས་པའི་སྐུ་བརྙན་སྤྲུལ་སྐུའི་ཆ་བྱད་ཅན་འཇིམ་ལས་བཞེངས་པ་ཐོག་ཚད་གསུམ་ཙམ་ཞིག་དང་། དེ་སྔ་དེའི་གཡས་གཡོན་དུ་ཉེ་སྲས་བརྒྱད་འཇིམ་བརྙན་ཉིས་ཐོག་ཙམ་རེ་ཡོད་སྐད། ད་ལྟ་བྱམས་སྐུ་ཆེ་ཆུང་དང་ཆ་བྱད་བཞུགས་སྟངས་སོགས་སྔོན་མ་ལྟར་ཉམས་གསོ་ཞུས་འདུག ལྷ་ཁང་དེ་ཡང་རྒྱལ་སྟོད་དགོན་པས་བདག་སྐྱོང་གནང་ལམ་བཞིན་དཀོན་གཉེར་མི་གཅིག་འདུག ལྷ་ཁང་གནས་ཡུལ་གྲོང་ཚོའི་འགྲམ་བར་རླངས་འཁོར་འགྲོ་ས་འདུག གོང་གསལ་བྱམས་པ་གསུམ་པོ་དེ་མཇལ་བར་འགྲོ་སྐབས་བོད་རྙིང་པའི་དུས་སུ་འགྲིམ་འགྲུམ་མི་བདེ་བར་བརྟེན་དད་མཇལ་བ་ཚོས་རག་མ་བྱམས་ཁང་དུ་ཞག་སྡོད་ཀྱིས་ཕྱི་ཉིན་སྔ་པོ་ནས་རག་མ་བྱམས་པ་མཇལ་ཏེ་ལ་རྒྱབ་ནས་རྒྱལ་དུ་བྱམས་པ་མཇལ་བ་དང་གུང་ཟས་བཟང་རྗེས་ཕྱི་དྲོ་ཀློ་པ་སྟོད་ཀྱི་བྱམས་པ་མཇལ་ནས་དེ་གར་ཞག་སྡོད་བྱེད་དགོས་ཀྱི་ཡོད། དེང་སྐབས་རླངས་འཁོར་ནང་བསྡད་དེ་ཕྱིན་ན་བྱམས་པ་གསུམ་མཇལ་ཐུབ་པ་མ་ཟད་པ་ཚབ་མཆོད་རྟེན་ལ་བསྐོར་བ་བསགས་པ་དང་འབྲེལ་དེ་གའི་བཙུན་དགོན་དང་། སྣ་མོ་དགོན་སོགས་ཀྱང་མཇལ་ཐུབ་ཀྱི་འདུག།
རག་མ་བྱམས་ཁང་ནི་ལྷུན་གྲུབ་རྫོང་གི་ལྷོ་ནུབ་ཏུ་ཡོད་པ་དེ་ནས་ལྷོ་ངོས་སུ་ལ་རྒྱབ་ནས་ཕྱིན་ན་སྟོད་ལུང་ནང་དང་། ལྷ་སའི་ཉང་བྲན་ཕུར་སླེབས། ཀློ་པ་སྟོད་ནི་ནུབ་ཀྱི་མཐའ་ཡིན་པས་དེ་ནས་ནུབ་ཏུ་ལ་རྒྱབ་ནས་ཕྱིན་ན་སྟོད་ལུང་ཆུ་ཚན་དུ་འགྲོ་ས་ཡོད་ཀྱང་ལ་ཁ་དེ་ཚོར་འཕྲུལ་འགུལ་འཁོར་ལོ་འགྲོ་ས་མེད།།
འཕྲིན་སྟེགས། weikangba


text:
ཆུ་བཟང་སྐུ་ཕྲེང་དང་པོ་རྣམ་རྒྱལ་དཔལ་འབྱོར།
- བྱམས་པ་འཕྲིན་ལས།
ཆུ་བཟང་སྐུ་ཕྲེང་དང་པོ་རྣམ་རྒྱལ་དཔལ་འབྱོར་ཞེས་པ་རབ་བྱུང་བཅུ་པའི་ས་རྟ་ (སྤྱི་ལོ་ 1618) ལོ་ལ་བོད་ཀྱི་སྟོད་ལུང་དཀར་ལེབ་ཁང་གསར་དུ་སྐུ་འཁྲུངས། ར་སྟོད་དང་འབྲས་སྤུངས་སྒོ་མང་དུ་བཞུགས། གླིང་བསྲེ་ཞེས་པའི་མཚན་རྟགས་བླངས། གཙང་པ་རྒྱལ་པོས་ས་སྐྱ་དང་། ཀརྨ་པའི་དགེ་བཤེས་གཉིས་དགེ་ལུགས་པ་དང་རྩོད་པ་བྱེད་པར་བཏང་དུས། པན་ཆེན་བློ་བཟང་ཆོས་རྒྱན་གྱིས་ཁོང་རྩོད་པའི་ཟླར་བཀའ་གནང་བ་ལྟར་རྩོད་པ་བརྒྱབ་ཏེ་ཕ་རོལ་ཕམ་པར་བྱས་ཤིང་། རྗེས་སུ་མདོ་སྨད་ཧན་སྟག་ལུང་ནས་རྒྱལ་བ་ཡོན་ཏན་རྒྱ་མཚོར་ཞུས་ནས་འདི་པ་མདོ་སྨད་དུ་གདན་དྲངས་ཏེ་མཚོ་སྲིབ་ཏུ་ལོ་གཅིག་ཙམ་བཞུགས། ད་དུང་ཐ་ཁིར་ཞེས་པར་ལོ་ཤས་བཞུགས། དེ་ནས་སྐུ་འབུམ་གྱི་ཁྲི་དང་། དགོན་ལུང་ཁྲིར་བཞུགས། ས་གླང་ (སྤྱི་ལོ་ 1657) ལོ་འབུམ་ལུང་བཀྲ་ཤིས་ཐང་དུ་ཆུ་བཟང་སྐུ་ཕྲེང་རིམ་བྱོན་ལ་ཆུ་བཟང་བ་ཞེས་པའི་མཚན་ཐོགས་པའི་རྒྱུ་མཚན་དེ་ལྟར་ཡིན་ནོ།། །།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 12.12.2017 ཉིན། 3:40 PM<< སྔ་མ།


text:
མི་དམངས་དྲ་བའི་འཕྲིན། ཉེ་ཆར། བོད་རང་སྐྱོང་ལྗོངས་ཡུལ་སྐོར་སྡེ་ཚན་གྱིས་དགུན་དུས་ཀྱི་ཡུལ་སྐོར་ལམ་ཐིག་རྩེ་གྲ་འགའ་བཏོད་དེ་ཡུལ་སྐོར་བར་བོད་ལྗོངས་ཀྱི་རིག་གནས་ཉམས་སུ་མྱོང་བའི་ཞོར་དུ། བོད་ལྗོངས་ལྷོ་རྒྱུད་ཀྱི་གཙང་རོང་ས་ཁུལ་གྱི་དྲོ་སྐྱིད་ལྡན་པའི་དགུན་དུས་ཀྱི་ཉི་འོད་དང་ལྟོས་བཅས་ཐོག་ནས་གསོ་རླུང་འདང་ངེས་ལོངས་སྤྱོད་ཐུབ་པར་བྱས་པ་རེད།
"བོད་ཀྱི་འབྱུང་གནས་བརྩད་གཅོད་ཀྱི་འགྲུལ་བཞུད"ཅེས་པ་བརྗོད་གཞིར་བྱས་པའི་ལམ་ཐིག་ཏུ། ཡུལ་སྐོར་བས་གཟའ་འཁོར་གཅིག་གི་རིང་། ལྷ་ས་གྲོང་ཁྱེར་གྱི་ཕོ་བྲང་པོ་ཏ་ལ་དང་གཙུག་ལག་ཁང་སོགས་སྐད་གྲགས་ཅན་གྱི་ཡུལ་ལྗོངས་ཁུལ་ལ་གཟིགས་སྐོར་གནང་རྗེས་ཡར་ཀླུང་གཙང་པོ་རྒྱུད་ཀྱི་དགོན་པ་ཐོག་མ་སྟེ་བསམ་ཡས་དགོན་པ་དང་། ཡར་ཀླུང་ཆུ་བོ་རྒྱུག་ཁུལ་གྱི་ཡུམ་བུ་བླ་སྒང་། བཙན་པའི་བང་སོ། ཁྲ་འབྲུག་དགོན་པ་སོགས་སྔ་རབས་ཀྱི་ལོ་རྒྱུས་ལྡན་པའི་གནས་མཆོག་དུ་སྐྱོད་ཆོག་པ་མ་ཟད། ལྷ་མོའི་བླ་མཚོ་དང་ཡར་འབྲོག་གཡུ་མཚོ། ཡར་ལྷ་ཤམ་པོ་སོགས་རིག་གནས་མཚོན་དོན་ལྡན་པའི་རང་བྱུང་མཛེས་ལྗོངས་དམིགས་བསལ་ལ་གཟིགས་སྐོར་གནང་ཆོག་པ་རེད།
ཡར་ཀླུང་གཞུང་ཁུལ་ནི་ལོ་རྒྱུས་ཐོག་གནའ་བོའི་བོད་ཀྱི་རིག་གནས་འབྱུང་ཁུངས་སུ་ངོས་བཟུང་ཡོད། བོད་ལྗོངས་ལྷོ་ཁ་གྲོང་ཁྱེར་ཡུལ་སྐོར་འཕེལ་རྒྱས་ཨུ་ལྷན་གྱི་ཀྲུའུ་རེན་ལུའོ་ཡུན་གྱིས་ཡུལ་སྐོར་ལམ་ཐིག་འདིའི་ནང་། ཡུལ་སྐོར་བས་དགུན་དུས་ཞིང་རྨོ་བའི་རྣམ་པ་མཐོང་ཐུབ་པ་དང་། བོད་ལྗོངས་ལྷོ་རྒྱུད་ཀྱི་ཞིང་ལས་ཤེས་དཔལ་གྱི་ལོ་རྒྱུས་ཀྱང་ཉམས་སུ་བསྟར་ཆོག གཞན་ཡང་དགུན་དུས་སུ་མཆོད་མཇལ་བའང་མང་བས། བོད་ཀྱི་རིག་གནས་དེར་ཉམས་ཞིབ་ཟབ་མོ་བྱས་ཆོག་པ་འདུག་ཅེས་ངོ་སྤྲོད་གནང་བ་རེད།
གཞན་ཡང་། ལྷ་ས་ནས་རྡོག་ཐོན་ཏེ་ལྷོ་ཁ་དང་ཉིང་ཁྲི་བརྒྱུད་ནས་ཕྱིར་ལྷ་ས་གྲོང་ཁྱེར་དུ་འབྱོར་བའི"ཤར་གྱི་སྒོར་ཐིག་ལམ"ཡོད་པ་སྟེ། ལམ་ཐིག་འདི་ནས་ཡུལ་སྐོར་བ་ལྡོག་འགྲོ་བྱེད་མི་དགོས་པའི་ཐོག་ནས་གཟའ་འཁོར་གཅིག་གི་རིང་ལ་བོད་ལྗོངས་ཀྱི་དབུས་རྒྱུད་དང་། ཤར་རྒྱུད། ལྷོ་རྒྱུད་བཅས་ཀྱི་ལྟེ་བའི་མཛེས་ལྗོངས་ཁུལ་དུ་བསྐྱོད་ཐུབ། ལྷ་ས་གྲོང་ཁྱེར་ནས་འགོ་ཚུགས་པ་དང་མཚོ་སྣ་རྫོང་ནས་མཇུག་རྫོགས་པའི"མཐའ་མཚམས་ཀྱི་ཁམས་གསོའི་འགྲུལ་བཞུད"ཅེས་པའི་ལམ་ཐིག་ཏུ་ཡུལ་སྐོར་བ་མོན་པའི་སྡོད་ཁང་དུ་ཞག་སྡོད་བྱས་ཏེ་བོད་ཀྱི་རིག་གནས་ཤུལ་བཞག་ལ་ཉམས་ཞིབ་བྱས་ཆོག་པ་དང་། དུས་མཚུངས་སུ་བོད་ལྗོངས་ཀྱི་ལྷོ་རྒྱུད་ས་བབ་དམའ་བའི་གདོད་མའི་ནགས་ཚལ་དུ་འབྱོར་སྐབས་མཐོ་སྒང་གི་གསོ་རླུང་མི་འདང་བའི་གནས་ཚུལ་ཞི་ལྷོད་དུ་གཏོང་ཐུབ།
ཤེས་རྟོགས་བྱུང་བ་ལྟར་ན། ལྷ་ས་གོང་དཀར་གནམ་གྲུ་འབབ་ཐང་ནས་རྩེ་ཐང་བར་གྱི་ཆེད་སྤྱོད་རིམ་མཐོའི་གཞུང་ལམ་དང་། ལྷ་ས་ནས་ལྷོ་ཁ་བར་གྱི་མྱུར་བགྲོད་གཞུང་ལམ་གཉིས་ཀྱང་བསྐྲུན་འགོ་ཚུགས་ཡོད་ལ། ཁྲོན་བོད་ལྕགས་ལམ་ལྷ་ས་ནས་ཉིང་ཁྲི་བར་གྱི་ལམ་དུམ་ཕུག་ལམ་ཐོག་མ་དེ་ཉེ་སྔོན་ཤར་གཏོང་ཐུབ་ནས་འཛུགས་སྐྲུན་གྱི་ལས་གྲྭ་བརྟན་པོའི་ངང་སྒྲུབ་བཞིན་ཡོད་པ་རེད།


text:
༄༅།། སངས་རྒྱས་བཅོམ་ལྡན་འདས་ལ་ཕྱག་འཚལ་ལོ།།
དེ་ཡང་འདིར། མཐའ་མེད་པའི་འཇིག་རྟེན་ཁམས་ཀྱི་མ་འདྲིས་པའི་མཛའ་བཤེས་ཆེན་པོ། སྟོན་པ་སངས་རྒྱས་བཅོམ་ལྡན་འདས་ཞེས་ཡོངས་སུ་གྲགས་པ་དེ་ཉིད། གནའ་བོའི་རྒྱ་གར་གྱི་བྱང་ཤར་གྱི་རྒྱལ་ཕྲན་ཆུང་ཆུང་ཞིག་གི་རྒྱལ་བོའི་སྲས་སུ། ལོ་ངོ་ཉིས་སྟོང་ལྔ་བརྒྱའི་ཡར་སྔོན་གྱི་ཉིན་ཞིག་ཏུ་སྐུ་འཁྲུངས་ཤིང་། ཁོང་ནི་དགུང་ལོ་ཉི་ཤུ་རྩ་དགུ་བར་དུ། རང་གི་རྒྱལ་སར་གཞུགས་ནས་འཇིག་རྟེན་མི་ཆོས་ཀྱི་ལུགས་སུ། བཙུན་མོ་དང་སྲས་ལ་སོགས་པ་ཁབ་ཏུ་བཞེས་ནས་རྒྱལ་སྲིད་བསྐྱངས་པའི་རྣམ་པར་རོལ།
ཡིན་ནའང་། རྒྱས་སྤྲོས་ཆུད་ཟོས་ཀྱི་རྒྱལ་བོའི་ཁབ་ན། བཙུན་མོའི་ཚོགས་ཀྱིས་བསྐོར་ཞིང་ཟས་གོས་རང་འགྲུབ་ཀྱི་རྒྱལ་སྲས་དེ། དགུང་ལོ་ཉི་ཤུ་རྩ་དགུའི་ཐོག་སྐབས་དེའི་རྒྱ་གར་གྱི་སྤྱི་ཚོགས་འཚོ་བ་དང་ནང་སྒོས་སུ། མི་ཡུལ་ཀྱི་ཕོ་བྲང་ནང་དུ་ལྷ་ཡུལ་ལྟ་བུའི་དཔལ་ཡོན་ལ་རོལ་ཞིང་། ལྷ་མོ་ལྟ་བུའི་མཛེས་མའི་བདེ་སྐྱིད་ལ་མངོན་པ་མེད་པར་རོལ་མཐར། དེ་ལ་ཤིན་ཏུ་ཆགས་ཤིང་ནམ་ཞིག་བྲལ་དོགས་ཀྱི་སེམས་ངལ་དྲག་པོ་སྐྱེས་པས། མིའི་རིགས་ཀྱི་འདུ་ཤེས་ཀྱི་གཏིང་རིམ་ན་ཉལ་འདུག་པའི་སྔ་རུང་འཕྱི་རུང་། ནམ་ཞིག་ཕོ་བྲང་གི་འདོད་པའི་དཔལ་ཡོན་འདི་དག་དང་ཁ་བྲལ་ནས་འཆི་རྒྱུ་ནི་ངེས་པ་ཉག་གཅིག་ཡིན་པའི་སེམས་བྱུང་འདི། རྒྱལ་སྲས་ཁོང་ཉིད་ལ་སད་རྟོགས་བྱུང་རྐྱེན།
ཁོང་གིས་འཇིག་རྟེན་འདིའི་བདེ་བ་དང་། བྱེ་བྲག་ཏུ་རྒྱལ་བོའི་ཁབ་ཀྱི་འཚོ་བ་ལ་སྙིང་བོ་མེད་པར་ཚོར་ཞིང་། དེ་ལས་ངེས་པར་འབྱུང་འདོད་ཀྱི་སྐྱོ་ཤས་དང་སུན་སྣང་ཆེན་པོ་ཞིག་ཁོང་ལ་འཁྲུངས་པས། “སྐྱེས་བུ་མཆོག་རྣམས་ཆེན་པོའི་དོན་དུ་ཆུང་རྣམས་དོར”བའི་ལུགས་བཞིན། རྒྱལ་སྲས་ཁོང་གིས་ཀྱང་རྒྱལ་བོའི་ཁབ་ཀྱི་བཙུན་མོ་དང་རྒྱལ་སྲིད་ལ་སོགས་པ་རིང་དུ་དོར་ནས། འཆི་མེད་རྒས་མེད་དང་གཏན་དུ་བདེ་བའི་ཞི་བ་མྱང་འདས་ཤིག་དང་། ནང་སེམས་ཀྱི་རྟག་བརྟན་གྱི་བདེ་བ་ཞིག་འཚོལ་ཕྱིར། ཁོང་གི་མི་ཚེའི་གོམ་པ་ལམ་ཁ་གཞན་ཞིག་ཏུ་བསྐྱོད་དགོས་བྱུང་ངོ་།།
དཔའ་ངར་དང་སྙིང་སྟོབས་ཀྱིས་ཕྱུག་ཅིང་བློ་བརྟན་འགྱུར་མེད་ཀྱི་རྒྱལ་སྲས་དེས། ཡིད་རྟོན་མེད་པའི་རྒྱལ་བོའི་ཁབ་ཀྱི་འཇིག་རྟེན་གྱི་བདེ་སྐྱིད་ཡོད་ཚད་བློས་བཏང་སྟེ། ད་ལྟ་སྙིང་སྟོབས་དང་ཡིད་ཆེས་ཀྱི་རེ་བའི་ཕུགས་འདུན་ཙམ་ལས། རང་ཉིད་ཀྱི་བདམས་པའི་ཤེས་རབ་དང་བདེན་པ་འཚོལ་བའི་རང་དབང་གི་ལམ་ཁ་དེར། འཚོ་ཐུབ་པའི་ཆ་རྐྱེན་ནི་ཅི་ཡང་མེད་པའི་གཞོན་ནུ་དེ། མཐའ་མེད་པའི་ནང་སེམས་ཀྱི་གཏན་གྱི་བདེ་བ་ཞིག་འཚོལ་ཆེད་དང་། བླ་ན་མེད་པའི་ཕུགས་འདུན་ཟབ་མོ་ཞིག་གི་དོན་དུ། གཏུམ་དྲག་ཆེ་བའི་གཅན་གཟན་དང་། རྔམས་ཤིང་འཇིགས་པའི་མི་མེད་དབེན་བའི་ནགས་ཚལ་གཅིག་ནས་གཅིག་བརྒྱུད་དེ། ཉིན་རེར་ཤུག་རྡོག་རེའི་འཚོ་འཚིས་ལ་བརྟེན་ནས། ལོ་ཡི་འཁོར་མོ་དྲུག་གི་ཡུན་དུ། ལུས་ཀྱིས་བཟོད་པ་མེད་པའི་དཀའ་སྤྱད་མཛད་མཐར། ཕྱི་བའི་དྲང་སྲོང་ཆེན་པོ་རྣམས་ལས་འཇིག་རྟེན་པའི་ཉི་ཚེ་བའི་མངོན་ཤེས་དང་ཏིང་ངེ་འཛིན་ཙམ་ལས།
ཟད་མཐའ་མེད་པའི་ནང་སེམས་ཀྱི་ཞི་བ་ཅིག་དང་། འཇིག་རྟེན་ལས་འདས་པའི་ཡིན་མིན་དང་བདེན་རྫུན་དཔྱོད་པའི་ཤེས་རབ་ཅིག གཏན་བདེའི་ཞི་སྲིད་ཀྱི་མྱང་འདས་ཤིག་ཁོང་ལ་ཐོབ་མ་ཐུབ་པས། ཟབ་ཀྱང་བརླིང་བའི་ཤེས་རབ་ཅིག་དང་ཡང་དག་མཐར་ཐུག་གི་བདེན་པ་ཞིག་ཁོང་གིས་རྙེད་མ་ཐུབ་པས། བདེན་པ་མཐར་སྐྱེད་དང་བརྩོན་པ་ལྷུར་ལེན་གྱི་ཁོང་གིས། རྣམ་དཔྱོད་དང་ཤེས་རབ་ཀྱི་ཚ་རླབས་འཕྱུར་བའི་སྐྱེས་བུ་ཁོང་གིས། བདེན་པ(ཆོས་རྣམས་ཀྱི་ཡིན་ལུགས)དང་། རང་དབང(སྐྱེ་འཆིའི་རང་དབང་)འཚོལ་བའི་ཁོང་གིས། རང་གི་ཕྱི་བའི་སློབ་དཔོན་རྣམས་ཀྱིས་ཐར་བར་བརློན་བའི་རྨོངས་ཚོད་ཀྱི་གྲུབ་མཐའ་དང་ཐར་བ་དེ་ཉིད་ལ་ཡིད་མ་རང་བར། བསྐྱར་དུ་ཆོས་རྣམས་ཀྱི་གནས་ལུགས་ལ་བསམ་གཞིག་བྱ་མགོ་ཚུགས།
ཞི་བའི་སྐྱེས་བུ་ཁོང་ཉིད་རང་གི་སློབ་དཔོན་རྣམས་དང་ཁ་གྱེས་ཏེ། རྒྱ་གར་གྱི་མ་ཡུམ་ཆུ་མོ་ནེེ་ར་ཉྫནའི་ཉེ་འགྲམ་གྱི་ལྗོན་པའི་ཚལ་ལ་ཕེབས་སོང་། ཆུ་མོ་ནེེར་ཉྫ་ནའི་ཆུ་རྒྱུན་གྱིས་ཁོང་ལ་ལོ་དྲུག་ལ་ཡ་ང་མེད་པར་མནར་བའི་ལུས་ཉིད་ལ་ངལ་གསོ་ཐོབ་ཏུ་བཅུག་པ་དང་། བྱང་ཆུབ་ལྗོན་པའི་ཡལ་འདབ་ལས་ཁོང་ལ་རྒྱལ་བོའི་ཁབ་ལས་ལྷག་པའི་བསིལ་མོའི་གནས་མལ་ཞིག་ཐོབ་ཏུ་བཅུག་སོང་ངོ་།།
བདེ་བ་འདོད་པ་དང་སྡུག་བསྔལ་མི་འདོད་པའི་སེམས་བྱུང་དེའི་དབང་གིས། སྐྱེས་བུ་ཁོང་ཉིད་ཀྱང་སྐྱེ་རྒ་ན་འཆིའི་སྡུག་བསྔལ་ལས་བཅིངས་འགྲོལ་ཡོང་ཕྱིར་དང་། གཏན་བདེའི་ཞི་བ་ཞིག་ཐོབ་ཆེད་དུ། རང་ཉིད་ཀྱིས་དངོས་སུ་མཐོང་ཞིང་མྱོང་བཞིན་པའི་འདི་སྣང་གི་ཆོས་སྣ་ཚོགས་པ་འདི་དག་ལ་ཡང་དག་པའི་ངོས་ཟིན་དང་། དེའང་གཙོ་བོ་སྐྱེ་རྒ་ན་འཆིའི་སྟེང་དུ་བཞག་སྟེ། ཁོང་གིས་ཆེས་ཐོག་མར་འདི་སྣང་གི་ཆོས་ཐམས་ཅད་བསྡུག་བསྔལ་དུ་ཤེས་པའི་བདེན་པ་ནས་བརྩམས་ཏེ་བདེན་བཞིའི་གནས་ལུགས་ལ་བསམ་གཞིགས་བགྱིས།
མཐའ་མ་དེར། ཤེས་རབ་དང་བདེན་པ་འཚོལ་བའི་སྐྱེས་བུ་ཁོང་གིས། གནས་མཆོག་རྡོ་རྗེ་གདན་གྱི་བྱང་ཆུབ་ཤིང་དྲུང་དུ། ལྟག་ཆུ་ཆད་པའི་རྫིང་བུའི་ལུགས་བཞིན། རྒྱུ་ཉོན་མོངས་པ་ཀུན་ཏུ་བཅོམ་པས་འབྲས་བུ་སྐྱེ་རྒ་ན་འཆིའི་སྡུག་བསྔལ་ལས་འགྲོལ་ཐུབ་པའི་ལུགས་འབྱུང་ལྡོག་གི་རྒྱུ་འབྲས་ཀྱི་གནས་ལུགས་འདི་ཁོང་གིས་མཁྱེན་རྟོགས་བྱུང་སོང་བས། (ཆོས་གཞུང་དང་རྣམ་ཐར་སོགས་སུ་འདི་ནས་བཟུང“སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་ལ་བརྟེན་ནས་མངོན་པར་རྫོགས་པར་སངས་རྒྱས”ཅེས་བརྗོད་ཅིང་། གསར་དུ་སངས་རྒྱས་པ་མིན་ལ་ཐེག་ཆེན་ཐེག་དམན་གྱི་ལུགས་མི་འདྲ་བ་ཡིན།) དུས་དེ་ནས་བཟུང་སྟོན་པ་བརྩེ་བའི་བདག་ཉིད་ཅན་ཁོང་གིས་མི་ལོ་བཞི་བཅུ་ལྷག་གི་རིང་ལ་སྡུག་བསྔལ་གྱི་མུན་པས་མནར་བའི་སེམས་ཅན་རྣམས་ཀྱི་རྒྱུད་ལ། རང་རང་གི་ཁམས་དང་མོས་པ་བཞིན་ཤེས་རབ་དང་ཐབས་ཀྱི་བློ་མིག་བདོག་པར་མཛད་དོ།།
ཁོང་གིས་གསུངས་པའི་ཆོས་དེ་ལ་གཞིའི་གནས་ཚུལ་དང་ལམ་གྱི་བགྲོད་རིམ། འབྲས་བུའི་བདེ་བ་སོགས་ཀྱི་རྣམ་གཞག་མཆིས་ཤིང་། དེ་ནི་རང་ཉིད་ཀྱི་རྟོགས་པའི་འཇུག་རིམ་དང་གནས་ལུགས་འཚོལ་ལུགས་ལྟར་གཏན་ལ་ཕེབས་ཤིང་། མ་ཟད་གནའ་བོའི་རྒྱ་གར་གྱི་བྲམ་ཟེའི་ཆོས་ལུགས་དང་གཞན་དག་ལས། བསམ་བློ་དང་སྤྱོད་པ་ལག་ལེན་མང་བོ་ཞིག་ལ། རང་ཉིད་ཀྱི་རྣམ་དཔྱོད་དང་ཤེས་རབ་ཀྱིས་གཟིགས་པ་གསར་བ་བགྱིས་སྟེ། ལེགས་ཆ་བསྡུ་ལེན་གྱིས་དེང་འདིར་སངས་རྒྱས་ལུགས་ཅེས་སྙན་པ་ས་སྟེང་ན་གྲགས་པའི་འཛམ་གླིང་གི་ཆོས་ལུགས་ཆེན་མོ་གསུམ་གྱི་གྲས་སུ་ཡོད་པའི་འཚེ་བ་མེད་པའི་ཆོས་ལུགས་དེ་ཉིད་གསར་དུ་བཏོད།
རྗེས་ཀྱི་དགུང་ལོ་བརྒྱད་བཅུ་ཐོག“བྱ་རྒས་ན་ཚང་དང་མི་རྒས་ན་ཡུལ”ཟེར་བ་བཞིན། རང་ཡུལ་དུ་ཐེངས་གཅིག་ལས་གཞན་དོན་དུ་སྐུ་ཚེའི་སྨད་ཧྲིལ་བོར་ས་མཐའ་ནས་རྫོགས་པའི་དགུང་ལོ་བརྒྱད་བཅུ་ལ་སོན་པའི་རླབས་ཆེན་གྱི་བགྲེས་པོ་ཁོང་ཡང་། ག་ལེར་གཞན་དོན་སྒྲུབ་ཞོར་ཞབས་བཅག་གིས་ཡུལ་ལ་ལོག་པའི་ལམ་བར་ཏེ། གནས་རྩྭ་མཆོག་གྲོང་ལ་ཞབས་སོར་འཁོད་པ་ན། གཅིག་ནས་དགུང་ལོ་བགྲེས་པ་དང་། གཉིས་ནས་ལམ་ཐག་རིང་བའི་ཞབས་བཅགས་དང་ཆོས་ཀྱི་བཤད་ཁྲིད་སོགས་ཀྱི་ངལ་དུབ། གསུམ་ནས་གནམ་གཤིས་ཀྱི་ཚ་གདུག་སོགས་ཐུན་མོང་དང་། གཞན་ཐུན་མོང་མ་ཡིན་པའི་རྒྱུ་རྐྱེན་མང་བོ་ཞིག་གིས།
སྟོན་པ་ཤེས་རབ་ཀྱི་བདག་ཉིད་ཅན་ཁོང་མི་ཡུལ་ནས་ཞི་བའི་མལ་ལ་གཟིམས་པ་དང་། དེ་ཙ་ན་འཇིག་རྟེན་ཡང་བསྐྱར་མུན་པས་བཏུམ་ཞིང་། དེ་ནས་བཟུང་སེམས་ཅན་རྣམས་ཀྱི་ཡིད་མྱ་ངན་གྱིས་རབ་ཏུ་གདུང་སྟེ། སྐྱེས་མཆོག་ཁོང་ཉིད་ད་སྔའང་འཛམ་གླིང་གི་ནང་བའི་རྒྱལ་ཁམས་ཀུན་ན་ལོ་ལྟར་དབྱར་ཟླ་བཞི་བའི་ཚེས་བཅོ་ལྔའི་ཉིན། སྟོན་པ་ཁོང་ཉིད་སྐུ་བལྟམས་པ་དང་བྱང་ཆུབ་ཐོབ་པ། མྱ་ངན་ལས་འདས་པའི་དུས་ཆེན་རྣམ་པ་གསུམ་ལ་མཉམ་གཅིག་རྗེས་དྲན་བྱེད་བཞིན་ཡོད་དོ།།
དེ་ལྟར་སྟོན་པ་ཁོང་ཉིད་འདས་པའི་ཚུན་གྱི་ལོ་ངོ་བཞི་བརྒྱ་ཙམ་ནས། གནའ་བོའི་རྒྱ་གར་གར་གྱི་ནཱ་ལན་དཱའི་ཞི་བའི་མཁས་ཆེན་ཚོས། རང་རང་གི་རྣམ་དཔྱོད་དང་བློ་གྲོས་ཀྱི་གཤོགས་པ་ཡངས་པོར་བསྐྱངས་ཏེ། སྔོན་མའི་སངས་རྒྱས་ཀྱི་གསུང་རབ་བཀའ་བསྟན་རྣམས་ལ། གསར་དུ་རྟོགས་གཞིགས་བགྱིས་ཤིང་རིན་ཐང་བསྐྱར་འཇོག་གནང་སྟེ། ཐེག་པ་ཆེ་ཆུང་གི་ལུགས་སོ་སོར་ཕྱེ་བར་མ་ཟད། ཐེག་པ་ཆེན་པོ་ལའང་མདོ་དང་སྔགས་གཉིས་སུ་བྱུང་།དེ་ལྟ་དེ་ལྟར་སྤྱི་ལོ་སྔོན་གྱི་དུས་རབས་དྲུག་པ་ཙམ་ནས་དབུ་ཚུགས་སྟེ། མིའི་རིགས་ཀྱི་སེམས་ཁོངས་སུ་ཞི་བའི་ཆུ་བསིལ་གཏོར་པར་བྱེད་པའི་ཆོས་ལུགས་དེ་ཉིད། ལོ་ངོ་ཆིག་སྟོང་བརྒྱད་བརྒྱ་ལྷག་གི་རིང་ཀྱག་ཀྱོག་གི་ལོ་རྒྱུས་རིང་མོ་ཞིག་བརྒྱུད་མཐར། ལོ་རྒྱུས་ཀྱི་འཁོར་ལྟེ་རིང་མོ་དུས་རབས་བཅུ་གསུམ་པའི་ནང་བསླེབས་རྗེས། བསྐྱར་དུ་ཆོས་ལུགས་དེ་ཉིད་རང་གི་ཕ་ས་ཕ་ཡུལ་རྒྱ་གར་རང་ནས་བསྣུབས་ཤིང་ནུབ་པར་གྱུར་རོ།།
འོན་ཀྱང་། རྒྱ་གར་གྱི་མཐའ་འབྲེལ་རྒྱལ་ཁབ་བོད་དང་རྒྱ་ནག་འབར་མ་སོགས་ཀྱི་དད་ལྡན་སྐྱེས་མཆོག་ཚོས། སྔོན་ནས་རྒྱུ་ནོར་ལོངས་སྤྱོད་དང་། ཐ་ན་སྲོག་ཕན་ཆད་བློས་བཏང་སྟེ། སངས་རྒྱས་ཆོས་ལུགས་ནི་རང་རང་གི་རྒྱལ་ཁབ་ཀྱི་གཅེས་ནོར་དུ་ཞུ་ཞིང་སྤེལ་ཕྱིན། གང་དེའི་ཆོས་དེ་ཉི་མའི་དཀྱིལ་འཁོར་བཞིན། འཛམ་གླིང་རྒྱལ་ཁམས་དེ་དག་གི་ནང་སྔར་བཞིན་མྱ་ངན་གྱི་མུན་པ་སེལ་བའི་སྒྲོན་མེ་རུ་གྱུར་ཞིང་། ད་སྔ་བར་སྲུང་འཛིན་དར་སྤེལ་རྒྱ་ཆེར་གནང་མུས་སུ་ལགས་སོ།།
གང་གི་ཟླ་ཚེས་བཟང་བོར་རྡོ་རྗེ་རིན་ཆེན་གྱིས་བྲིས་པ་དགེའོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་མི་བྱེད་པའི་རེ་བ་ཆེ། གལ་ཏེ་བརྒྱུད་འགོད་བྱེད་དགོས་བྱུང་ཚེ་རྩོམ་ཁུངས་དང་སྦྲེལ་ཐག་གསལ་པོར་འགོད་དགོས།
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/22491.html


text:
སྔར་ནས་བཟུང་ནག་ཆུ་ས་ཁུལ་གྱིས་དུས་སྐབས་གསར་པའི་མི་རིགས་ཀྱི་ལས་དོན་ཆབ་སྲིད་ཀྱི་ལས་འགན་གལ་ཆེན་ཞིག་ཏུ་བརྩིས་ཏེ་དམ་འཛིན་ཡག་པོ་བྱས་པ་དང་དོན་འཁྱོལ་ལ་དམ་འཛིན་དང་བསམ་ཕྱོགས་གཅིག་གྱུར་མཐའ་འཁྱོངས་ཀྱིས“རིམ་དབྱེ་འགན་འཁུར་དང་གཏོགས་ཁོངས་དོ་དམ”དང“སུས་འགན་གཙོ་བོ་འཁུར་ན་དེས་འགན་འཁུར་བའི”རྩ་དོན་ལ་གཞིགས་ནས། མི་རིགས་ལས་དོན་ལ་འཕྲད་པའི་དཀའ་གནད་དང་གནད་དོན་དུས་ཐོག་ཏུ་ཞིབ་འཇུག་ཐག་གཅོད་དང་། མི་རིགས་ཀྱི་སྲིད་ཇུས་དང་། ལས་དོན་ཁག བྱ་ཐབས་བཅས་ཀྱི་དོན་འཁྱོལ་ལ་ཞིབ་བཤེར་དང་ལྕག་སྐུལ་བྱས་པ་དང་། རྩ་འཛུགས་དང་། དྲིལ་བསྒྲཌ། འཐབ་ཕྱོགས་གཅིག་གྱུར། སྲིད་ཁྲིམས། སྤྱི་བདེ། མི་རིགས་ཆོས་ལུགས། ནོར་སྲིད། དམངས་སྲིད། རིག་གནས་སོགས་འབྲེལ་ཡོད་སྡེ་ཚན་དབར་གཞོགས་འདེགས་བྱེད་པའི་ལས་ཀའི་ལམ་སྲོལ་བཙུགས་པས། ས་ཁུལ་ཡོངས་སུ་མི་རིགས་མཐུན་སྒྲིལ་ཡར་ཐོན་ལས་དོན་རྩ་བ་ཚུགས་ཤིང་མེ་ཏོག་བཞད་པར་སྐུལ་མ་ནུས་ལྡན་ཐེབས་ཡོད་པ་རེད།
ནག་ཆུ་ས་ཁུལ་གྱིས་དང་ཐོག་ཆབ་སྲིད་ལ་སྣང་ཆེན་དང་། སྒྲིག་ཁྲིམས་ལ་སྣང་ཆེན། སྤྱི་ཡོངས་ལ་སྣང་ཆེན། མཐུན་སྒྲིལ་ལ་སྣང་ཆེན། བརྟན་ལྷིང་ལ་སྣང་ཆེན་བཅས་ཀྱི་མཐོ་ཚད་ནས“མི་རིགས་མཐུན་སྒྲིལ་ལ་དམ་འཛིན་བྱེད་པ་ནི་བརྟན་ལྷིང་དང་འཕེལ་རྒྱས་ལ་དམ་འཛིན་བྱེད་པ་ཞིག་ཡིན་པའི”འདུ་ཤེས་བརྟན་པོ་བཅངས་པ་དང་། “སྣང་ཆེན་བཞི་དང་དགའ་ཞེན་བཞི”དང་། “ངལ་རྩོལ་ལ་དགའ་ཞེན་དང་། ཤེས་དཔལ་ལ་སྣང་ཆེན། སྲོལ་གསར་འཛུགས་པ”“ཐུན་མོང་གཉིས” “ཁ་འབྲལ་ཐབས་མེད་པ་གསུམ”“འདུ་ཤེས་བཞི” “མོས་སེམས་ལྔ”སོགས་བརྗོད་དོན་གཙོ་བོའི་ནང་དོན་ལ་བརྟེན་ནས་མཉམ་སྡེབ་སློབ་སྦྱོང་དང་། རང་སྦྱོང་། བཞུགས་མོལ་གྲོས་བསྡུར། དཔེ་མཚོན་གཏམ་བཤད་སོགས་ཀྱི་རྣམ་པ་སྤྱད་དེ་སྤྱི་ཚོགས་ཞི་མཐུན་བརྟན་ལྷིང་གི་བསམ་པའི་རྨང་གཞི་བརྟན་དུ་བཏང་བ་རེད།
ནག་ཆུ་ས་ཁུལ་གྱིས་མི་རིགས་མཐུན་སྒྲིལ་ལས་དོན་གྱི་དོན་དངོས་དང་ཟུང་འབྲེལ་བྱས་ཏེ་མི་རིགས་ཆོས་ལུགས་སྲིད་ཇུས་དང་། རིགས་པའི་གཞུང་ལུགས། ཤེས་བྱ། བཅའ་ཁྲིམས་ཁྲིམས་སྲོལ་བཅས་དྲིལ་བསྒྲགས་སློབ་གསོ་གཏོང་ཤུགས་ཆེ་རུ་བཏང་ནས་མི་རིགས་མཐུན་སྒྲིལ་གྱི་དྲིལ་བསྒྲགས་སློབ་གསོའི་བྱེད་སྒོ་ཧུར་ཐག་སྤེལ་བ་རེད།
“3·28”དང་། མི་རིགས་མཐུན་སྒྲིལ་གྱི་དྲིལ་བསྒྲགས་ཟླ་བ། བྱང་ཐང་གི་འཆར་ཅན་རྟ་རྒྱུག་དུས་ཆེན། “9·16”ཁྲིམས་སྐྱོང་དྲིལ་བསྒྲགས་ཉིན་མོ། ཟླ་12པའི་འབྲོག་ལས་ཐོན་རྫས་ཚོང་འདུས་སོགས་དུས་ཆེན་གལ་ཆེན་དང་དྲིལ་བསྒྲགས་དུས་ཚིགས་གང་ལེགས་སྤྱད་དེ་ཀྲེ་ཅང་ཚོང་ར་སོགས་མི་ཚོགས་མང་བའི་ས་ཆར་དྲིལ་བསྒྲགས་ས་ཚིགས་བཙུགས་ནས་ཏང་གི་མི་རིགས་ཆོས་ལུགས་སྲིད་ཇུས་དྲིལ་བསྒྲགས་ཤུགས་ཆེན་བྱས་པས། རྒྱ་ཆེའི་ལས་བྱེད་མང་ཚོགས་ཚོའི་བཅའ་ཁྲིམས་ཀྱི་འདུ་ཤེས་སྔར་བས་ཟབ་ཏུ་ཕྱིན་པ་རེད།
“3·28”བོད་ཀྱི་ཞིང་བྲན་ཁྲི་ཚོ་བརྒྱར་བཅིངས་འགྲོལ་ཐོབ་པའི་དྲན་གསོའི་ཉིན་མོའི་བྱེད་སྒོ་དང་བྱང་ཐང་འཆར་ཅན་རྟ་རྒྱུག་དུས་ཆེན་སོགས་བྱེད་སྒོ་གལ་ཆེན་གོ་སྐབས་སུ་བྱས་ཏེ་མི་རིགས་ཁག་དང་ལས་རིགས་ཁག་གི་འཐུས་མི་སྒྲིག་འཛུགས་ཧུར་ཐག་བྱས་ནས་ཆེད་དོན་ཚོགས་འདུ་འཚོགས་པ་དང་། བོད་གསར་རྙིང་བསྡུར་བ་སོགས་ཀྱི་བྱ་ཐབས་སྤྱད་དེ་མི་རིགས་ཁག་གི་མཐུན་སྒྲིལ་མཛའ་གྲོགས་ཀྱི་སེམས་ཁམས་ཀྱི་རྨང་གཞི་ཟམ་མི་ཆད་པར་བརྟན་དུ་བཏང་བས་མི་རིགས་ཁག“ཐུན་མོང་མཐུན་སྒྲིལ་འབད་འཐབ་དང་ཐུན་མོང་དར་རྒྱས་གོང་འཕེལ”ལ་སྣེ་ཁྲིད་ཀྱི་ནུས་པ་ཐོན་པ་རེད།
དེ་སྔའི་མི་རིགས་མཐུན་སྒྲིལ་ཡར་ཐོན་གྱི་དཔེ་བཟང་སྲོལ་གཏོད་དཔྱད་འདེམས་ཀྱི་རྨང་གཞིའི་ཐོག་ལག་ལེན་བསྟར་རུང་བའི《ནག་ཆུ་ས་ཁུལ་གྱི་མི་རིགས་མཐུན་སྒྲིལ་ཡར་ཐོན་གྱི་དཔེ་བཟང་སྲོལ་གཏོད་དཔྱད་འདེམས་ཀྱི་གཟེངས་བསྟོད་བྱེད་སྒོའི་ཇུས་གཞི》དང་མིང་སྐལ་བགོ་བཤའི་རེའུ་མིག་བཟོས་ནས་འཐུས་སྒོ་ཚང་དུ་བཏང་བ་དང་། དུས་ཐོག་ཏུ་ཆེད་དོན་ཚོགས་འདུ་འཚོགས་ཏེ་ཁོངས་མིའི་ཚན་པ་ཁག་གི་བསམ་འཆར་དང་གྲོས་འགོ་བསྡུ་ལེན་ཧུར་ཐག་བྱས་པ། མི་རིགས་མཐུན་སྒྲིལ་ཡར་ཐོན་གྱི་དཔེ་བཟང་མཉམ་སྡེབ་དང་མི་སྒེར་དཔྱད་འདེམས་ལས་དོན་ཧུར་ཐག་སྤེལ་ནས་གོམ་སྟབས་རྗེས་མའི་མི་རིགས་མཐུན་སྒྲིལ་ཡར་ཐོན་ལས་དོན་སྤེལ་བར་དཔེ་སྟོན་རྨང་གཞི་བཏིངས་པ་རེད།
ནག་ཆུ་ས་ཁུལ་གྱིས་དམངས་འཚོ་ལེགས་བཅོས་དང་མི་སེམས་གཅིག་ཏུ་སྒྲིལ་བ་མི་རིགས་མཐུན་སྒྲིལ་གྱི་ལས་དོན་ཡག་པོ་སྤེལ་བའི་འགོ་འཛུགས་ས་དང་དོན་ལ་འབབ་སར་བྱས་ཤིང་། མི་རིགས་ཁྱབ་ཁོངས་ཀྱི་གནས་ཚུལ་གསར་པ་དང་འགུལ་རྣམ་གསར་པ་སྣ་ཚོགས་ལ་དོ་ཁུར་དམ་ཟབ་བྱས་ནས་མི་རིགས་ཁག་གི་མང་ཚོགས་ལ་བྱ་བ་དངོས་བསྒྲུབས་པ་དང་དཀའ་གནད་བསལ་བ་རེད།
ཏང་གི་དམངས་ཕན་སྲིད་ཇུས་ལག་བསྟར་དོན་འཁྱོལ་ནན་ཏན་དང་གྲངས་ཉུང་མི་རིགས་ཀྱི་འཕེལ་རྒྱས་མ་དངུལ་དང་འཛུགས་སྐྲུན་རྣམ་གྲངས་དོན་འཁྱོལ་ཡག་པོ་བྱས་ཏེ་རྣམ་གྲངས་མ་དངུལ་དག་ནག་ཆུ་ས་ཁུལ་གྱི་ཞིང་འབྲོག་མང་ཚོགས་ཀྱི་ཐོན་སྐྱེད་དང་འཚོ་བའི་ཆ་རྐྱེན་ལེགས་སུ་གཏོང་བར་སྤྱད་ནས་ཞིང་འབྲོག་མང་ཚོགས་ཀྱི་འབབ་འཕར་ཕྱུག་འགྱུར་ལ་སྐུལ་འདེད་བཏང་བ་རེད།


text:
བོད་ཀྱི་བང་ཆེན་སྤྱིའི་འདོན་ཐེངས་ ༦༣༣ ཕྱི་ལོ་ ༢༠༡༧/༢ /༨
མི་རིགས་དང་རྒྱལ་ཁབ་མི་སྒེར་བཅས་གང་ཡིན་ཡང་མདུན་བསྐྱོད་བྱེད་པར་དམིགས་ཡུལ་གྱི་ཁ་ཕྱོགས་ངེས་ཅན་ཞིག་ཡོད་དགོས་པ་ཧ་ཅང་གལ་ཆེ་བ་ལས། དམིགས་ཡུལ་མེད་པའི་མདུན་བསྐྱོད་ནི་དུས་ནམ་ཞིག་ལམ་ལོག་ཏུ་འཕྱན་རྒྱུའི་ཉེན་ཁ་ཆེན་པོར་གྱུར་ཡོད་པ་མ་ཟད། གཡང་གཟར་སོགས་སུ་ཟག་ནས་ཡོངས་སུ་ཚེ་སྲོག་འཆོར་རྒྱུའི་ཉེན་ཁ་ཡང་ཆེན་པོ་ཡོད། དེར་བརྟེན་མདུན་ཕྱོགས་སུ་བསྐྱོད་པར་ཁ་ཕྱོགས་ངེས་ཅན་ཞིག་མེད་ན། རྣམ་པ་ཙམ་ལ་མདུན་དུ་བསྐྱོད་བཞིན་པ་ལྟར་ཡང་། དོན་དུ་གྲུབ་འབྲས་རྒྱ་ཆེན་པོ་ཞིག་འཐོབ་དཀའ་བ་ཆོས་ཉིད་ཡིན། གལ་སྲིད་གྲུབ་འབྲས་ཤིག་ཐོབ་པའི་དབང་དུ་བཏང་ཡང་། “སྲིན་འབུ་དག་གིས་ཟོས་པའི་རྗེས།། ཡི་གེ་བྱུང་ཡང་ཡིག་མཁན་མིན།།” ཞེས་པ་ལྟར་སྟབས་སྟེས་དབང་གིས་བྱུང་བ་འབའ་ཞིག་ཏུ་གྱུར་ཡོད། དེར་བརྟེན་ལས་དོན་ཆེ་ཆུང་གང་དང་གང་བསྒྲུབ་ཀྱང་ཐོག་མ་དམིགས་ཡུལ་ངེས་ཅན་ཞིག་གཏན་འབེབས་བྱེད་དགོས་ལ། དམིགས་ཡུལ་དང་འཆར་གཞི་ཡོད་པ་ཇི་བཞིན་ལས་དོན་མ་འགྲུབ་ཀྱང་ནུས་པ་གང་འཚམས་ཤིག་ཐོན་ངེས་རེད།
བོད་དོན་འཐབ་རྩོད་ཀྱི་ཐོག་ནས་བཤད་ཀྱང་ཐོག་མའི་དམིགས་ཡུལ་དེ་མ་འོངས་པར་བོད་དེ་རྒྱ་ནག་དང་ཁ་འབྲལ་ཐབས་མེད་པའི་ཆ་ཤས་བྱ་རྒྱུ་ཁོ་ན་མ་ཡིན་པར། དེ་ལྟར་བྱས་ན་བོད་མི་རིགས་ལ་བདེ་སྐྱིད་དང་མདུན་ལམ་ག་འདྲ་ཞིག་ཡོང་རྒྱུ་ཡོད་མེད་དེ་རེད། དེའི་ཕྱོགས་རྒྱ་ཕྱོགས་ལ་རེ་བ་བརྒྱབ་པ་ཙམ་མ་ཡིན་པར་བོད་མི་ཡོངས་རྫོགས་ཀྱི་ངོས་ནས་དམིགས་ཡུལ་དང་ཁ་ཕྱོགས་ངེས་ཅན་ཞིག་ཡོད་དགོས། ད་ལྟའི་ཆར་རྒྱ་གཞུང་གི་སྟངས་འཛིན་དང་དམ་དྲག་འོག་ཏུ་བོད་ལ་རང་དབང་དང་བདེ་སྐྱིད་ཅིག་གཏན་ནས་མེད་པ་ཕྱོགས་མང་པོ་ནས་གསལ་པོ་ཆགས་ཡོད་ཀྱང་། མ་འོངས་པར་ང་ཚོའི་རེ་བ་དང་ཁ་ཕྱོགས་གསལ་པོ་མེད་པའི་འཐབ་རྩོད་འདི་ལ་བརྟེན་རྒྱ་གཞུང་ལ་ཤུགས་རྐྱེན་ཐེབས་ཐུབ་མིན་དང་། བརྟག་པ་མཐའ་བཟུང་གིས་བཤད་ན་མི་རིགས་ས་གནས་རང་སྐྱོང་གི་གནས་བབས་དེ་ཉིད་སྤྲོད་རྒྱུའི་ཁས་ལེན་བྱེད་པའི་དབང་དུ་བཏང་ཡང་། དོན་དམ་པར་དེ་བརྒྱུད་ནས་བོད་ལ་རང་དབང་གི་ཉི་མ་གསར་པ་ཞིག་འཆར་ཐུབ་མིན་དེ་ཐེ་ཚོམ་དང་དོགས་པ་ཆེ་ཤོས་སུ་གྱུར་ཡོད།
ད་ལྟ་མི་རིགས་ས་གནས་རང་སྐྱོང་གི་དགོས་འདུན་ཁག་དང་གྲོས་མཐུན་དོན་ཚན་བཅུ་བདུན་གཉིས་གཤིབས་བསྡུར་བྱས་ན། མི་རིགས་ས་གནས་རང་སྐྱོང་གི་དགོས་འདུན་ཡིག་ཆ་ཁག་ཚད་དམའ་བ་སྨྲོས་མེད་ཡིན་པ་དང་། གྲོས་མཐུན་དོན་ཚན་བཅུ་བདུན་ཡིག་ཐོག་ནས་གཏན་འབེབས་བྱས་ཀྱང་དོན་དུ་རྒྱ་དམར་གཞུང་གིས་ལག་བསྟར་གཏན་ནས་བྱས་མེད་པས། མ་འོངས་པར་དུས་ཚོད་ངེས་ཅན་ཞིག་ལ་རྒྱ་གཞུང་གི་ཁེ་ཕན་དམིགས་བསལ་བ་ཞིག་གི་ཆེད་དུ་མི་རིགས་ས་གནས་རང་སྐྱོང་གི་དགོས་འདུན་ཁས་ལེན་པའི་དབང་དུ་བཏང་ཡང་། ཡིག་ཐོག་ཏུ་ཡོད་པའི་གནད་དོན་ཆུང་ཙག་དེ་ཚོ་ཙམ་ཡང་དོན་དུ་ལག་བསྟར་བྱེད་ཐུབ་ངེས་ཡིན་པའི་གདེང་ཚོད་བོད་པ་སུ་གཅིག་ལ་མེད་ངེས་རེད། དེར་བརྟེན་བོད་རྒྱའི་ཆབ་སྲིད་ཀྱི་རྩོད་རྙོག་ཐད་ནས་རྒྱ་གཞུང་གིས་དྲང་བདེན་དང་གནས་ལུགས་གཏན་ནས་མེད་པ་འབའ་ཞིག་ཤོད་བཞིན་ཡོད་པ་དང་། མ་འོངས་པར་ཡང་རྒྱ་ནག་རང་གི་གནས་སྟངས་ལ་འགྱུར་བ་ཞིག་མ་སོང་ན་བོད་ལ་འགྱུར་བ་འགྲོ་རྒྱུའི་རེ་བ་ཧ་ཅང་ཕྲ།
དེར་བརྟེན་༧གོང་ས་མཆོག་གི་བཀའ་དགོངས་བཞིན་“རེ་བ་བཟང་ས་རྒྱག གྲ་སྒྲིག་སྡུག་ས་ནས་བྱེད་”དགོས་ངེས་སུ་གྱུར་ཡོད། བོད་པ་མང་པོ་ཞིག་གིས་རེ་བ་བརྒྱབ་པ་ཙམ་ལས་གྲ་སྒྲིག་གང་ཡང་མེད་པས། དམིགས་ཡུལ་གསལ་པོ་དང་ཁ་ཕྱོགས་བརྟན་པོ་ཞིག་གང་ཡང་མེད་པ་དང་། ལྷག་པར་དུ་བཙན་བྱོལ་དུ་ཡོད་པའི་བོད་པ་དག་ནི། མང་ཆེ་བས་རང་གི་ལྟོ་གོས་ཁོ་ནའི་ཆེད་དུ་འབད་བརྩོན་བྱེད་པ་ལས་སྤྱི་པའི་རྩ་དོན་གྱི་ཆེད་དུ་ཡོད་ཚད་བློས་གཏོང་མཁན་ནི་ཧ་ཅང་དཀོན་པ་མ་ཟད། ད་ལྟའི་ཆར་ལོ་རེ་ནས་ལོ་རེ་བཞིན་དཀོན་ནས་དཀོན་དུ་འགྱུར་བཞིན་པའི་དུས་ཚོད་ཅིག་ཏུ་ཁེལ་ཡོད། མ་འོངས་པར་ཡང་མུ་མཐུད་དེ་ལྟར་སོང་ན་རིམ་པས་བོད་དོན་འཐབ་རྩོད་ཀྱི་ཐོག་ནས་བོད་ནང་དུ་རེ་བ་དང་ནུས་པ་ག་ཚོད་ཙམ་ཡོད་པ་དེ་ཁོ་ན་ལ་བསམ་བློ་གཏོང་རྒྱུ་ལས། བཙན་བྱོལ་བོད་པའི་སྤྱི་ཚོགས་ལ་རེ་བ་དང་ནུས་པ་གང་ཡང་མེད་པར་འགྱུར་སྲིད་པའི་ཉེན་ཁ་ཆེན་པོ་ཞིག་མདུན་དུ་སླེབས་ངེས། དེ་ཡང་གཙོ་བོ་དམིགས་ཡུལ་དང་ཁ་ཕྱོགས་བརྟན་པོ་མེད་པའི་རྒྱུ་རྐྱེན་ལ་ཐུག་ཡོད།
མདོར་ན་མི་རིགས་ཀྱི་མདུན་ལམ་དང་རྒྱལ་ཁབ་ཀྱི་རྩ་དོན་རྩོད་སྐབས་རེ་སྟོང་ཙམ་གྱིས་མི་ཕན་པར་དམིགས་ཡུལ་གསལ་པོ་དང་ཁ་ཕྱོགས་བརྟན་པོ་ཞིག་གི་ཐོག་ནས་མདུན་དུ་བསྐྱོད་དགོས་པ་ལས། གནས་སྐབས་ཀྱི་འཚོ་ཐབས་ཆུང་ཙག་ཙམ་རེ་ལ་བརྟེན་ནས་ཆེ་ས་ནས་རྩ་དོན་བརླག་བཞིན་པར་དོ་སྣང་མ་བྱས་པར། བཙན་བྱོལ་གྱི་གནས་བབས་ཙམ་གྱི་ཐོག་ནས་བླ་མའི་བཞུགས་ཁྲི་དང་། དཔོན་པོའི་རྐུབ་སྟེགས་ཙམ་གྱིས་ཡིད་མགུ་སྟེ་བཙན་བྱོལ་ནང་གི་འཚོ་ཚིས་ཙམ་ལས་རེ་བ་དང་དམིགས་ཡུལ་འཆར་གཞི་བཅས་གང་ཡང་མེད་ན། བོད་རྒྱའི་འཐབ་རྩོད་ཀྱི་ཁྲོད་ནས་བོད་པ་ཡོངས་སུ་ཤོར་བ་རེད། འོན་ཀྱང་ད་ལྟའི་དུས་འདིར་རྒྱ་ནག་གི་ལྐོག་ཟ་རུལ་སུངས་ཀྱི་གནད་དོན་ལ་ཁ་གཡར་བའི་དཔོན་རིགས་ནང་ཁུལ་གྱི་འགལ་ཟླ་དང་། ཧོང་ཀོང་དང་། ཐའེ་ཝན་གྱི་གནད་དོན། ཤར་ཏིར་ཀི་སི་ཐན་དང་། ལྷོ་རྒྱ་མཚོའི་རྩོད་རྙོག་སོགས་བོད་དོན་འཐབ་རྩོད་ལ་གོ་སྐབས་གསར་པ་ཡང་མང་པོ་ཞིག་ཡོད་པས་བོད་མིའི་སྒྲིག་འཛུགས་ཀྱི་ངོས་ནས་དམིགས་ཡུལ་དང་ཁ་ཕྱོགས་བརྟན་པོ་ཞིག་ལ་བརྩོན་དགོས་སྙམ།།